ރައްޔިތުންނަށް ނޭނގި ސިޔާސީ ޕާޓީ ބަދަލުކުރިކަމުގައިވިޔަސް އެރައްޔިތުންގެ ހިތްތަކެއް ނުގެންދެވޭނެ – ރައީސް މުޙައްމަދު ނަޝީދު | President Mohamed Nasheed\nރައްޔިތުންނަށް ނޭނގި ސިޔާސީ ޕާޓީ ބަދަލުކުރިކަމުގައިވިޔަސް އެރައްޔިތުންގެ ހިތްތަކެއް ނުގެންދެވޭނެ – ރައީސް މުޙައްމަދު ނަޝީދު\nރައްޔިތުންނަށް ނޭނގި އެ ރައްޔިތުންގެ ނަންތައް ސިޔާސީ ޕާރޓީތަކުގެ ދަފްތަރުތަކުގައި ބަދަލުކުރަމުން ގެންދެވިދާނެކަމަށާއި އެހެންނަމަވެސް އެ ރައްޔިތުންގެ ހިތްތަކެއް ނުގެންދެވޭނެ ކަމުގައި ދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ މާފަންނު އުތުރުގައި ރޭ ބޭއްވި އެމްޑީޕީގެ ކަންމަތީ ބައްދަލުވުމުގައި ވާހަކަ ދައްކަވަމުންނެވެ.\nރާއްޖޭގެ ރައްޔިތުންގެ ހިތްތައް ވަނީ ދިވެހިރައްޔިތުންގެ ޑެމޮކްރެޓިކް ޕާރޓީގެ ވިންދާއި ގުޅިފައިކަމަށާއި އެއީ ހިތާހިތުގެ ގުޅުމެއްކަމުގައި ރައީސް ނަޝީދު ސިފަކުރެއްވިއެވެ. ޑރ.މުޙައްމަދު ވަހީދު ހަސަން މަނިކުގެ ޕާޓީގެ ފަރާތުން މަކަރާއި ހީލަތުން ޕާޓީގެ ދަފްތަރު އޮޅުވާލުމަށް މެމްބަރޝިޕް ފޯމު އިލެކްޝަންސް ކޮމިޝަނަށް ހުށައަޅުއްވާފައިވާކަމަށް އެންޓިކޮރަޕްޝަން ކޮމިޝަނުން ހާމަކުރައްވާފައިވާތީ ރައީސް ނަޝީދު ވިދާޅުވީ “ތިޔަބޭފުޅުން ކުރާ ވައްކަމަކުންނެއް އަޅުގަނޑުމެންގެ ރައްޔިތުންނެއް މާޔޫސްވެއެއް ނުދާނޭ. ރައްޔިތުން ތިބޭނީ ސާބިތުކަންމަތީގަ” އަދި ރައްޔިތުންގެ ގައިގާ ތަޅާވެސް ހެދިދާނެކަމަށާއި، ގަޔަށް ބޮލަށް އަރައި އަނިޔާ ކުރިނަމަވެސް ރައްޔިތުންގެ ހިތްތަކެއް އަތެއް ނުވާނެކަމުގައި ރޭގެ ކަންމަތީ ބައްދަލުވުމުގައި ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އެމަނިކުފާނު ރައްޔިތުންނާއި ބައްދަލުކުރައްވަމުން ގެންދަވާއިރު އެބޭފުޅުންގެ ނަންތައް އެހެން ޕާޓީތަކުގައި ރެޖެސްޓްރީވެފައިވާކަމުގެ ޝަކުވާތައް ލިބިވަޑައިގަންނަވާކަމުގައެވެ. އަދި ފާއިތުވީ އިންތިޚާބުތަކުގައި އެއްވެސް ކާމިޔާބީއެއް ލިބިފައިނެތް ޤައުމީ އިއްތިޙާދު ޕާޓީއަށް 10،000 މެމްބަރުން ރެޖިސްޓްރީވީގޮތް އެނގިގެން ހިގައްޖެކަމުގައި ރައީސް ނަޝީދު ވިދާޅުވިއެވެ. “މިއަދު ފަންގި ނެގީމަ މި އެގެނީ ކެޔޮ ކޭވަރު. އަޅުގަނޑުމެންގެ މެމްބަރުން ވަގަށް ގެންދަންވެގެން އެއޮތީ އުޅުއްވާފައި” ރައީސް ނަޝީދު ވިދާޅުވިއެވެ.\nސިޔާސީ ޕާޓީތަކުގެ ދަފްތަރު ބެލެހެއްޓުމަކީ އިލެކްޝަންސް ކޮމިޝަނުގެ މަސްއޫލިއްޔަތެއްކަމުގައި ރައީސް ނަޝީދު ވިދާޅުވިއެވެ. އަދި ސިޔާސީ ޕާޓީގެ ދަފްތަރު މަކާރާއި ހީލަތުން އޮޅުވާލުމަކީ ތަޙްޤީޤުކުރެވި، ޝަރީޢަތްތައް އުފުލި ޙައްޤު އަދަބު ދޭންޖެހޭނެ ކަމެއްކަމުގައި ރައީސް ނަޝީދު ވިދާޅުވިއެވެ. އަދި ޕްރޮސެކިއެޓަރ ޖެނެރެލްވެސް މިމައްސަލަތައް ބެއްލެވުމަށް ރައީސް ނަޝީދު ގޮވާލެއްވިއެވެ. ސިޔާސީ ޕާޓީތައް ގުޅިފައި އޮންނަނީ ދިވެހިރާއްޖޭގެ ތަރައްޤީއާ ކަމަށާއި ސިޔާސީ ޕާރޓީތައް ފާހަގަކޮށްދޭ ސިޔާސަތުތައް ރަގަޅުވަނީ ޕާރޓީތައް ހަރުދަނާވީ މިންވަރަކުން ކަމުގައި ރައީސް ނަޝީދު ވިދާޅުވިއެވެ. އަދި ރައްޔިތުން އެދޭ ފަދަ ސަރުކާރެއް އުފެއްދޭނީ އެ ސިޔާސަތުތައް ރަގަޅުވީމާކަމުގައި ރައީސް ނަޝީދު ވިދާޅުވިއެވެ. “އެފަދަ ސަރުކާރެއް ލިބުނީމާ ބޯހިޔާވަހިކަން ލިބެނީ. އެފަދަ ސަރުކާރެއް ލިބުނީމާ ވަޒީފާއެއް ލިބެނީ، އެފަދަ ސަރުކާރެއް ލިބުނީމާ އިޖްތިމާޢީ ރައްކާތެރިކަން ލިބެނީ، އެފަދަ ސަރުކާރެއް ލިބުނީމާ ދަރިންނަށް ތަޢުލީމު ދެވެނީ.” ރައީސް ނަޝީދު ވިދާޅުވިއެވެ.\nސިޔާސީ ޕާޓީތަކަކީ ހެޔޮވެރިކަމެއް ބިނާކުރުމަށް ހުރި ވަޞީލަތްތައް ކަމަށާއި އެވަޞީލަތްތައް ގަޑުބަޑު ނުކުރެވޭނެ ކަމުގައި ރައީސް ނަޝީދު ވިދާޅުވިއެވެ. “ޕާރޓީތަކުގެ ދަފްތަރުތަކަކީ ދިވެހި ރައްޔިތުންނަށް ހެޔޮ ވެރިކަމެއް ޤާޢިމްކުރުމަށް އޮތް އެންމެ މައިގަނޑު އެއް ވަސީލަތް. އަޅުގަނޑުމެން އެ ވަސީލަތް ކިލަނބުކޮށް، ގަޑުބަޑުކޮށްފި ނަމަ އެ ހުރަސް އެޅެނީ އަޅުގަނޑުމެންނަށް ރާއްޖޭގެ ތަރައްޤީއަށް” އެމަނިކުފާނު ވިދާޅުވިއެވެ.\nރޭގެ ކަންމަތީ ބައްދަލުވުމުގައި ވާހަކަ ދައްކަވަމުން ރައީސް ނަޝީދު ވިދާޅުވީ ދިވެހިރައްޔިތުން އެދެނީ އަނެއްކާވެސް އައު ދިރުމަކަށް ކަމުގައާއި ދިވެހިން އެދެނީ ދިވެހި ރައްޔިތުންގެ ޑިމޮކްރެޓިކް ޕާރޓީގެ ވެރިކަމެއް ޤާޢިމް ކުރުމަށްކަމުގައެވެ. އެމްޑީޕީން ބޭނުންވަނީ ހަމަޖެހުން ކަމަށާއި ސިޔާސީ ޕާޓީތަކުގެ ވާދަވެރިކަމުގައި އެމްޑީޕީގެ ދިދަތައް ކެނޑިނަމަވެސް އެމްޑީޕީން އެފަދަ ކަންތައްކޮށްގެން ނުވާނެ ކަމުގައި ރައީސް ނަޝީދު ވިދާޅުވިއެވެ. އަދި އެމްޑީޕީގެ އަމާޒަކީ ދިވެހިރައްޔިތުންނަށް ތަރައްޤީ ހޯދައިދޭނެ ސަރުކާރެއް ބިނާކުރުން ކަމުގައި ރައީސް ނަޝީދު ތަކުރާރުކުރެއްވިއެވެ. އަދި ދިވެހިރާއްޖޭގައި ރައްޔިތުންގެ ވެރިކަމެއް ޤާޢިމްކުރެވި ރާއްޖޭގެ ރައްޔިތުންނަށް ތަރައްޤީގެ ފުރުޞަތު ފަހިވުމަށް އުއްމީދުކުރާތާ އެތައް ޒަމާނެއްވެއްޖެ ކަމުގައި ރައީސް ނަޝީދު ވިދާޅުވިއެވެ. އަދި ރައްޔިތުން އުންމީދު ނަގާނުލުމަށާއި އަބަދުވެސް ރަގަޅު ކަންކަން ނުރަގަޅުގެ މައްޗަށް ވެރިވެ ގަންނާނެކަމުގައި ވިދާޅުވިއެވެ. “އަޅުގަނޑު ރާއްޖޭގެ ރައްޔިތުންނަށް ޔަޤީންކޮށް އަރުވަން ބޭނުން އިރާދަކުރެއްވިއްޔާ އަޅުގަނޑުމެން މިއެދޭ ޤުލްޒާރު އަޅުގަނޑުމެންނަށް ލިބޭނެ. އަޅުގަނޑުމެން ނުކުމެ މިތިބީ ގުލްޒާރުގައި ނަޔާމަގޭ ނުރާނިމާ ފޮޅޭނެޔޭ ބުލް ބުލް ތަކާ ކޮކާ ތަކާ ފަރިވާއިރުން އުޅޭނެކަން އެނގޭތީ” ރައީސް ނަޝީދު ވިދާޅުވިއެވެ.\nJune 21, 2013 / ހަބަރު


Kuh Kuraa Meehun Islaahu Kurumah Aibu Nukiyaasheve! ކުށްކުރާ މީހުން އިސްލާހު ކުރުމަށް ޢައިބު ނުކިޔާށެވެ! – Huvadhoo News Kuh Kuraa Meehun Islaahu Kurumah Aibu Nukiyaasheve! Huvadhoo News\nކުށްކުރާ މީހުން އިސްލާހު ކުރުމަށް ޢައިބު ނުކިޔާށެވެ!\nކުށްވެރިއެއްގެ އަތުގައި ބިޑި އަޅުވައިފައި--ފޮޓޯ: ގޫގުލް\nމަޑުމައިތިރި ކަމާއި ނިއަނެތިކަމާއި ބަސްމަގު ރިވެތިވުން މިއީ މުސްލިމުންގެ ސިފައެކެވެ. މިއާ ޚިލާފަށް އަޑު ަގަދަކުރުމާއި، ބަސްމަގު ހުތުރުވުމާއި، މީހުންނަށް އައިބުކިޔުން ކަހަލަ ކަންކަމަކީ މުސްލިމުންގެ ކިބައިގައި ހުރެގެންވާނެ ސިފަތަކެއް ނޫނެވެ.\nވީމާ މުސްލިމު އަޚަކު ކުށެއް ނުވަތަ ފާފައެއް ކުރާ ހިނދު އަނެއް މުސްލިމުގެ މައްޗަށް ލާޒިމު ވަނީ އެކަން ހުއްޓުވުމަށްޓަކައި ރިވެތި ގޮތުގައި ނަޞޭޙަތް ދިނުމެވެ. މާތްالله ގެ މަތިން އެމީހާއަށް ހަނދާން ކޮށްދިނުމެވެ. އޭނާއާ ދިމާއަށް ހަޑިހުތުރު ބަސްތައް ބުނެ އެންމެންގެ ކުރިމަތީ ފަޟީޙަތް ކޮށްލުމެއް ނޫނެވެ. އެހެނީ މިފަދައިން ފަޟީޙަތް ކޮށް އޭނާއަށް ޢައިބުކިޔާ ބަސްބުނުމުން އެއިން ފައިދާއެއް ކުރުމުގެ ބަދަލުގައި ލިބޭނީ ގެއްލުން ކަމަށް ވާތީ އެވެ. އަނެއްކޮޅުން އެގޮތަށް ކަންކުރުމަކީ ތިމާ އަކީ ކުށެއް ނުކުރާ މީހެއް ކަމަށް ހީކުރެވި ބޮޑާވާން ފުރުސަތު ލިބިގެންދާނެ ކަމެކެވެ.\nއަދި ފަހަރެއްގައި ޚުދު ތިމާއަށް އެއިން ގެއްލުމެއް ވެސް ލިބިދާނެ ކަމެކެވެ. ވީމާ ތިމާގެ އަޚާ ކުށެއް ކުރި ހިނދުގައި އޭނާ ފަޟީޙަތް ކޮށް އޭނާއަށް ޢައިބުކިޔުމުގެ ކުރިން ވިސްނާލަން ޖެހޭ ކަންކަން އެބަހުއްޓެވެ. އެހެނީ ކުށްކުރާ މީހުން ތަފާތު ބައިތަކަށް ބެހޭތީ އެވެ. މިގޮތުން ފުރަތަމަ ބަޔަކީ އެމީހުންނަށް ކުރެވުނު ކުށަށް ތައުބާވެ މާތްالله އަށް ރުޖޫޢަވާ މީހުންނެވެ. މިފަދަ މީހުންނާ ދިމާއަށް އެމީހުން ކުރި ކުށުގެ ވާހަކަ ދައްކައި ހަދައިގެން ނުވާނެ އެވެ. އެހެނީ އޭނާ އޭނާގެ ނަފްސު ޠާހިރު ކޮށްފިއެވެ.\nކީރިތި ރަސޫލާ ޙަދީޘްފުޅު ކުރައްވަނީ “التائب من الذنب كمن لا ذنب له” (رواه ابن ماجة) މާނައަކީ، “ފާފައަކުން ތައުބާވާ މީހާއީ ފާފައެއް ނެތް މީހަކާ އެއްފަދަ މީހެކެވެ”.\nދެވަނަ ބަޔަކީ، އެމީހުންގެ ކުށް ޢާންމުވެފަ ިއ ނުވާ މީހުންނެވެ. މިފަދަ މީހެއްގެ ކިބައިން ކުށެއް ފެނިއްޖެނަމަ އޭނާއަށް ނަޞޭޙަތް ދިނުން ވާޖިބު ވާނެ އެވެ. އަދި އޭނާގެ ކުށް ސިއްރު ކުރުންވެސް ވާޖިބު ވާނެ އެވެ.\nތިންވަނަ ބަޔަކީ ޖެހިލުމެއް ނެތި ފާޅުގައި ކުށްކުރާ މީހުންނެވެ. މިފަދަ މީހުންނަށްވެސް ނަޞޭޙަތް ދިނުން ވާޖިބު ވާނެ އެވެ. މީގެ އިތުރުން މިފަދަ މީހުންނަށް އިންޒާރުދޭން ޖެހޭނެއެވެ. ނަމަވެސް ޢައިބުކިޔައި ހަޑިހުތުރު ބަސްތައް ބޭނުންކޮށްގެން ނުވާނެއެވެ. އެގޮތަށް ކަންކޮށްފިނަމަ ފަހަރެއްގައި ތިމާގެ އަޚާގެ އެފާފައަށްވުރެ ބޮޑު ފާފައެއް ތިމާއަށް ކުރެވުނީ ކަމަށްވެސް ވެދާނެއެވެ. އެހެނީ ތިމާގެ އަޚާ އޭނާއަށް ކުރެވުނު ފާފައިގެ ސަބަބުން އެކަމާ ދެރަވެ ވިސްނަފާނެއެވެ. މާތްاللهގެ ޙަޟްރަތުގައި އޭނާގެ ދަރަޖަ ވެއްޓި ނިކަމެތި ވެއްޖެ ކަމަށް ދެކެފާނެއެވެ. ބޮޑާކަމާއި ކިބުރުވެރިކަން ފިލައި ހިތްމަޑުމޮޅިވެ އިސްދަށަށް ޖަހާފާނެއެވެ.\nމިއީ ތިމާގެ ހިތުގައި އުފެދިދާނެ ކިބުރުވެރިކަމުގެ އިހުސާސާއި، ކުށްތަކުން ސަލާމަތްވެގެންވާ ކަމަށް ކުރެވޭ ކުށް ފާފަ އެންމެ ގާތްވާނީ ހީއަށްވުރެ މާފައިދާބޮޑު ކަމެއް ކަމުގައިވެސް ވެދާނެ އެވެ. ހަގީގަތް ދެނެވޮޑިގެންވާނީ މާތްالله އެވެ. މިސަބަބަށްޓަކައި، ޒިނޭކުރި އަންހެނެއްގެ މައްޗަށް ހައްދު ޖަހަން ކީރިތި ރަސޫލާ އަމުރު ކުރައްވައި ދެން އަމުރު ކުރެއްވީ އޭނާއަށް އައިބު ނުކިޔުމަށެވެ. އެއީ އޭނާ ދެރަނުކުރުމަށެވެ. އެގޮތަށް ކަންކޮށްފިނަމަ މާދަމާ އަހަރެމެންނަށް ކަންތައް ހުރީ ކިހިނަކުންކަމެއް އެނގެނީ ކާކަށް ހެއްޔެވެ؟ ކީރިތި ރަސޫލާ ކުރައްވާ ދުޢާފުޅުތަކުގައި “އޭ ހިތްތައް ބަދަލު ކުރައްވާ ރަސްކަލާކޮ! އިބަރަސްކަލާނގެ ދީނުގެ މަތީ އަޅަމެންގެ ހިތްތައް ސާބިތު ކުރައްވާނދޭވެ!” މިފަދައިން ދުޢާ ކުރައްވަނީވެސް އެހެންވެގެންނެވެ.


މީރާ: މިދިޔަ މަހު މީރާ މެދުވެރިކޮށް ދައުލަތަށް 1.3 ބިލިއަން ރުފިޔާ ލިބުނު --ފޮޓޯ/މިހާރު\nމިދިޔަ މަހު މީރާ މެދުވެރިކޮށް ދައުލަތަށް 1.3 ބިލިއަން ރުފިޔާ\n11 އޮކްޓޯބަރ 2018 - 10:144comments\nމީރާއިން އާންމުކުރި މިދިޔަ މަހުގެ ތަފާސްހިސާބުތައް ދައްކާ ގޮތުން މިދިޔަ މަހު ލިބުނު 1.3 ބިލިއަން ރުފިޔާއަކީ މިދިޔަ މަހު ލިބޭނެ ކަމަށް ލަފާކުރި އަދަދަށް ވުރެ އަށް ޕަސެންޓް މަދު އަދަދެކެވެ. އެކަމަކު މިއީ މިދިޔަ އަހަރުގެ ސެޕްޓެމްބަރު މަހާ އަޅާ ބަލާއިރު 25 ޕަސެންޓް އިތުރު އަދަދެކެވެ. އޭގެ ތެރެއިން 915 މިލިއަން ރުފިޔާ ލިބުނީ އެމެރިކާ ޑޮލަރުންނެވެ. އެއީ 59.4 މިލިއަން ޑޮލަރެވެ.\nއެ ހިސާބުތައް ދައްކާ ގޮތުން ލިބުނު އާމްދަނީގެ އެންމެ ބޮޑު ޕަސެންޓަކީ މުދަލާއި ޚިދުމަތުގެ އަގުން ނަގާ ޓެކްސް ނުވަތަ ޖީއެސްޓީ އެވެ. ޖީއެސްޓީގެ ގޮތުގައި 500 މިލިއަނަށް ވުރެ ގިނަ ރުފިޔާ ލިބުނުއިރު ދެވަނަ އަށް އެންމެ ގިނައީ ޓޫރިޒަމް ލޭންޑް ރެންޓްގެ ގޮތުގައި ލިބުނު ފައިސާ އެވެ. ޓޫރިޒަމް ލޭންޑް ރެންޓްގެ ގޮތުގައި 326 މިލިއަނަށް ވުރެ ގިނަ ރުފިޔާ ލިބުނެވެ.\nމީރާއިން ބުނިގޮތުގައި މިދިޔަ އަހަރުގެ ސެޕްޓެމްބަރު މަހަށް ވުރެ މިދިޔަ މަހުު އާމްދަނީ އިތުރުވީ ޓޫރިޒަމް ލޭންޑް ރެންޓާއި ލޭންޑް އެކުއިޒިޝަން އެންޑް ކޮންވާޝަން ފީގެ ގޮތުގައި ފައިސާ އިތުރުވުމެވެ. އެކަމަކު ލޭންޑް ރެންޓް ދެއްކުން ބައެއް ފަރާތްތަކުން ފަސް ކޮށްފައިވާތީ ލަފާކުރި ވަރަށް ވުރެ މިދިޔަ މަހުގެ އާމްދަނީ ދަށްވީ ކަމަށް މީރާއިން ބުންޏެވެ.


Rajjeyge team thakah Bengaluru coach thaureefkoffi | Mihaaru\nބެންގަލޫރުގެ ކޯޗު ކާލެސް ކުއަޑްރާޓް.-- ފޮޓޯ: މިހާރު\nރާއްޖޭގެ ޓީމުތަކަށް ބެންގަލޫރު ކޯޗު ތައުރީފުކޮށްފި\n08 ޖޫން 2020 - 09:313comments\nމިދިޔަ އަހަރުތަަކުގައި ފެނުނު މެޗުތަކަށް ބަލާއިރު ރާއްޖޭގެ ފުޓްބޯޅަ ޓީމުތަކުގެ ކުޅުމުގެ ފެންވަރު ރަނގަޅުވަމުން އަންނަ ކަމަށް އިންޑިއާގެ ބެންގަލޫރުގެ ކޯޗު ސްޕެއިނުގެ ކާލެސް ކުއަޑްރާޓް ބުނެފި އެވެ.\nއޭނާ މިހެން ބުނީ މި އަހަރުގެ އޭއެފްސީ ކަޕުގެ ޕްލޭއޮފް ބުރުގެ ދެ ލެގުން ވެސް ރާއްޖޭގެ މާޒިޔާ އަތުން ބެންގަލޫރު ބަލިވެ ކަޓާފައިވަނިކޮށެވެ. ސަރަހައްދުގެ ގަދަބާރެއް ކަމަށްވާ ބެންގަލޫރުން އޭއެފްސީ ކަޕްގައި މިހާތަނަށް 10 ފަހަރެއްގެ މަތިން ރާއްޖޭގެ ކްލަބްތަކާ ދެކޮޅަށް ވަނީ ކުޅެފަ އެވެ. އެއީ މާޒިޔާއާ ދެކޮޅަށް ހަ މެޗާއި ނިއު ރޭޑިއަންޓާ ދެކޮޅަށް ދެ މެޗާއި ޓީސީ ސްޕޯޓްސް ކްލަބާ ދެކޮޅަށް ދެ މެޗެވެ. ރާއްޖޭގެ ޓީމުތަކާ ދެކޮޅަށް އެންމެ ފުރަތަމަ ކުޅުނު ހަތް މެޗުން ވެސް ބެންގަލޫރު އޮތީ ފުރިހަމަ ރެކޯޑަކާ އެކު އެވެ. އެކަމަކު އެންމެ ފަހުން ކުޅުނު ތިން މެޗުން ވެސް ވަނީ ބަލިވެފަ އެވެ.\nއެއީ 2018 ވަަނަ އަހަރުގެ އޭއެފްސީ ކަޕްގެ ގްރޫޕް ސްޓޭޖުގައި ނިއު ރޭޑިއަންޓް އަތުން 2-0 އިން ބަލިވި މެޗާއި މި އަހަރުގެ އޭއެފްސީ ކަޕްގެ ޕްލޭއޮފް ބުރުގައި ރާއްޖޭގެ މާޒިޔާ އަތުން ބަލިވި ދެ މެޗެވެ. މާލޭގައި 2-1 އިން ބަލިވިއިރު ބެންގަލޫރުގައި ކުޅުނު މެޗުން އެ ޓީމު ބަލިވީ 2-2 އިން އެއްވަރުވެ، އެގްރިގޭޓް ވެސް އެއްވަރުވެފައިވުމުން ނަތީޖާ ނެރެން ޕެނަލްޓީ ޖެހުމުން 4-3 އިންނެވެ.\nކުއަޑްރާޓް، ބެންގަލޫރުގެ އެސިސްޓަންޓް ކޯޗެއްގެ ގޮތުގައި އެ ޓީމުގައި މަސައްކަތްކުރަން ފެށީ 2016 ވަނަ އަހަރު އެވެ. ހެޑް ކޯޗުކަމާ ހަވާލުވެ ކުއަޑްރާޓްގެ އިރުޝާދުގެ ދަށުން ކުޅުނު ދެ މެޗުން މާޒިޔާ އަތުން ބަލިވުމުން ކުއަޑްރާޓަށް ވަޒަންކުރެވުނީ ރާއްޖޭގެ ފުޓްބޯޅައިގެ ފެންވަރު ކުރިއަރާފައިވާ ކަމެވެ.\n"އަހަރެމެންގެ ވާދަވެރި ގައުމުތަކަށް އިހުތިރާމްކުރަން ޖެހޭ. ފާއިތުވި އަހަރުތަކަށް ބަލާއިރު އެ މީހުން ވެސް ފުޓްބޯޅައިގެ ކުރިއެރުމަށް މަސައްކަތްތަކެއްކޮށްފި. ބަންގްލަދޭޝްގެ ޓީމުތަކާއި ރާއްޖޭގެ ޓީމުތަކުގެ ކުޅުން، ޓެކްޓިކަލް ނަޒަރުން ބަލާއިރު ވަރަށް ރަނގަޅުކޮށްފި. ކޮންމެ ޓީމަކާ ދެކޮޅަށް ވެސް އެ މީހުން ނުރައްކާކުރާނެ،" އިންޑިއާގެ ނޫހަކަަށް ދިން އިންޓަވިއުއެއްގައި ކުއަޑްރާޓް ބުންޏެވެ.\nރާއްޖޭން ދެ ފަހަރު ވެސް ސަރަހައްދުގެ ޗެމްޕިއަންކަން ހޯދީ ފައިނަލުގައި އިންޑިއާ ބަލިކޮށްފަ އެވެ. ބަންގްލަދޭޝްގައި 2018 ވަނަ އަހަރު އޮތް ސާފް ސުޒުކީ ކަޕްގެ ފައިނަލުގައި އިންޑިއާ އަތުން 2-1 އިން ރާއްޖެ މޮޅުވި މެޗުގައި ވެސް ފެނުނީ މި ސަރަހައްދުގެ ފުޓްބޯޅައިގެ ހަގީގަތެއްކަން ކުއަޑްރާޓް ފާހަގަކުރި އެވެ.\n"ސާފް ފައިނަލުގައި ވެސް ރާއްޖޭން ވަނީ އިންޑިއާ ބަލިކޮށްފައި. މިއީ ވެސް ފެންނަން އޮތް ކަމެއް،" ކުއަޑްރާޓް ބުންޏެވެ.\nއޭއެފްސީ ކަޕްގެ ފައިނަލުގައި 2016 ވަނަ އަހަރު ބެންގަލޫރު ކުޅުނެވެ. އަންނަ ސީޒަނުގައި ވެސް މިހާރު އެ ޓީމަށް ވަނީ މުބާރާތުގެ ކޮލިފައިން އިން ފުރުސަތު ލިބިފަ އެވެ. ޖެހިޖެހިގެން ހަ އަހަރު އޭއެފްސީ ކަޕްގައި ބެންގަލޫރު ކުޅެފައިވާއިރު، މީގެން ވެސް އެ ޓީމުގެ ފެންވަރު ވަޒަންކުރެވޭ ކަމަށާއި މި ފަހަރު ކުރެވުނު ހިތި ތަޖުރިބާ އަކީ ވެސް ފުޓްބޯޅައިގައި ދިމާވެދާނެ ކަމެއްކަން ގަބޫލުކުރަން ޖެހޭ ކަމަށް އޭނާ ބުންޏެވެ.\n"މި ފަހަރުގެ އޭއެފްސީ ކަޕްގައި އަހަރެމެންގެ ޕްލޭނަކާ އެެއްގޮތަކަށް ނޫން ކަންތައްތައް ދިޔައީ. އޭގެ އެއް ސަބަބެއް ސުޕަ ލީގުގެ މުހިއްމު ހިސާބަކާއި އޭއެފްސީ ކަޕްގެ މެޗުތައް ގާތްގާތުގައި ކުޅެން ޖެހުނުއިރު މުހިއްމު ކުޅުންތެރިން އަނިޔާގައި ތިބުން،" ސްޕެއިނުގެ ބާސެލޯނާގެ ބީ ޓީމަށް ކުރިން ކުޅުނު ކުއަޑްރާޓް ބުންޏެވެ.\nބެންގަލޫރަށް އަންނަ އަހަރުގެ އޭއެފްސީ ކަޕުން ފުރުސަތު ލިބުނީ އައި ލީގުގެ ޗެމްޕިއަންކަން ލިބުނު މޯހަން ބަގާން އާއި އެތުލެޓިކޯ ޑި ކޮލްކަތާ (އޭޓީކޭ) އެއްކޮށްލުމުންނެވެ. ބެންގަލޫރަށް އަންނަ އަހަރުގެ އޭއެފްސީ ކަޕުގެ ކޮލިފައިން އިން ފުރުސަތު ދިނީ ސުޕަ ލީގުގެ ތިން ވަނަ ޓީމުގެ ހައިސިއްޔަތުންނެވެ.


DNA ge feshun rangalhutha? - Hali News\nޑީއެންއޭގެ ފެށުން ރަނގަޅުތަ؟\n04 March 2021, 00:31\nދިވެހި ގައުމީ ހަރަކާތް ނުވަތަ ދިވެހި ނެޝަނަލް އެކްޝަން (ޑީއެންއޭ) ވުޖޫދުވެއްޖެއެވެ. ރީތި އުފާވެރި މުސްތަގުބަލެއް ކުރަހައި ދެމުންނެވެ. އުންމީދާއި ގައުމީ ޖޯޝުން ހިތްތައް ފުރުވައި ދެމުންނެވެ. ސިޔާސީ މައިދާނުގައި ފޫހިވެ މިލާފައިވާ ހިތްތަކަށް އާރޯކަން ގެނެސް ދެމުންނެވެ. ކަރަޕްޝަނާއި ފަސާދައިން ފޯވެފައިވާ ސަރުކާރުތައް ދެކެ ފޫހިވެފައިވާ އެތައް ބަޔަކަށް ދިރުން ގެނެސްދެމުންނެވެ.\nޢަދުލުވެރިކަމާއި އިންސާފުވެރިކަމަށް އެދި ޝަރުޢީ ދޮރާށިތަކުގައި ޓަކިޖަހަމުން ދިޔަ އެތައް ބަޔަކަށް އިޖާބީ އަޑުތަކެއް އިއްވައިދެމުންނެވެ. ގެއްލި ފަނާވެ ވަޅުޖަހަމުންދާ ދިވެހިންގެ ރީތި އިސްލާމީ އާދަތައް ދިރުވައިދޭނެ ކަމަށް އަޑު އުފުލަމުންނެވެ. ވީދި ލޫދިފައިވާ އިޖުތިމާޢީ ފޭރާން ފަހައިދީ އައު ހެދުމެއް އަޅުވައިދީ، ދިވެހިންގެ އައުރަ ނިވާކޮށްދޭނެ ކަމުގެ މަތިވެރި ނިޔަތާއެކުގައެވެ. ދިވެހިންގެ ވަތަން ދިވެހިންނަށް ހޯދައިދޭނެ ކަމުގެ ކަށަވަރުކަން ދިވެހިންނަށް ދެމުންނެވެ.\nމިރޭ ފެށި ޙަރަކާތަކީ ގައުމީ ހަރަކާތެކެވެ. "ދިވެހި ވަޠަން ދިވެހީންނަށް" ފޯރުކޮށް ދިނުމަށް ފެށި ހަރަކާތެކެވެ. ވީދެމުންދާ ގައުމީ އަދި އިޖުތިމާއީ ފޭރާން އައުކޮށް ޒީނަންތެރި ކޮށްދިނުމަށް ފެށި ހަރަކާތެކެވެ.\nވަރުގަދަ އަގުދު ނާމާއެއްގެ ދަށުން ފެށި މިހަރާކާތުގައި އެ އަގުދުނާމާގެ އަސަރެއް ނުފެނުނެވެ. ގައުމީވަންތަކަމެއް ދައްކައި ނުލެވުނެވެ. ގައުމީ ޖޯޝާއި ރޫހު އުފައްދައި ނުލެވުނެވެ. އަޑުއަހައިލަން ބޭނުންވި ޢަޤުދުނާމާއެއް އަޑެއް ނީވުނެވެ.\nމިފަދަ ހަރަކާތެއް އަލަށް ފަށައިގަންނަ ރަސްމިއްޔާތަކުން ފެންނާނެ ކަމަށް އުންމީދު ކުރެވުނު ބައެއް ކަންކަން ނުފެނުނެވެ. ބޭފުޅުން ތިއްބެވިކަން ދެއްކުމުގެ ނިޔަތުގައި ގިނަ ބޭފުޅުން ޕޯޑިއަމަށް އެރުއްވުމުގެ ބަދަލުގައި މިފަދަ ހަރަކާތެއްގައި ދައްކަވާނެ ވާހަކަތަކަށް ތައްޔާރުވެވަޑައިގެން ތިއްބެވި ބޭފުޅުން އެކަނި ޕޯޑިއަމަށް އެރުއްވިނަމަ ހާދަހާވާ ރަނގަޅޭ ހިތަށް އެރިއެވެ. ބައެއް ބޭފުޅުންނަށް އެބޭފުޅުން ވިދާޅުވާން ބޭނުންފުޅުވި ވާހަކަ ރައްޔިތުންނާ ހަމައަށް ސާފުކޮށް ފޯރުކޮށް ދެވުނުބާވައޭ ހިތަށް އެރިއެވެ.\nމިހަރަކާތް އުފަން ވެގެން އައީ ބޮޑު އަގުދުނާމާއެއް އޮވެގެންނެވެ. އޭގައި އޮތް ވާހަކައަކާއި އެއަށް އަމަލު ކުރައްވާނެ ވާހަކަ ވިދާޅުވީ ކިތައް ބޭފުޅުން ހެއްޔެވެ؟ މި ހަރަކާތާ ގުޅުނީ މި އަގުދުނާމާގައި ހިމަނާފައިވާ ކަންކަން ހާސިލްކުރައްވަން ކަން ވިދާޅުވީ ކިތައް ބޭފުޅުން ހެއްޔެވެ؟\nއިސްލާމްދީނާއި، ސަގާފަތާއި، ބަހާއި، ކަނޑާއި، އެއްގަމާއި، ޖައްވާއި އެއިން ދައްކުވައިދޭ ގައުމިއްޔަތުގެ ވާހަކަ ދެއްކެވީ ކިތައް ބޭފުޅުން ހެއްޔެވެ؟ މިފަދަ ހަރަކާތަކުން ދައްކުވައި ދޭންޖެހޭނީ މުޅިން ވެސް ގައުމިއްޔަތެވެ. މާލަމުން ފެންނަންވާނީ ގައުމީދިދައެވެ. ޑީއެންއޭގެ މިފަދަ ކޮންމެ ހަރަކާތެއް ނިންމާލަން ވާނީ ގައުމީ ސަލާމުންނެވެ. ގައުމީ ސަލާމް ކަރުދާހުގައި ލިޔުއްވާފައި މާލަމުގައި ބެހެއްޓެވުމަކުން ނުފުދޭނެއެވެ.\nރައްޔިތުންނަށް އުންމީދު ގެނުވައިދޭނެ މިފަދަ ހަރަކާތެއް ވުޖޫދުވެގެން އަންނަންވާނީ މިހުރިހާކަމެއް ފުރިހަމަ ވެގެންނެވެ. އަދިވެސް ކުރެވޭ އުންމީދަކަށް ފަނޑުކަމެއް ނާދެއެވެ. ކުރިއަށް ވަޑައިގަންނަވާށެވެ. ފެށުމުގައި މި ގޮތަށް ކަންކަން ހިނގިޔަސް މިކަން ތަކުރާރު ނުވުމަށް "ދިވެހި ވަޠަން ދިވެހިންނަށް" އެދޭ ދިވެހިން އެދޭނެއެވެ. މަތީގައި އެވާ ސުވާލުގެ ޖަވާބު ތިޔަބޭފުޅުން ދެއްވާށެވެ.\nއިތުރު ލިޔުންތައް ޯޚިޔާލު\nތިޔަ ފަދަ ބިނާކުރުވަނިވި ޚިޔާލުތަކާއެކު މި ޙަރަކާތް ދާނީ ކުރިއަށް.


3 vana magaamu gai Chelsea hama jehilaifi\nތިން ވަނަ މަގާމުގައި ޗެލްސީ ހަމަޖެހިލައިފި\nއޮލިވާ ޖިރުޑް ލަނޑު ޖެހުމަށް ފަހު އުފާ ކުރަނީ\nނޯވިޗް ސިޓީ އާ ދެކޮޅަށް އޮލިވާ ޖިރޫޑް ކާމިޔާބު ކުރި ލަނޑުން 1-0 ން މެޅުވެ، ޕްރިމިއާ ލީގްގެ ތާވަލުގެ ތިން ވަނައިގައި ޗެލްސީ ހަމަޖެހިލައިފި އެވެ.\nޗެމްޕިއަންޝިޕަށް ރެލިގޭޓް ވެފައިވާ ނޯވިޗް ސިޓީގެ މައްޗަށް ހޯދި މޮޅާއެކު ޗެލްސީ ވަނީ ތިން ވަނައިގައި ހަތަރު ޕޮއިންޓްގެ ލީޑެއް ނަގާފަ އެވެ. މެޗަށް ފަހު ޗެލްސީގެ ކެޕްޓަން ސެސާ އަޒްޕްލިކްއޭޓާ އުފާފާޅު ކުރި ގޮތުން އެ ޓީމަށް ހަމަ ޖެހުމެއް ލިބިއްޖެކަން އެނގިގެން ދިޔަ އެވެ. މޮޅާއެކު ޗެލްސީ ވަނީ ހޮނޮހިރު ދުވަހު ޝެފީލްޑް ޔުނައިޓެޑް އަތުން ވީ ބަލިން އަރައިގެންފަ އެވެ.\nފުރަތަމަ ހާފުގެ އިތުރު ވަގުތުގައި ޖިރޫޑް ލަނޑު ކާމިޔާބު ކުރީ، ކްރިސްޓިއަން ޕްލިސިޗް ތަނަވަސް ކޮށްދިން ފުރުސަތަކުންނެވެ. ތިން ވަނައިގައި ހަމަޖެހިލެވުނަސް ޗެލްސީއަށް އޮތް ގޮންޖެހުން ކުޑައެއް ނޫނެވެ. ހަތަރު ވަނަ އަދި ފަސް ވަނައިގައި އޮތް ލެސްޓާ ސިޓީ އާއި މެންޗެސްޓާ ޔުނައިޓެޑަށް ވުރެ އިތުރަށް އެ މެޗު ކުޅެގެން ހަތަރު ޕޮއިންޓްގެ ލީޑެއް އޮތް ނަމަވެސް، ކުރިއަށް ހުރި މެޗުތަކުން ނަތީޖާ ނުނެރެވިއްޖެނަމަ، ފަހަތަށް ސޮއްސާލުމުގެ ބިރު ވެސް އެބައޮތެވެ.\nލީގްގައި ޗެލްސީއަށް ބާކީ އޮތީ، ޗެމްޕިއަން ލިވަޕޫލާ ދެކޮޅަށް ކުޅޭ މެޗާއި ޔޫރޮޕާ ލީގްގެ ޖާގައަކަށް ވާދަ ކުރަމުން އަންނަ ވޯލްވާހެމްޓަން ވޮންޑާސް އާ ދެކޮޅަށް ކުޅޭ މެޗެވެ. އޭގެ ކުރިން އެފްއޭ ކަޕްގެ ސެމީ ފައިނަލުގައި ޔުނައިޓެޑާ ދެކޮޅަށް ހޮނިހިރު ނުކުންނާނެ އެވެ.


Lanka ge riyasee inthibaabu November 16 gai\nލަންކާގެ ރިޔާސީ އިންތިހާބު ނޮވެމްބަރު 16 ގައި\nސްރިލަންކާގެ ރިޔާސީ އިންތިހާބުގެ ކެމްޕޭން ބިލް ބޯޑެއް- އިންތިހާބު ބާއްވަން ހަމަޖެހިފައިވަނީ ނޮވެމްބަރު މަހު\nސްރިލަންކާގެ ރިޔާސީ އިންތިހާބު އަންނަ ނޮވެމްބަރު މަހު 16 ވަނަ ދުވަހު ބާއްވަން އެގައުމުގެ އިލެކްޝަން ކޮމިޝަނުން ނިންމައިފި އެވެ.\nލަންކާ އިލެކްޝަން ކޮމިޝަންގެ ޗެއާމަން މަހިންދާ ޑެސްޕްރިޔާ ވިދާޅުވީ، އިންތިހާބަށް ނަން ހުށަހަޅާ ކެންޑިޑޭޓުންގެ ޑިޕޮސިޓް މިއަދުން ފެށިގެން އޮކްޓޫބަރު މަހުގެ ހަވަނަ ދުވަހާ ބަލައިގަންނަން ނިންމާފައިވާތީ ރިޔާސީ އިންތިހާބަށް ކެމްޕޭން ކުރަން ލިބޭނީ ފަސް ވަރަކަށް ހަފްތާ ކަަމަށެވެ. ލަންކާގައި ވޯޓު ލުމުގެ ހަައްގު ލިބިގެންވާ 15.99 މިލިއަން މީހުން އުޅެ އެވެ.\nމިހާރު ލަންކާގެ ރައީސް މައިތިޕާލާ ސިރިސޭނާގެ ރިޔާސީ ދައުރު ހަމަވާން ބާކީ އޮތީ އެންމެ ދެ މަހެވެ. ދެވަނަ ދައުރަކަށް ވާދަކުރައްވާނެ ކަން ސިރިސޭނާ އަދި ވެސް އިއުލާންކޮށްފައެއް ނުވެ އެވެ. ނަމަވެސް ކުރީގެ ރައީސް މަހިންދާ ރާޖަޕަކްސާގެ ޕާޓީން އިންތިހާބަށް ނުކުންނަ ކެންޑިޑޭޓެއްގެ ގޮތުގައި މިހާރު ވަނީ ގޯޓާބޭ ރާޖަޕަކްސާ، ހަމަޖައްސައިފަ އެވެ.\nބޮޑު ވަޒީރު ކަމުގެ މަގާމުގައި ހުންނެވި ވިކްރަމްސިންހަ ވެސް ރިޔާސީ އިންތިހާބުގައި ވާދަކުރަން ބޭނުންވެ އެވެ. ނަމަވެސް ރަނިލް ނިސްބަތްވާ ޕާޓީ ޔޫއެންޕީގެ އެތެރޭގެ ކޯޅުން ބޮޑުވެފައިވުމުން އަދި ގޮތެއް ވަނީ ނުނިންމިފަ އެވެ. އިންތިހާބުގައި އެންމެ ބޮޑު ވާދަވެރިކަމެއް އޮންނާނެ ކަމަށް ބެލެވެނީ ލަންކާގެ ކުރީގެ ރައސް ރާޖްޕަކްސާގެ ކޮއްކޯފުޅު އަދި ކުރީގެ ޑިފެންސް ސެކްރެޓަރީ ގޯޓާބޭ އާއި ރަނިލްގެ ޔޫއެންޕީން ނެރޭ ކެންޑިޑޭޓާ ދެމެދުގަ އެވެ.\nމި އިންތިހާބު ވެގެންދާނީ ލަންކާގައި ބާއްވާ އަށް ވަނަ ރިޔާސީ އިންތިހާބަށެވެ. އެންމެ ފަހުން ލަންކާގައި ރިޔާސީ އިންތިހާބެއް ބާއްވާފައި ވަނީ ޖެނުއަރީ 8، 2015 ގަ އެވެ.


SunOnline: Story: #Baazee -ep06\n1 އަހަރު2މަސް ކުރިން - 13 އޭޕްރިލް 2017 4\n''ކިހިނެއްތަ އަހަންނަށް މިވަނީ؟، ނަތިންގް މޭކް ސެންސް... އެހުރިހާ ކަމަކީ ހުވަފެނެކޭ ބުނަން ހާދަ ދައްޗޭ...'' އެނދުގައި ގޮސް އިށީން ޝާޢާ އޭނަގެ އަމިއްލަ ނަފުސާއި ސުވާލުކުރަން ފެށިއެވެ. ކިތަންމެ ވަރަކަށް ސިކުނޑިއަށް ބާރުލިކަމުގައި ވިޔަސް އޭނަގެ ސުވާލުތަކަށް ޖަވާބު ނުލިބޭނެކަން ޝާޢާއަށް އިނގެއެވެ. އެކަނިމާއެކަނި ވިސްނަން ފެށުމުން ގާތުގައި މީހަކުވާކަމުގެ އިހުސާސް ކުރެވެން ފެށުމުން ޝާޢާ ގަސްދުކުރީ ކޮޓަރިން ނިކުންނާށެވެ. އޭރުން ވެސް އޭނަގެ އެކަނިވެރިކަމަށް ނިމުމެއް ނާންނާނެކަން ޝާޢާއަށް އެނގުނީ މުޅި ގޭތެރެއަށް ވެރިވެފައި އޮތް މަރުގެ ހަމަހިމޭންކަމުންނެވެ. ނަމަވެސް އަނބުރާލާފައި ކޮޓަރިއަށް ވަންނަން އޭނަ ބޭނުމެއް ނުވިއެވެ. ކޮޓަރީގައި ހުންނައިރު މީހަކު އޭނައަށް ފާރަލާކަމުގެ އިހުސާސްކުރެވޭތީއެވެ. ސިހުން ލިބެނީ ވެސް އެހެންވެއެވެ.\n''ތީ ރަގަޅުކަމެއް ނޫން...'' ޖާބިރަށް ނަސޭހަތްތެރިވާ ފަދައަކުން ވާޤިދު ބުންޏެވެ. އެއާއެކު ޖާބިރު ގާތަށް އައީ ރުޅިއެވެ. ވާޤިދަށް އޭނައާ ދިމާއަށް ބަސްބުނުމުގެ ހުއްދަ ދިނީ ކާކު ހެއްޔެވެ؟ އޭނައަކީ ސާހިބު މީހާ އެވެ. ކޮންމެ ހާލަތެއްގައި ވެސް އޭނައަށް ޤަދަރުކުރަން ޖެހޭނެއެވެ.\n''ކަލެއަށް ބަސްބުނުމުގެ ހުއްދަ ދިނީ ކާކު؟...'' ރުޅިވެރިކަމާއެކު ޖާބިރު އެހި އެވެ.\n''ޝައިތާނުންގެ މަދަދު ހޯދުމަކީ ހައްލެއް ނޫން...'' ޖާބިރު ހިނގަމުން އެދަނީ ކިހާ އަނދިރިމަގަކުން ކަން އަންގައިދޭން ވާޤިދު ބޭނުން ވިއެވެ. އޭނަގެ ސާހިބު މީހާއަށް ހެވާއި ނުބައިގެ ފަރަޤު ވަކިކޮށްދޭން ވެސް މެއެވެ. އަނެއްކޮޅުން މުސްލިމަކަށްވުމުން އޭނައަށް އޮތް ޒިންމާއެއް ވެސް ވެއެވެ. ސިހުރުހާހޫރަކީ ކިހާ ނުބައި އެއްޗެއްކަން ޖާބިރަށް ހަމަ ނުވިސްނެނީ ހެއްޔެވެ؟ އެއީ ނަޖިސްކަމާއި މުޑުދާރުކަން އެކުލެވިފައިވާ ކަމެކެވެ. މީހާގެ ނަފުސު ނުތާހިރުކޮށްލާ ކަމެކެވެ. ޝައިތާނުންގެ ރުހުން ހޯދަން މުޅި ނަފުސު ކިލަނބުކޮށްލަ އެވެ. އެމީހުންގެ މަދަދަށް އެދެން ތިމާމީހާ ޤުރުބާން ވަނީއެވެ. ދެދުނިޔޭން ވެސް ގެއްލިގެންދާ ހާލުގައެވެ.\n''ކަލޭ މަށާ ޖަދަލުކުރަން އުޅޭނެކަމެއް ނެތް، ކަލެއަށް ހަމައެކަނި ބަރޯސާވެވޭކަށް ނެތް... ކަލޭގެ ފިނޑިކަން އަހަންނަށް ވަނީ ފެނިފައި... އެމީހުންގެ ކުރިމަތީގައި ކަލޭ އެކައްޗަކަށް ވެސް ނުވޭ... ބުނަން، އިތުރަށް މަށަށް ހުރަސް އަޅަން ނޫޅޭތި... އަހަރެން މިދަނީ އަހަރެންގެ ޢާއިލާއަށް އޮތް މުސީބާތުން މިންޖުވާން، އެކަން ކުރަން ކޮންމެކަމެއް ވެސް އަހަރެން ކުރާނަން...'' ޖާބިރުގެ ބުނެލިއެވެ.\n''ޝައިތާނުންނަކީ ދޮގަހަދާ މަކަރުވެރިންތަކެއް...'' ނުރައްކާތައް ހާމަކުރަން ވާޤިދު ބޭނުން ވިއެވެ. ބާރަށްޓަކައި ޖާބިރު އެހުރީ އަނދުވަޅަކަށް ވެއްޓެން ތައްޔާރަށެވެ. އެއީ ސަލާމަތްނުވެވޭނެކަމެކެވެ. ޝައިތާނުންގެ ބޭނުންތައް ފުދުމާއެކު ނިކަމެތި މީހާގެ މައްޗަށް ގަދަވެގެންދާނެއެވެ. އެއީ ޝައިތާނުންގެ ތެރޭގައި އޮންނަ އުސޫލެވެ. އިންސާނުންނާ މެދު އެމީހުން ހިތުހުރި ގޮތަކަށް ކަންތައް ކޮށްފާނެއެވެ. ހަމައެއާއެކު ޖާބިރު ޝައިތާނުންނާއި ހަދާ އިޤުރާރުނާމާއަށް ދުވަހަކު އެމީހުން ބޯނުލަނބާނައެވެ. އެކަމަށް ތަބާވާކަމުގެ ދަޅަ ދައްކާނެއެވެ. ނަމަވެސް ފުރުސަތު ލިބުމާއެކު ހުރިހާ މަންޒަރެއް ބަދަލުވާނެއެވެ.\n''އެވެސް ހަމަ ކެލޭމެންގެ ތެރެއިން ބަޔެއް، ހަމަ ކެލޭމެންގެ މަކަރުވެރިކަން ހުންނާނެ ދޯ؟...'' މަލާމާތުގެ ރާގަކަށް ޖާބިރު ބުނެލިއެވެ. ''މިކަމުގައި ހަމަހަމަކަން އޮންނާނެ، ޝައިތާނުން ބޭނުންވާކަންތައް އަހަރެން ކޮށްދޭނީ އަހަރެން ބޭނުންވާކަންތައް ފުދުމުން...''\n''އެމީހުނަށް ވުރެން ވެސް ބާރުވެރި ބަޔެއްގެ މަދަދު އަހަންނަށް ލިބިދާނެކަން އަހަރެން ހާމަކުރާނަން...'' ޖާބިރު ބުންޏެވެ. މާޔޫސްވެފައިވާ ހާލު ވާޤިދަށް ހުރެވުނީއެވެ. ޖާބިރު ހުއްޓުވަން އޭނައަށް ކުރެވޭނެ އެއްވެސްކަމެއް ނެތެވެ. އޭނަ އިތުރު ފިޔަވަޅެއް ވެސް ކުރިއަށް އަޅައިފިނަމަ އޭނަގެ މައްޗަށް އަނިޔާވެރިވާން ޖާބިރު ފަހެއް ވެސް ނުޖެހޭނެއެވެ. ހާލާކުގެ ތެރެއަށް ޖާބިރު ވެއްޓިގެންދާ މަންޒަރު ބަލަން ވާޤިދަށް ހުރެވުނެވެ.\nވިރާނާވެފައި ހުރި ގެއަށް ވަދެވުމާއެކު ޖާބިރު އޭނަގެ މަސައްކަތާއިގެން ކުރިއަށް ދިޔައެވެ. އެންމެ ފުރަތަމަ ވެސް އޭނަގެ ހަށިގަނޑުގައިވި އަންނައުނުތައް ހަށިގަނޑާ ވަކިކުރިއެވެ. އެއަށްފަހު މުޑުދާރުކަން އެކުލެވިފައިވި ތަޅުންގަނޑުމަތީގައި އޭނަ އިށީނެވެ. އޭނައާއި ކުރިމައްޗަށް ވާހެން އަލިފާންރޯކުރަން ކުޑަ ބެރެއް ހުއްޓެވެ. އެބެރުގެ ވަށައިގެން ވަށްބުރަކަށް ވާހެން ކުރަހާފައިވާ ނިޝާންތައް ހާމަކޮށްދެނީ ދަޅު ފަޅާފައިވި މަހުލޫގެއްގެ ސޫރައާއެވެ. އެތަނަށް ޖާބިރު އާނޫންކަން އޭނަގެ ހަރަކާތްތަކުން އެނގެއެވެ. އޭނަގެ މަސައްކަތް ފެށުމުގެ ކުރިން ފުރަތަމަ ވެސް އޭނަ ގެނެސްފައި ހުރި ކޮތަޅުތަކުގެ ތެރޭން ފާޑުފަޑުގެ ''ހަންޑި'' މާތަކެއް ނެގިއެވެ. އޭގައި މީރުވަހެއް ނުވެއެވެ. މުޅި މާހައުލަށް ތައައްޔަރުކަން ގެނުވާ ފަދަ ނުބައި ވަހެއް އެމާތައް އެއްކޮށްލުމުން ވެރިވިއެވެ. އެމާތަކާ އެއްކޮށް ޖާބިރު އޭނަގެ ކުރިމަތީ ހުރި ބެރުގެ ތެރެއަށް އަޅާލީ މަހާއި ކައްޓާ ވަކިވާންކައިރިވެފައި ހުރި މުޅަ ޖަނަވާރެއްގެ ކަށިތަކެކެވެ. އޭގައި އެއްޗެހިތަކެއް ލިޔެފައި ވިއެވެ.\n''ކަލޭގެ ބޭނުމަކީ ކޮބާ؟...'' ބަރު އަޑަކެވެ. ޖާބިރު އަދަބުވެރިކަން ދައްކާހާލު ސަޖިދައިން ތެދުވެ އިށީނެވެ. އޮރިޔާން ހާލުގައިވިއެއްކަމަކު އޭނަ އެކަމާ މެދު ކުޑަކޮށް ވެސް ލަދުގަންނަހެނެއް ހިޔެއް ނުވެއެވެ.\n''މިނިކަމެތި އަޅާގެ ޢާއިލާވަނީ ނުރައްކަލުގައި...'' ޖާބިރު ބުނެލިއެވެ. ދީނުން ބޭރުވަމުން ދިޔަ ކަން ވެސް ޖާބިރަށް ރޭކާނުލައެވެ. ނޫނީ އޭނަގެ ޖާހިލުކަމާއި ޝައިތާނީ ކަމުގެ ސަބަބުން ފަރުވާލެއް ނެތީއެވެ. ކުރިމަތީ ހުރި ޝައިތާނާއަށް ޖާބިރު އަޅުކަންކުރާ ކަހަލައެވެ.\n''ކަލެއަށް އަހަރެން އެހީތެރިވެދިންނަމަ ލިބޭނެ މަންފާއަކީ ކޮބާ؟...'' ޖާބިރަށް ބަލާލަމުން މަހުލޫޤު ސުވާލުކުރިއެވެ. ބޮޑާކަމާއި ކިބުރުވެރިކަން އޭތީގެ އަޑުން ފާޅުވެއެވެ.\n''ކަލޭ ބޭނުންވަނީ އެ ޙާޠިބުގެ މައްޗަށް ގަދަވެގެންނަންތަ؟... އަހަރެން ކަލޭ ބޭނުން ކަންތައް ފުރިހަމަކޮށްދޭނަން... އެ ޙާޠިބު އެއީ އަހަރުމެންގެ ތެރެއިން ނަފްރަތު އަމާޒުވާ އެއްޗެއް، އޭނަ ރަސްދަރިފަސްކޮޅުން އައިސްފައި ހުރީމަ އެކަމާ ބޮޑާވެގަނެގެން އުޅެނީ... އެމީހުންގެ ސިފަތަކުގައި އައިބުކަމެއް ނެތީމައި އެކަމަށް ވެސް... އެކަމަކު އެއީ އަހަރުމެންގެ ހަޤީޤީ ނަސްލެއްކަމުގައި އަހަރުމެން ނުބަލަން، އެމީހުނަށް ވުރެ އަހަރުމެން މާ ބާރުގަދަވާނެ... އަހަރެން ކަލޭ އެދޭ ކަންތައް ފުރިހަމަކޮށްދޭނަން، ކަލޭގެ ޢާއިލާއަށް ރައްކާތެރިކަން ދޭނަން... އެކަމަކު އަހަރެން އެދޭ ކޮންމެ ކަމަކަށް ކަލޭ ޖެހޭނީ ރުހި ގަބޫލުވާން...''\n''ކާފަ ކީއްވެތަ އެކުކުޅުކޮށި ހިފައިގެން ދިޔައީ؟... މި ދަންވަރު ގަޑީގައި ކާފަ ދާނީ ކޮންތަނަކަށްތަ؟...'' ޝާޢާ ހުރީ އޮޅުންބޮޅުންގަނޑެއްގެ ތެރޭގައެވެ. އޭނަގެ ހިތުގެ ހަމަޖެހުން ވަނީ ގެއްލިފައެވެ. ފެނުނު ހުވަފެނެއްގެ ސަބަބުން ހާސްކަން ލިބިފައި ވަނިކޮށް ކާފަގެ އާދަޔާ ޚިލާފު އަމަލުން އުފެދުނު ސުވާލުތައް އޭނަގެ ހަމަޖެހުން ނަގާލައިފިއެވެ.\n''ނަމާދުކޮށްފިންތަ؟...'' ޖާބިރު އަހާލިއެވެ. އެއާއެކު ޝާޢާ ބޯޖަހާލިއެވެ.\n''ކާފަ ތިއައީ މޫދުންތަ؟...'' ނުބައްދަލު ގަޑިއާ މެދު އުފެދިފައިވި ސުވާލު ޝާޢާ ކޮށްލިއެވެ.\n''އާނ... ފަތިސް ނަމާދަށް ހޭލެވުނުއިރު ގައިގަ ރިއްސާފަ ހުރީމަ ނަމާދުކޮށްލައިގެން މޫދަށް ގޮސްފަ މިއައީ...'' ޖާބިރު ހެދި ބުހުތާން ދޮގު ޝާޢާއަށް ބޭޒާރުވިކަމެއް ޖާބިރަކަށް ނޭގެއެވެ. ރޭހަތަރުދަން ޝާޢާ ހޭދަކުރީ ޖާބިރުގެ އިންތިޒާރުގައިކަމެއް ވެސް މެއެވެ.\n''ވަޓް ޑިޑް ހީ ޑޫ ވިތް އިޓް؟... މީހަކަށް ދޭން ގެނައި އެއްޗެއްތަ އެއީ؟... އެކަމަކު ދަންވަރު ގަޑީގައި ހިފައިގެން ދިޔައީ ކީއްވެތަ؟، އަނެއްކޮޅުން ކާފަގެ ރައްޓެހިންނެއް ވެސް ކައިރި ހިސާބެއްގައެއް ނޫޅޭނެ...'' ޝާޢާއަށް ވިސްނާލެވުނެވެ. އޭނަ މުޅި ގޯތި ވެސް ހޯދާ ބެލިއެވެ. ނަމަވެސް ކުރިއެރުމެއް ނުލިބުނެވެ. އެއްމެފަހުން ބަލި ޤަބޫލުކުރަމުން އެތެރެއަށް ވަންނަން ދާން އުޅުނު ޝާޢާގެ ސަމާލުކަން ހުއްޓުނީ އޭނަގެ ލޮލުގައި އަޅައިގަތް ތަފާތު މަންޒަރަކުންނެވެ.\nބާޒީ 1 އަހަރު 1 މަސް ކުރިން\nބާޒީ 1 އަހަރު2މަސް ކުރިން


Haalathu goas; positive kan sirrukoh aammunge there ah nunikumey! | Mihaaru\nކޮވިޑުުގެ ހާލަތު ގޯސް؛ ޕޮޒިޓިވްކަން ސިއްރުކޮށް އާއްމުންގެ ތެރެއަށް ނުނިކުމޭ!\nވޭރިއެންޓާ އެކު ކޮވިޑް ފެތުރުން ފަސް ގުނަ ހަލުވިވެ ޖެނުއަރީން ފެށިގެން ޕޮޒިޓިވް ރޭޓް ދަށެއް ނުވޭ. ހަރުކަށިކުރި ފިޔަވަޅުތަކުން ނަތީޖާއެއް ނުފެނޭ. އެކަމަކު ބައްޔާ މެދު ސީރިއަސްކަމެއް ނެތް!\nސޯޝަލް ސެންޓަރުގައި ވެކްސިން ދިނުން ކުރިއަށް ގެންދަނީ: ރާއްޖޭގައި ޕޮޒިޓިވް ރޭޓް މިދިޔަ މަހުން ފެށިގެން ދަށެއް ނުވޭ.-- ފޮޓޯ: ނިޝަން އަލީ/ މިހާރު\n21 ފެބުރުއަރީ 2021 - 12:27\nކޮވިޑުގައި އިއްޔެ 12 ގަޑިއިރު ތެރޭގައި ރާއްޖެ އިން ދެ މީހަކު މަރުވެއްޖެ އެވެ. މިދިޔަ މަހުން ފެށިގެން ކޮންމެ ދުވަހަކު ބައްޔަށް ޕޮޒިޓިވްވާ މީހުންގެ އަދަދު އުޅެނީ 100 އިން މަތީގަ އެވެ. ރައްކާތެރިކަމަށް އެޅި ފިޔަވަޅުތަކުން އަދި ނަތީޖާއެއް ނުފެނެ އެވެ. ކާފިއު ގަޑީގައި މަގުތަކާއި ހޮޓާ/ރެސްޓޯރަންޓްތައް އޮންނަނީ ފުރިފަ އެވެ. ބަލިޖެހިފައި ތިބިކަން ނުވަތަ ކޮންޓެކްޓްވިކަން ސިއްރުކޮށް އޮފީސްތަކަށާއި ވެކްސިން ކިޔޫއަށް ވެސް ދަނީ އެވެ. މިއީ، އެތައް ބަޔަކު ނުރައްކަލަށް ހުށަހެޅުމެވެ. ބަލި ކޮންޓްރޯލްކުރަން ހުރަސްއެޅުމެވެ!\nބަލީގެ ހާލަތު ރާއްޖޭގައި ނުރައްކާކަން ސިފަކުރައްވަމުން ޑރ. ނަޒްލާ މުސްތޮފާ ރޭ ވެސް ތަކުރާރުކޮށް އެދިވަޑައިގަތީ ބައްޔާ މެދު ސީރިއަސްވުމަށެވެ. އޭނާގެ ކަންބޮޑުވުމަކީ ކިތަންމެ ހަރުކަށި ފިޔަވަޅުތަކެއް އެޅިޔަސް ނަތީޖާ ނުފެންނަ ކަމެވެ. އެތައް ބަޔަކު ބައްޔަށް ހުށަހެޅި، ކާވް ދަށް ނުވާތީ ސިއްހީ މާހިރުންނަށް ބުރަބޮޑުވެފައި ތިބި ކަމެވެ.\nރާއްޖޭގައި މިދިޔަ ޖެނުއަރީ މަހުން ފެށިގެން ބަލި ޖެހޭ މީހުންގެ އަދަދު އިތުރުވީ ކޮވިޑުގެ ވޭރިއަންޓާ ހެދި އެވެ. އެކަކުގެ ފަރާތުން ފަސް މީހުންނަށް ބަލި ފެތުރޭ މި ވޭރިއަންޓާ ހެދި މިދިޔަ މަހުން ފެށިގެން ކޮންމެ ދުވަހަކު ޕޮޒިޓިވްވާ މީހުންގެ އަދަދު އުޅެނީ 100 އިން މަތީގަ އެވެ. ރާއްޖެ އިން އިއްޔެ ވެސް 145 މީހަކު ޕޮޒިޓިވްވި އެވެ.\nކޮވިޑުގައި ރާއްޖެ އޮތް ހާލަތާ ގުޅޭ ގޮތުން ޑރ. ނަޒްލާ ނޫސްވެރިންނާ ވާހަކަ ދައްކަވަނީ.\nނަޒްލާ ވިދާޅުވި ގޮތުގައި މި މަހުގެ ތިން ވަނަ ދުވަހުން ފެށިގެން ކާފިއު އިއުލާންކޮށް، މި މަހުގެ 12 އިން ފެށިގެން ރޭގަނޑު އަށެއްގެ ފަހުން ވެހިކަލް ދުއްވުން މަނާކުރިތާ އަށް ދުވަސް ވި އިރު ވެސް ބަދަލެއް ނުފެނެ އެވެ. އެކަމަކު އުއްމީދުކުރީ އެޅި ފިޔަވަޅުތަކާ އެކު 14 ދުވަސް ތެރޭގައި، ބަލިޖެހޭ ރޭޓް ދަށަށް ދާނެ ކަމަށެވެ.\nމިހާރު މިއޮތީ ވަރަށް ކްރިޓިކަލް ހާލަތަކަށް އައިސްފައި. ޕޮޒިޓިވްވާ ރޭޓް މިގޮތަށް ދަންޏާ އިތުރު މަރުތައް އައުމުގެ ފުރުސަތު އެބައޮތް.\nއޭނާ ވިދާޅުވި ގޮތުގައި މަރުވާ މީހުންގެ އަދަދު އިތުރުވާ އެއް ސަބަބެއްގެ ގޮތުގައި ބެލެވެނީ ވޭރިއެންޓެވެ. އޭނާ ވިދާޅުވި ގޮތުގައި އެއީ ބަލި ފަސޭހަ އިން ފެތުރުމުގެ އިތުރުން ބަލީގައި ބޮޑުވަރުވުން 30 ޕަސެންޓަށް އިތުރުވާތީ އެވެ.\nނަޒްލާ ވިދާޅުވީ ޕޮޒިޓިވްކަން އެނގި ތިބެ، ވެކްސިން ޖަހަން ބައެއް މީހުން ދާ ކަމަށެވެ. އެކަމަކު އޭގެ ރަނގަޅު ގޮތަކީ ގޭގައި މަޑުކޮށް 14 ދުވަސް ވުމުން ޓެސްޓްކޮށްފައި ނަތީޖާ ނެގެޓިވްވުމުން ވެކްސިން ޖަހަން ދިއުން ކަމަށް ވިދާޅުވި އެވެ.\nއޮފީސްތަކާއި ފިހާރަތަކާއި ރެސްޓޯރަންޓްތަކުގައި ވެސް ބަލިން ރައްކާތެރިވުމުގެ ފިޔަވަޅުތަކަށް މާބޮޑު ސަމާލުކަމެއް ނުވަތަ ސީރިއަސްކަމެއް ނުދީ ހިންގާ ކަން ފާހަގަކުރައްވަމުން ނަޒްލާ ވިދާޅުވީ މި ތަންތަނަކީ ބަލި ކޮންޓްރޯލްކުރަން މުހިއްމު ފިޔަވަޅުތައް އަޅަން ޖެހޭ ތަންތަން ކަމަށެވެ.\n"އޮފީސްތަކުގައި ވެސް އެބަ ހިނގާ ކޮންޓެކްޓްވީމަ ވެސް ނުބުނާށޭ، އެހެންވީމަ އަސްލު ނުވިސްނޭ މުޅި މުޖުތަމައަށް ދޭ ގެއްލުމެއް ކަން މިއީ،" އޭނާ ވިދާޅުވި އެވެ.\nބަލިޖެހޭ މިންވަރު ދަށަށް ދާނީ ފިޔަވަޅުތަކަށް ގިނަ ބަޔަކު ތަބާވެގެން ކަން އޭނާ ފާހަގަކުރެއްވި އެވެ. މާސްކް އެޅުމާއި ގައިދުރުކަން ބެހެއްޓުން ފަދަ ކަންކަމަށް ސަމާލުކަން ދޭން އެދިވަޑައިގަތެވެ. މާސްކް ނޭޅިއަސް ރަނގަޅުވާނެ ކަމުގެ ވިސްނުމުގައި ނުކުންނަ އެންމެ މީހާގެ ސަބަބުން މުޅި މުޖުތަމައު ނުރައްކަލަކަށް ހުށަހެޅުމުގެ ފުރުސަތު އޮވެ އެވެ.\nރާއްޖޭގައި މި ބަލީގައި މިހާތަނަށް ވަނީ 60 މީހަކު މަރުވެފަ އެވެ. މި އަދަދު އިތުރުވިޔަ ނުދޭން ނަޒްލާ އެދިވަޑައިގަތީ ފަރުދީ ޒިންމާ އަށް ސީރިއަސްވުމަށެވެ.\nހެލްތު ޕްރޮޓެކްޝަން އެޖެންސީ އެޗުއީއޯސީ\nއެންމެ ބޮޑު މައްސަލައަކީ މިރާއްޖޭގައި ދަންނަ ބޭކަލުންނަށް ހެދިގެން އުޅޭ ޝައިޚުން. އެމީހުންނަށް އެބަޖެހޭ ގޮތެއް ހަދަން. އޭރުން މިކަމުން ސަލާމަތްވެވޭނެ ގޮތެއް ފެންނާނީ\nއޮފީހަށް ނުގޮސްނުވަނީ އެކުގައި މަސައްކަތް ކުރާމީހާ އާއި ވެރިމީހާގެ ފަރާތުން ނުރުހުން ލިބެން ބޭނުން ނުވާތީ. އޮފީހަށް ދިޔުން އޮންނަނީ ވައްތަރަކަށް މަޖުބޫރުވެފަ\nތިޔަ ވިދާޅުވާ ހަރުކަށި ފިޔަވަޅަކީ6ކުން6އަށް ވެހިކަލް ދުއްވުން މަނާވުންތޯ؟ ދުވާލު އެއްކޮށް އޮފީސްތަކުގައި ތޮއްޖެހި އުޅުމާ ބާޒާރުމަތި ފުރާލާފައި އޮތުމާއި ކަސްރަތު ކިލާސްތައް ހިންގުމާއި މިފަދަ ކަންކަން ނުވަނީތަ ކޮންޓެކްވާނެ ކަންކަމަށް. ކޮވިޑް ފެތުރިގަންނަނީ އިރު އޮއްސި6ޖެހީމަތަ؟.އެވެސް ދުއްވާ އުޅަނދު ތަކުގައި؟\nފުރަތަމަ ކަލޭމެން އޮފީސްތަކުގެ ވެރިންނަށް ޢަންގަބަކަ ޕޮސިޓިވް ތަށް ސިއްރުނުމުރުމަށް. ކަރަނަޓީނުގައޖ ހުންނަ އިރުވެސް އެބަނެރާ އޮފީހަށް. ޕޮސިޓިވް ވެއްޖެއްޔާ އެއްވެސް ވަރަކަށް މީހަކާއި ދިމާވި ކަމަކަށް ނުހަދާނެ. މާމޮޅަށް ޕޮލިސީހަދާފައި އެއްކަމެއްގައިވެސް ތަންފީޒުކުރެވޭ ކަމަކަށް ނުވޭ\nއޮފީހުން ބުނީ ޑައިރެކްޓުކޮންޓެކްޓުވީމަ އަވަހަށް ޓެސްޓުކުރަން މަގުމަތިން. ރިޒަލްޓު ނެގެޓިވް.. ދެންބުނީ އެހެންވިއްޔާ އޮފީހަށް އަންނާންށޭޖެހެނީ.. މިއުޅެނީ އޮފީހުގެ ޖެހިގެން ހުރި މޭޒުގަ އިން މީހަކު ޕޮޒިޓިވް ވެގެން.. 14 ދުވަސް ކީއްކުރަން ކޮންޓެކުޓުވިތާ އެއްދުވަސް ނުވޭ...\nމަވެސް މިއޮތީގޭގަ ކަރަންޓީނުގަ މިގޭ ޕޮޒިޓިވްވި ކުއްޖާގެ ބެލެނިވެރިން ބަރާބަރަށް3ދަޅަަައަށް ބޭރަށްދޭ އެޗްޕީއޭއަށް އެންގިއަސް އަޅައެއްނުލާ ބޮޑެތިމީހުނަށް ގުޅައިގެން އޮއްބާލަނީ މުޅިގެ ނުރައްކަލަށް ހުށަހެޅިފަ މަޝްހޫރު މީހުންގެ މައްަސަލައެއްވީމަ އޮއްބާލަނީ\nތިޔަ ވިދާޅުވާ ގޮތައް ސީރިޔަސް ނަމަ އެއަރޕޯރޓް ބަހެއްގަ 55 މީހުން އަރުވަން ހުއްދަ ދިނީ ކިއްވެ ? ފްލައިޓްގައި ގައި ދުރުކަން ނުބަހައްޓަނީ ކިއްވެ. މީ އަޅުގނޑު ކަންބޮޑުވި ކަމެއް. އެކަމު އެއަރޕޯޓުން ވިދާޅުވީ އެޗް ޕީ އޭގެ ހުއްދަ ދިން ގޮތޯ މީ.\nއައު ވޭރިއަންޓު ޔޫކޭ އިން އައުމުގެ ފުރުސަތު އޮތްކަމައް ބަލާފަ ހުރިހާ ގައުމުތަކުން ޔޫކޭ މީހުން ނާދެވޭ ގޮތައް ހެދިއިރު އެޗްޕީއޭން ތިބީ ހެވިދިއްލިފަ އައްނަ ޓޫރިސްޓުން ގުނާ ސަރުކާރައް ސަނާކިޔަން. ތިމާމެންގެ ޒިންމާ އަދާނުކޮއް އަދި އެބަ ރައްޔިތުންގެ ބޮލައް މިކަން ކަޑާ ލާއިރު ލަދު ނުގަނެ ބާއޭ ހިތައް އަރާ\nލަދުނުގަނެގެން މާސްކްދަތްދޮޅިގައާއި ކަކުލުގައަޅުވައިގެން އެދުވާނީ ޔޫކޭވޭރިއެންޓްތޯ. ޢަދި މުޒާހަރާކުރަން މަގުމަތީތެޅިބާލަނީވެސް ޔޫކޭ ވޭރިއަންޓްތޯ.\nމާސްކު ފުންނާބުގަ އަލާގެން މުޒާހަރާ ކުރަން ދެތިންމީހުން ނެރެގެން އުލުނު ޔުކޭ ވޭރިއަންޓްގެ ކުރިން، ކޭސްތައްވީ ދައް. ވިސްނަވާ ލައްވާ މިވާގޮތް\nއަޅުވާލާ! އަޅުވާލާ! ރައްޔިތުންގެ ބޮލުގައި އަޅުވާލާ! ބަލަ މާސްކު ނާޅާ މީހުން ނުހިފެހެއްޓޭ. ވަކި ބައެއް ނޫނީ ޖޫރިމަނާއެއް ނުކުރެވޭ . ބަސްނާހާ އުޅޭ ދެތިން މީހަކު ހައްޔަރު ކޮށްލަބަލަ. ނޫނީ ކޯޓަށް ހުށައަޅާލަ ބަލަ. ވަގުތުން މައްސަލަ ހައްލުވީ. ނޫނީ އަހަރުމެން ހުރިހާ ރައްޔިތުން ނިކުމެ ފަރުދީ ޒިންމާ އަދާ ނުކުރާ މީހުން މަތަކުރަންވީތަ؟ އެ ވާނީ ގާނޫނީ ހިލާފު ކަމަކަށް. ގާނޫނުން އެކަން މަތި ކޮށްފަ ތިބޭ މީހުން ކޮފީބޮއިފަ، ނޫސްވެރިން ފަހަތުން ދުވެފަ، މުޒާހަރާ..\nއަޅުގަނޑު ވެސް ޕޮސިޓިވް ވެގެން ގޭގަ މި އޮންނީ، އެކަމަކު މި ގޭގަ ނޫޅޭ ކޮރަންޓީން އުސޫލާ ތަބާވާ އެއްވެސް މީހެއް، ބޭނުން ވީމަ ބޭރައް ގޮސްލާފަ އެގޮތައް


Kanboduvaane Kameh Neh, Hurihaa Hahleh Hoadhaidheynan - Adhurey - Vaguthu\nކަންބޮޑުވާނެ ކަމެއް ނެތް، ހުރިހާ ހައްލެއް ހޯދައިދޭނަން – އަދުރޭ\nއެއްވެސް ކަމަކާއި އެއްވެސް ރައްޔިތަކު ކަންބޮޑުވެ ވަޑައިގަންނަވާނެ ކަމެއް ނެތް ކަމަށާއި ރައީސް ޔާމީން ހުރިހާ ރައްޔިތުންގެ ކަންބޮޑުވުންތަކަށް ހައްލު ހޯއްދަވައި ދެއްވާނެ ކަމަށް ރައްޔިތުން މަޖިލީހުގެ ފޮނަދޫ ދާއިރާގެ މެންބަރު އަދި ޕީޕީއެމްގެ ނައިބު ރައީސް އަބްދުލްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ މިހެން ވިދާޅުވީ ޕީޕީއެމް އިން ހއ.އިހަވަންދޫގައި ބާއްވަމުންދާ ޖަލްސާއެއްގައި ވާހަކަފުޅު ދައްކަވަމުންނެވެ.\nއަދުރޭ ވިދާޅުވީ މިއަދު ކުރަން ޖެހިފައިވާ އެންމެ މުހިންމު ކަމަކީ ގައުމިއްޔަތު ދިރުވުމުގެ މަސައްކަތް ކަމަށެވެ.\n"އެންމެން އެބަޖެހޭ ގައުމިއްޔަތު ދިރުވާ އާލާ ކުރަން. ގައުމިއްޔަތު ދިރުވާ އާލާ ނުކޮށް ތަރައްޤީގައި ކުރިއަކަށް ނުދެވޭނެ. ގައުމިއްޔަތު ދިރުވާއިރު އެންމެ ބޮޑު ސަމާލުކަން ދޭންވީ އިސްލާމްދީނަށް." އަދުރޭ ވިދާޅުވިއެވެ.\nއަދުރޭ ވިދާޅުވީ އަކަ އިންޗިއެއް ވެސް ބާތިލް ދީންތަކަކަށް ރައީސް ޔާމީން ނުދެއްވާނެ ކަމަށާއި ރައީސް ޔާމީނަށް ހުޅަނގުގެ ފިއްތުންތައް ކުރިމަތިވަނީ އިސްލާމްދީނުގެ ދިފާޢުގައި މަސައްކަތް ކުރާ މަންޒަރު ކަމަށެވެ.\n"ހުރިހާ ރޮނގަކުން ރައީސް ޔާމީން ކުރިއެރުން ހޯއްދަވައި ދެއްވައިފި. ރައީސް ޔާމީން ވެރިކަމަށް ވަޑައިގެންނެވިއިރު ދިވެއްސެއްގެ ބޮލަކަށް ޖެހޭ ނިސްބަތަކީ 4500 ޑޮލަރު. ނަމަވެސް މިހާރު 9700 ޑޮލަރު ޖެހޭ." އަދުރޭ ވިދާޅުވިއެވެ.\nއަދުރޭ ވިދާޅުވީ ރައީސް ޔާމީނަށް ކުުރިމަތިވާ ގޮންޖެހުންތައް ކުރިމަތިވަނީ އެމަނިކުފާނު ދިވެހި ގައުމިއްޔަތު ދިރުވާ އާލާކުރުމަށް ކުރާ މަސައްކަތުގެ ސަބަބުން ކަމަށެވެ.\n"މިއީ ފަސޭހަކަމާއި އެކު ހޭދަކުރެއްވި ހަތަރު އަހަރާއި ބައެއް ނޫން. މޭ ޑޭ އެއް އަތުވެއްޖެ. ފުރާނަ އަށް ނުރައްކާ ކޮށްފި. މަޖިލީހުގެ ތެރެއިން ގަޑުބަޑެއް ގެނެސް ވެރިކަން ބަދަލުކުރަން އުޅެފި. ދުނިޔޭގެ ތާރީޚްގައި ވެރިކަން ބަދަލު ކުރުމަށް އާގޮތްތަކެއް ތަޢާރަފް ކޮށް ޝަރުޢީ ދާއިރާގެ ތެރެއިން ވެރިކަން ބަދަލު ކުރަން އުޅެފި." އަދުރޭ ވިދާޅުވިއެވެ.\nނަމަވެސް ﷲ ރައީސް ޔާމީނަށް ނަސްރު ދެއްވަނީ ރައީސް ޔާމީން ތެދުވެރި ނިޔަތެއް އޮތުމުން ކަމަށް ގަބޫލު ކުރައްވާ ކަމަށް އަދުރޭ ވިދާޅުވިއެވެ.\nއަދުރޭ ވިދާޅުވީ ކޮންމެ މީހަކު ވެސް ވާންވީ ރައީސް ޔާމީން ފަދަ ގައުމު ދެކެ ލޯބިވާ މީހަކަށް ކަމަށެވެ.\nއޭޕްރީލް 26, 2018 23:14\nޢާއިލާގެ އެންމެނަށް ފުލެޓް ގަތަސް ޔާމީނަކަށް ވޯޓެއް ނުލިބޭނެ ލ. އެަތޮޅުން.....\nއޭޕްރީލް 26, 2018 23:27\nކޮންމެ މީހަކު ވެސް ބަލަން ވީ ޔާމީން ފަދަ ދައުލަތުގެ ލާރި ކާލާ މީހަކައް\nއޭޕްރީލް 27, 2018 03:44\nލ އަތޮޅު ހުރިގޮތައް މިތިބީ ރައީސް ޔާމީނާ އެއްކޮއް...އަދުރޭ ވަރު މީހެއް އަހަރުމެން އަތޮޅަކައް ނުލިބޭޅަ..\nއޭޕްރީލް 27, 2018 05:08\nދީނަށްޓަކައޭ ކިޔާފަ ވާހަކަދައްކާ މީހުން މިބުނަނީ ހުރިހާކަމެއްގެ ހައްލުވަނީ ތިމަންމެން އަތުގައެވެ. އަހަންނަށް އެނގިކަށަވަރުވާ ގޮތުގައި އެއްވެސްކަމެއްގެ ހައްލު އެއްވެސް މަޚްލޫޤަކަށް ލިބިގެނެއްނުވެއެވެ. ހުރިހާކަމެއްގެ ހައްލު މިލްކުވެ ވޮޑިގެންވަނީ ﷲ ސުބްޙާނަހޫ ވަތަޢާލާއަށެވެ. މިމީހުން މިބުނަނީ ހުރިހާކަމެއްގެ ހައްލު މިލްކުވެގެންވަނީ ތިމަންމެނަށެވެ. ކޮބާ އީމާން؟\nއޭޕްރީލް 27, 2018 07:43\nތިޔަ ބުނެވެނީ ކީކޭތަ....ގައުމު ގޮވާގޮވުން އަދުރޭ މެންނަށް އަޑުނީވޭތީ ހައިރާންވޭ....\nއޭޕްރީލް 27, 2018 07:50\nތިޔަ 9700 ޑޮލަރު ޖެހެނީ ތިބޭފުޅުންނަށް. އެހެންވެތާ ޢާއްމު ރައްޔިތުމީހާ އަށް ލިބޭ ގޯތީގައި ދިހަ ބާރަ އަހަރުން ޖިފުޓިގަނޑެއް ޖަހާލެވޭ ވަރު ނުވާއިރު ޖެނެރަލްމެން2ފްލެޓުން3ފްލެޓުން ގަނެލަނީ.\nޖެނަރަލޫ..... ކޮބައިތަ އައިހެވަން؟\nއޭޕްރީލް 27, 2018 08:05\nބަލަގަ އަދުރޭ! ދޮގު ހެދުން ހުއްޓާކަށް ނުވޭތަ؟\nއޭޕްރީލް 27, 2018 08:20\nކޮންމެމީހަކު ޔާމީންފަދަ މިސްކިތްތަކަށްފިލައިގެންއުޅޭ އިންސާނިއްޔަތަށް އަނިޔާވެރި މީހަކަށް ނުވަމާތޯ؟\nއޭޕްރީލް 27, 2018 08:23\nއެސްޓީއޯ ގައި ހުރިނަމަހުރިޓިނެއް ރައްކާކުރަމާތޯ.\nއޭޕްރީލް 27, 2018 21:17\nޗައިނާއް ދަރާފަ އޮތް ދަރަނިން ސަލާމަތް ވާނެ ކޮތެއްވެސް ވިސްނަން ތިބީ ދިވެހިން ދެން ސައުދީން ދިން ލާރިޔާ އެމް އެމް ޕީ އާރުސީން އެހާ ލާރި ވީނުވީ އެއްވެސް ނެއިންގި ގެއްލިއްޖެ ބޮންޑު ވިއްކާ އިތުރައް ދަރަނި ވެރި ކުރުވައިފި ވިސްނާނެ ކަމެއް ހަމަ އެކަކުވެސް ނެތް އަބުދުއްރަހީމް މެން ދެން މި ގައުމައް އުފަން ވާން ދިބި ދަރިން ގެ ވެސް ދިޔަ ކޮޅު ބޯލާނެ ނުވިސްނާތި އެކަމާ!!!


( 19 އެޕްރިލް 2022 އާ ގުޅޭ )\n"ތިދައްކަނީ މާކުރީގެ ވާހަކައެއް. ކިހިނެއްވީ، ކައިދިން ކަމެއްކުރީތަ." ޖޯޑުގައި ސަމްސާ މަޑުޖައްސާލުމާއެކު ހަންނާނު އަހާލިއެވެ.\n"ޒެހެންގެ އަންހެނުންނާއި ކައިދިން ކުރީން ބައްދަލުވިކަން ދެނަހުރީންތަ. އަދި އެ ދެމެދުގައި އޮތީ އާދައިގެ ގުޅުމެއްނޫންކަން އެނގޭތަ." މުނައްވަރު ވެސް ކުރީ ސުވާލެކެވެ.\nލިބިފައިވާ ނުތަނަވަސްކަމުގެ އަސަރު އަނބިމީހާއަށް ޒެހެން ނުދައްކައެވެ. ކައިދިންއާ ގުޅިގެން މުނައްވަރުގެ ހިޔާލު ހުރިގޮތެއް އޮޅުންފިލުވާން ޒެހެން ބޭނުންވިއެވެ. އެހެންވެ މަންމައާ އޭނާ ބައްދަލުކުރީ ވެސް ގެއިން ބޭރުންނެވެ.\n"މިރޭ މިކޮޓަރީގަތަ؟." ހޫރައިން ކައިރީ ނިދިފައި އޮތް ޔޫކް ފެނުމުން ޒެހެން އަހާލިއެވެ.\n"ނިދިފަ ހޭލެވުނީ. ޔާން ނިންދަންވަން އިނީމަ ޔޫކް އަރާ އޮށޯތީ. މިއިންނަނީ ޒެން އަންނަންދެން." ހޫރައިން ވާހަކަދެއްކިއެވެ.\n"ގެންދަންވީ ދޯ." ޒެހެން ބުންޏެވެ. ހޫރައިން ބޯޖަހާލިއެވެ.\nއެނދާ ކައިރިވެލުމާއެކު ޔޫކް ނަގައި ކޮނޑުމައްޗަށް ލައިގެން ޒެހެން ކޮޓަރިން ނުކުތެވެ. އެ ދަރިފުޅުގެ ކޮޓަރިއަށް ގެންދިޔައެވެ. ތަންމަތީގަ ހަމަޖައްސާލުމަށްފަހު އެކުއްޖާގެ ނިތްކުރީގައި ޒެހެން ބޮސްދީފިއެވެ. ކޮޓަރީން ނުކުތުމުގެ ކުރީން އަލި ފަނޑުކޮށްލިއެވެ. ޒެހެން އެނބުރި ނިދާކޮޓަރިއަށް ވަންއިރު ހޫރައިން ވެސް އޮށޯންނަން ތައްޔާރުވަނީއެވެ. ނިދާ ހެދުމުގައި އޭނާ އައިސް އެނދުގެ ބިއްދޮށަށް އެރިއެވެ. ޒެހެންގެ ހެދުން ބަދަލުކޮށް ފާޚާނާއަށް ވަދެފައި ނުކުންނަންދެން އިންތިޒާރުގައި ހޫރައިން އޮތެވެ.\n"އަހަންއަހަން ނޯވެ އަހާބަލަ." އެނދަށް އަރަމުން ޒެހެން ބުންޏެވެ. އެހިނދު ހޫރައިން ހީނލައިފިއެވެ. އޭނާގެ ގޮތް ފިރިމީހާ ދެނެގަތްލެއް ކުޅަދާނަވީމައެވެ.\n"މިއަދު ހަމަ ހިތަށް އަރަނީ... ޔޫކް ބޮޑުވެ ސުވާލުކުރަން ފެށީމަ، ދެންވާނީ ކިހިނެއްހޭ. ޒެން ހުރީމަ ބައްޕައެއްނެތް ކަމުގެ އިހްސާސް އެއްވެސް ވަރަކަށް އޭނާއަށް ނުކުރެވޭ. އެކަމަކު ބޮޑުވީމަ... ތީ އަސްލު ބައްޕަނޫންކަން އެނގޭނެ." ހޫރައިންގެ ހިނިތުންވުން ފިލައިގެންދިޔައެވެ.\n"ޔޫކް ބޮޑުވަންދެން މަޑުކުރޭ." ޒެހެން ބުނެލިއެވެ. ހޫރައިންގެ މޫނުން ފާޅުވީ ހައިރާންކަމެވެ. އެ އަސަރުތައް ޒެހެން ނަގައިގަތެވެ. މަޑުމަޑުން ހޫރައިންގެ ކޯތާފަތުގައި ފިރުމާލިއެވެ.\n"އަދި ތިކަމާ ވިސްނަން އަވަސް. ކުރިޔަށްވާން ހުންނަ ކަންކަން އަހަރެމެންނަށް ނޭނގޭއިރު އެކަމާ ވިސްނާ ފިކުރުބޮޑުނުވާށޭ އަހަރެން ބުނަމެންނު. އެ ދަރިފުޅު ސުވާލެއް ކުރުމެއްނެތި ހޫރުގެ ހުރިހާކަމެއް ބަލައިގަތުމަކީ ވެސް ވެދާނޭ ގޮތެއް. އެހެންވީމަ އެކަމާ ތިވަރަށް ސިކުނޑި ހާސްނުކުރޭ." ޒެހެން ބުންޏެވެ.\n"ނުވިސްނަން ހުއްޓަސް ވިސްނެނީ. ޔޫކުގެ ބައްޕައެއް ނެތީ ކީއްވެކަން ބުނެދޭން ޖެހޭ ދުވަހެއް އަންނާނޭ. އެކުއްޖާ ސުވާލު ކުރާނޭ. ޒެންގެ ގާތުގައި އެވާހަކަތައް ދެއްކުނީ ފިރިމީހާއަށްވީމަ، އަހަންނަށް އެހީވެ، ހަޔާތުގެ ކަންކަން ހިއްސާކުރާން ހުރި މީހަކީތީވީމަ. އެކަމަކު... ދަރިފުޅުގެ ކައިރީ އެފަދަ ވާހަކައެއް ދައްކާކަށް ނުކެރޭނެ. މިހާރު ތި އާއިލާ އެންމެންނަށް ވެސް އެނގިއްޖެ. ބައެއްފަހަރު ވަރަށް ހިތްނުތަނަވަސްވޭ މީހުން ޔޫކްއާ މެދު ތަފާތުކޮށްފާނެތީ."\n"އިންޝާﷲ ނުވާނެ އެހެނެއް. އަހަރެން ދުނިޔޭގަ ހުއްޓާ އެފަދަ މަންޒަރެއް ހޫރަށް ނުފެންނާނެ. ޔޫކްއެކޭ ޔާންއެކޭ އަހަންނަށް އެއްވަރު. އެފަދަ ބޭއިންސާފުވެރި ޢަމަލެއް އަހަރެންގެ ދަރީންނާމެދު މީހަކަށް ވެސް ހިންގާކަށް ނުކެރޭނެ. ހޫރު! ތިކުރާ ހިތްވަރު ދޫކޮށްނުލައްޗޭ. މިހެން މިބުނީ ކައިދިންގެ ކުރިމައްޗަށް ހޫރު ދާންޖެހިދާނެތީ. މިކަން ނިމުމަކަށް ގެނެވެން އޮތީ އެފަދަ ގޮތަކަށް." ޒެހެން ބުންޏެވެ.\n"ހުރިހާކަމަކުން އަރައިގަތުމަށް ޓަކައި އަހަރެންނަށް ހިތްވަރު ދޫކޮށްލެވޭކަށް ނޯންނާނެ. އައި ވިލް ބީ ސްޓްރޯންގް... އޭނާއާ ކުރިމަތިލާން ކެރޭނެ. އަހަރެން އެކަންޏެއްނުވާނެކަން އެނގޭ. ހަސިންތަގެ ހަމްދޫނަކީ ވެސް އަހަރެންގެ އާއިލާ. ޒެންއަށް ގޯސް ހިޔާލެއް އޭނާ ނުދޭނެ. އަހަރެން އިތުބާރުކުރާ މަދު މީހުންގެ ތެރެއިން އެކަކު އެއީ." ހޫރައިން ޔަގީންކަން ދިނެވެ. އޭނާއާއެކު ޒެހެންއާއި ހަމްދޫނު ހުރީވިއްޔާ ކައިދިންގެ ކުރިމަތީގަ ހުންނާނޭ ހިތްވަރު ހޫރައިންއަށް ލިބޭނެއެވެ.\nހަންނާނުގެ ދެބުމަ ކައިރިވެލިއެވެ. މުނައްވަރު ކުރި ސުވާލުގެ ސަބަބުންނެވެ. އެހެންނަމަވެސް ނިކަން އަވަހަށް ހަންނާނަށް ވެރިވި ނުތަނަވަސްކަމުގެ އަސަރު ފިލުވާލައިފިއެވެ.\n"ގުޅުމެއް އޮތަސް އެވާނީ މާކުރީގެ ކަމަކަށް. މިހާރު އޭނާ އެހެރީ ޒެހެންއާ އިނދެގެން. އެމީހުންނަށް ދަރިއަކުވެސް ލިބިއްޖެ. އަހަންނަށް ފެންނަ ގޮތުން އެ ދެމީހުން ވެސް ނިކަން ގުޅޭ. ދިރިއުޅުންވަނީ ހަމަޖެހިފަ." ހަންނާނު ބުންޏެވެ.\n"ކައިދިން ކުރިކަމެއް ނުބުނީ، އަހަންނަށް ބަލައިގަންނަން އުނދަގޫވެދާނެތީތަ؟." މުނައްވަރު ބުންޏެވެ.\n"މުނައްވަރު، ދުރުދުރުން ނޫޅެ ކައިދިންގެ ފަރާތުން ކަމެއް ހިނގާފަވާނަމަ އަހަންނަށް ކިޔާދީ. މިހާރު އަހަންނަށް ޔަގީންވެއްޖެ ކޮންމެވެސް ކަމެއް ވެއްޖެކަން. އަހަރެން ކިތަންމެ ބޭނުންވިޔަސް ސައުވީސްގަޑިއިރު ކައިދިންގެ ކައިރިއަކު ނުހުރެވޭ. އޭނާ ކުރާހާ ހުރިހާކަމެއް ނުބެލޭނެ." ކަމެއް ހިނގައިފިކަން ހަންނާނަށް ޔަގީންވެއްޖެއެވެ.\n"ހަންނާނު ފުރަތަމަ ފަށާ. މީގެ6އަހަރު ކުރީން ކައިދިން ފުރުވާލީ ކީއްވެ. އޭގެ ފަހުން އަހަރެން ކިޔާދޭނަން." މުނައްވަރު ބުންޏެވެ. އަމިއްލަ ދަރިފުޅުގެ ސިއްރުތައް އެންމެ ގާތް އެކުވެރިޔާއަށް ވެސް ހަންނާނު ސިއްރުކުރަނީއޭ މުނައްވަރަށް ހީވާންފެށީއެވެ. ހަންނާނު އާނއެކޭ ބުނުމުގެ ގޮތުން ބޯޖަހާލިއެވެ. އޭނާ ތައްޔާރުކުރި ކޮފީތަށިން ކޯވަރެއް ބޯލާފައި ވަތުތަށީގައި ޖޯޑު ބެހެއްޓިއެވެ. ދެން އޭނާގެ ނަޒަރު އަނެއްކާވެސް މުނައްވަރާ އަމާޒުކޮށްލައިފިއެވެ.\n"މާލެތެރޭ ކަމެއް ހިނގައިފިނަމަ އަހަރެން ފުރަތަމަ ވެސް ކައިދިން ކޮބާތޯ ބަލަން. ޒުވާން ފިރިހެންދަރި ބޭކާރުވެގެން އަބަދު ބޭރުގައި އުޅޭއިރު ކޮންމެ ބަފައެއް ވެސް ކަންބޮޑުވާނެ. ބޮޑުވެފައި ހުރި ދަރިއަކު ހިލިހިލާ ޖަހާފައި ގޭގައި ހައްޔަރެއް ނުކުރެވޭނެ ދޯ. އޭނާއަށް އަދަބުދޭނޭ ގޮތެއް މަށަކަށް ނުވިސްނޭ. އަނެއްކާ އެއީ އަހަރެންގެ ގޮތެއް ވެސް ނޫން. އަހަންނަކަށް ނޭނގޭ ކައިދިން އެހާ ތަފާތުވާންޖެހުނު ގޮތެއް. ދޮށްޓަށް ތިބި ދެބެންނާ އޭނާއާ ތަފާތެއް ނުކުރާން. އެކުދީންނަށްވުރެ ވެސް ބޮޑަށް އަހަންނަށް ކައިދިންއަށް ލޯބިދެވުނު. އޭރު އަހަރެން އޭނާ ފުރުވާލީ ގަތް ބިރެއްގެ ސަބަބުން. އެރޭ އަހަރެން ހޭލާ އުޅޭނެކަމަށް ކައިދިން ހިޔެއްނުކުރޭ. އެކަން އެނގުނީ އެރޭ އޭނާއަށް އަހަރެން ފެނުމުން ނިކަން ބޮޑަށް ސިހުނީ. ވެދާނެ އަހަންނަށް ވެސް ކޮޓަރިއަށް ނުވަދެ އިނދެވުނީ ކައިދިން ފެންނަންވެގެން ކަމަށް. އެހެންނޫނީ މަށަކީ ވެސް ހޭލާއުޅޭ މީހެއްނޫން. އެނގޭ ކިތަންމެ ވަރަކަށް ގުޅިޔަސް ކައިދިން އަވަހަކަށް ގެއަށް ނާންނޭކަން... މުނައްވަރު، އެރޭ ފެނުނު އެއްވެސް ކަމެއް އަހަރެން މިނޫނީ މީހަކަށް ކިޔައެއްނުދެން. ކައިދިން އެރޭ ގެއަށް އައީ މެންދަމުން އަލިވެ ތިނެއް ޖަހާ ދިޔަފަހުން. ހުރީ ވަރަށް އަވަސްއަރުވާލަފައި. ލައިގެން ހުރި ޓީޝާޓު އޮތީ އަތުގަ. އޭނާއަށް ހުރީ އަނިޔާވެފަ. ހީވަނީ މީހަކާ ހިފާފަ އައިހެން. ޓީޝާޓުގައި އޮތީ ލޭ. އަހަންނަށް ފެނުނީ އެވަރު. އަހަންނަށްވުރެ ކުރީން އޭނާ ގޮސް ކޮޓަރިއަށް ވަދެއްޖެއެވެ. ދޮރު ނުހުޅުވައިގެން އަހަރެން ތަޅުހުޅުވައިގެން ވަނީ. އޭރު އޭނާ ފާޚާނާއަށް ވަދެއްޖެ. ބޮޑުވެފައި ހުރި ދަރި ފަހަތުންގޮސް ފާޚާނާއަކަށް ނުވަދެވޭނެ ދޯ. ފާޚާނާއިން ނުކުތީމަ އަހަރެން އެހިން ތަޅައިގަތީތޯ. ބަޔަކު ދިމާކުރީތޯ. ކިހިނެއްތޯވީ. އޭނާ ވާހަކައެއް ނުދެއްކި. އަނެއް ދުވަހު މާލެތެރޭ އަޑުފަށްގަނޑު ގަދަވެގެން އުޅުނީ އަންހެންކުއްޖަކު ގެއްލިގެން. ހިތަށް ވީގޮތެއް ވެސް ބުނަން ނޭނގޭ. އެކަމާ ކައިދިންއާ ގުޅުމެއްވެދާނެތޯ އަހަރެންގެ ޟަމީރު ސުވާލު އުފެއްދި. އެކަމަކު އަހަރެންގެ ހިތް އެކަމާ އެއްބަހެއްނުވި. މަގުމަތީ ގިނަވެގެން އުޅުނަސް މިވީހާތަނަށް ނުބައިމަގެއް ހިޔާރުކޮށްފައެއް ނެތް. ގޭންގުތައް ގިނަވެގެން ހައްދުފަހަނައަޅައިގެން ދާއިރު އެކަހަލަ ބަޔާ ގުޅުމެއް ނޯވޭ. މަސްތުވާތަކެއްޗެއް ބޭނުމެއްނުކުރޭ. މުނައްވަރު... އަހަރެންގެ ކައިދިންއަކީ އަލިފެއްނޫން. އެކަމަކު އޭނާއަކަށް ނުކެރޭނެ ބޮޑު ކުށެއް ކުރާކަށް. އެރޭ އޭނާ ހުރި ގޮތް އަހަންނަށް ހަނދާންނައްތާލެވޭނީ ކިހިނެއް، ހާސްވެގެން އުޅުނީ އެހެންވެ. ފުރުވާލަން އަހަރެން ނިންމީމަ ކައިދިން ދެކޮޅެއް ވެސް ނުހެދި. އޭނާ އަހަރެން ނިންމާ ގޮތަކާ އެއްބަސްވާނީ މަދުފަހަރަކު. އެހެންވެ އެއްބަސްވީ ފަހަރު އަހަރެން ބެލީ އަވަހަށް އޭނާ ފޮނުވާލެވޭތޯ. އަވަސްއަރުވާލީ އެހެންވެ." ހަންނާނު ސިއްރުކުރި ކަންތައް ތެދަށް އެކުވެރިޔާއަށް ކިޔާދިނެވެ.\n"ދައްކަވަން ހުރި ކަމެއް ދައްކަވާފައޭ ގެންދަވާނީ ބުނާ ބުނުން ތެދުކަން މިފެންނަނީ." މުނައްވަރަށް ބުނެލެވުނީ މަޑުންނެވެ.\n"ކީއްވެ ތިހެން ތިބުނީ." ހަންނާނު ހިތް އަވަސްވާގޮތް ވެއްޖެއެވެ.\n"ހަންނާނަށް ވެސް ތިބުނެވުނީތާ... އެރޭ ކައިދިން އައިއިރު ނުނިދާ ހުރެވުނީ އޭނާގެ ކަންތައް ފެންނަން ހުރީމަ ކަމަށް ވެދާނޭ. ހަންނާނު، ކައިދިން ކުށެއްކޮށްފި. ބޮޑު ފާފައަކަށް އަރައިގެންފި. އޭނާ އެރޭ އައީ އަންހެންކުއްޖެއްގެ އިއްފަތްތެރިކަން ނަގާލާފައި. ރޭޕްކުރީ... އޭނާއާއެކު އޭނާގެ އެކުވެރީން ވެސް ބައިވެރިވި. އޭރު ހޫނުވެގެން އުޅުނު ރޭޕް ކޭސްގެ ތަފްސީލު އަހަރެމެން ވެސް ދުށީން. ފުލުހުންނާއި ޑަކްޓަރުން ތައްޔާރުކޮށްފައި އޮތް ރިޕޯޓުތައް އަހަރެމެން ވެސް ކީން. ލިބިފައި ހުރި ޒަޚަމްތައް ވެސް އެ ރިޕޯޓުތަކުގައި ހުރި. އެކުއްޖާގެ ބަޔާން ވެސް އޮތް. އޭނާއަށް ކޮށްފައި އޮތްވަރު އެ ރިޕޯޓުތަކުގައި ސާފުކޮށް އެނގެން އޮތް. އަހަރެމެން ކިހާ ހަމްދަރުދީއެއް ފާޅުކުރީން. އެ މައްސަލަ ނިންމޭތޯ ކިހާ މަސައްކަތެއްކުރީން. އޭގެ ފަހުން6އަހަރު ފާއިތުވަނީ... ހަންނާނު ހިތަށް އަރާފާނެ އަހަރުތަކެއް ފަހުން މިހާރު އެވާހަކަ ދައްކަންވީ ކީއްވެތޯ. އަހަރެން ވެސް ހިތަށް އެރީ ހަމައެހެން. އެކަމަކު ކަމެއް އެނގެންވުމުން ލަހެއްފަހެއް އޮވޭތަ."\n"ތިބުނަނީ އަހަރެންގެ ކައިދިން ކުރިކަމެކޭތަ. މުނައްވަރަށް ކިހިނެއް އެނގެނީ. ކާކު ދައްކައިގެން އުޅޭ ވާހަކައެއްތީ." ހަންނާނު އަޑުއަހާކަށް ބޭނުމެއްނުވިއެވެ. ކަމުގެ ބޮޑުކަން އޭނާއަށް އެނގޭތީއެވެ.\n"ހަންނާނު އެންމެ އަޖައިބުވާނީ އަނިޔާ ލިބުނު އަންހެންކުއްޖަކީ ކާކުކަން އެނގުނީމަ." މުނައްވަރަށް މިހެން ބުނެވެންވީއިރަށް ހަންނާނު އެއީ ކާކުތޯ އަހައިފިއެވެ. މުނައްވަރު ޖީބުން ފޯނު ނެގިއެވެ. ފޯނު ހާވަމުން އޭނާ ހަންނާނުއާ ވާހަކަދައްކަން ފެށިއެވެ.\n"ހޫރައިން. އަހަރެމެންގެ ޒެހެންގެ އަނބިމީހާ. އޭނާއާ ޒެހެން ކައިވެނި ކުރިއިރު ލިބިފައި ހުރި ދަރިއަކީ ރޭޕްގެ ސަބަބުން ލިބިފައި ހުރި ކުއްޖެއް. މިހާރު ނިކަން މިކުއްޖާއަށް ބަލާބަލަ. ކާކާ މީނަ ވައްތަރީ." މުނައްވަރުގެ ފޯނުން ޔޫކްގެ ފޮޓޯއެއް ދެއްކިއެވެ. އެ ފޯނުގައި ހަންނާނު ހިފިއެވެ. އޭގައި ފެންނަން ހުރި ފޮޓޯއަށް އިރުކޮޅަކު ބަލަން ހަންނާނު އިނެވެ. ދެން މަޑުމަޑުން މާޒުމަތީ ފޯނު ބާއްވާލިއެވެ.\n"ޒެންއަށް އެނގޭ. މިއުނާއަށް ވެސް... އަހަރުތަކަކަށްފަހު ކައިދިންއަށް ހޫރައިން ފެނުނީ އަހަރެމެންގެ އޮފީހަށް އެކުއްޖާ އައި ދުވަހު. އެ ދުވަހު ކައިދިންނަށް އަހަރެމެން ބޭއްވި ބައްދަލުވުމަށްވުރެ މުހިންމުވީ ހޫރައިންގެ ފަހަތުން ދިއުން. އޭނާ ހޫރައިންއާ ދިމާކުރީ. މި ތުއްތު ކުއްޖާ އެކަމަށް ހެކިދީފި. އެގެއަށް ވެސް ކައިދިން ހިނގައްޖެ. ޒެހެން ނޫޅޭ ވަގުތެއްގަ." މުނައްވަރު އިތުރަށް ކިޔާދިނެވެ. ހަންނާނު އިނީ ހިމޭންވެފައެވެ. ކަންބޮޑުވުމާއި ހާސްކަމާ އެއްވަރަށް އެ ދެ ލޮލުން މާޔޫސްކަން ފާޅުވޭވޭ ހުއްޓެވެ. ދެކޮޅަށް އަޑުއުފުލާނީ ހިތްވަރެއް އޭނާގެ ނެތެވެ.\nދުރުގައި ހުރި މޭޒުގެ ދޮށުގައި ހަމްދޫނު އިނެވެ. އޭނާ ސިއްރުން ބަލަން އިނީ ކައިދިންއާއި އޭނާގެ އެކުވެރީން ޖަމާވެ ތިބި މޭޒަށެވެ. ފޯނާ ކުޅޭހެން ފޯނު ހިއްލާލައިގެން އިނދެ އޭނާ އެމީހުންގެ ފޮޓޯ ނެގިއެވެ. ކައިދިންނާ އެކީގައި އުޅޭ މީހުން ހަމްދޫނު ބަލަނީ ހޫރައިންގެ ކޭސްއާ ގުޅިގެންނެވެ. އެ ނުބައި ޢަމަލު ހިންގިއިރު ކައިދިންއާ ބައިވެރިވީ މީހުން އެ މަޖިލީހުގައި އިނދެދާނޭކަމަށް ބަލާފައެވެ. އެމީހުން ސިނގިރޭޓަކަށްފަހު ސިނގިރޭޓެއް ރޯކުރާތަން ފެނެއެވެ. އަނގަ ހުތުރެވެ. ފޯނުން އެއްބަޔަކު އަނެއްބަޔަކަށް ދައްކަދައްކާފައި އުޅޭއިރު އެއިން ވެސް އެ ބަލަނީ ރަނގަޅު އެއްޗެއްނޫންކަން ހަމްދޫނަށް ޔަގީންވެއެވެ. އެމީހުންގެ ތެރެއިން އާންމު ޒުވާނުންނާ ތަފާތުކޮށް ފެންނަނީ އެންމެ މީހެކެވެ. އޭނާ ތަފާތުވީ ކަންފަތާއި ބުމަ ތޮރުފައި ބޮޅު ލައްވާފައި ހުރީމައެވެ. އެންމެން ވެސް ތިބީ ރީތިކޮށް ހެދުން އަޅާފައެވެ. ފެންނަފެނުމުގައި އާންމު ޒުވާން ގުރޫޕެކޭ އެމީހުން ތަފާތެއްނުވެއެވެ. އެމީހުންގެ މެދުގައި ސަކަރާތް ބޮޑެވެ. ވިސްނަން އިނދެފައި ހަމްދޫނު ފޯނުކޯލެއް ކުރިއެވެ. މީހަކަށް އިރުޝާދުތަކެއް ދީފައި ފޯނުކޯލު ކަނޑާލިއެވެ. އޭގެ މަދު ވަގުތުކޮޅެއް ތެރޭ ކައިދިންއަށް ފޯނުކޯލެއް އައިސްގެން ކަންފަތުގައި ފޯނު ޖައްސާލިތަން ހަމްދޫނު ދުށްޓެވެ. ފަރުވާތެރިކަމާއެކު ކައިދިންގެ ހަރަކާތްތަކަށް ބަލަން ހަމްދޫނު އިނެވެ. އެ ކޯލު ނިންމާލަފައި އެކުވެރީންއާ ކައިދިން ވާހަކަދެއްކިއެވެ. އެވަގުތު ހަމްދޫނު މޭޒުދޮށުން ތެދުވިއެވެ. ފައިސާދައްކާ ކައުންޓަރު ދޮށަށް އޭނާ ޖެހިލީ އަވަސްކުރާށެވެ. ނެގި ކޮފީއަށް ފައިސާ ދައްކާފައި ހަމްދޫނު ކެފޭގެ ސިޑިން ތިރިއަށް ފޭބިއެވެ. އެތަނުން ނުކުތް ގޮތަށް އޭނާ މަޑުކޮށްލީ ޕާކުކޮށްފައި ހުރި ސައިކަލު ކައިރީއެވެ. ގިނައިރެއްނުވެ ކެފޭ ދޮރުން ކައިދިން ނުކުތްތަން ހަމްދޫނަށް ފެނުނެވެ. އޭނާ އަވަހަށް ކައިދިންއަށް ފުރަގަސްދިނެވެ. އޭނާގެ ކައިރިންލާފައި ކައިދިން ގޮސް އެރީ ގަތްތާ ހަފްތާއެއްނުވާ އޭނާގެ ސައިކަލަށެވެ. ފޮނިގޮތަކަށް ސައިކަލަށް ބަލާލާފައި ލޯގަނޑު ފުހެލިއެވެ. އަމިއްލަ ސިފަ ލޯގަނޑުކޮޅުން ބަލާލިއެވެ. ލޮލަށް އަވިއައިނު ހެޔޮވަރުކޮށްލިއެވެ. ސައިކަލު އިސްޓާޓު ކުރީ ދެނެވެ. އޭނާ ސައިކަލު ދުއްވާލަން އުޅުމުން ހަމްދޫނު ވެސް ސައިކަލަށް އެރިއެވެ. އަދި ކައިދިން ނައްޓާލުމުން އޭނާގެ ފަހަތުން ހަމްދޫނު ދުއްވާލިއެވެ. (ނުނިމޭ)


UCL: Amilla dhandugai gadha fadha Juventus, Man United athun bali vejje – adduLIVE\nޔުނައިޓެޑުން ޔުވެންޓަސް ބަލިކޮށް ދުނިޔެ ސިއްސުވާލައިފި\n0 Nov 08, 2018, 08:40 ލިޔުނީ އަހުމަދު ނަސޫހް\nގޯލަށް ފަހު ޔުނައިޓެޑު ކުޅުންތެރިން އުފާ ފާޅުކުރަނީ: ފޮޓޯ - މެންޗެސްޓާ ޔުނައިޓެޑް ޓްވިޓާ\nޔުއެފާ ޗެމްޕިއަންސް ލީގުގައި ރޭ ޔުވެންޓަސް އަދި މެންޗެސްޓާ ޔުނައިޓެޑު ބައްދަލުކުރި މެޗު، މެންޗެސްޓާ ޔުނައިޓެޑުން ފަހަތުން އަރައި ކާމިޔާބުކޮށްފިއެވެ.\nޔުވެންޓަސްގެ ދަނޑުގައި ކުޅުނު މިމެޗު ޔުނައިޓެޑުން ކާމިޔާބުކުރީ 2-1 ގެ ނަތީޖާއަކުންނެވެ. މެޗުގައި ގިނަ ވަގުތު ބޯޅަ ހިފަހައްޓައި، މޮޅަށް ކުޅުނީ ޔުވެންޓަސް އިންނެވެ.\nފުރަތަމަ ހާފުގައިވެސް އެޓީމުން ޔުނައިޓެޑުގެ ގޯލަށް ނުރައްކާކޮށް ގިނަ ހަމަލާތަކެއް ވަނީ ފޮނުވާފައެވެ. ކީޕަރު ޑެހެއާ ހުށިޔާރު ކަމާއެކު ހަމަލާތައް މަތަކުރަމުން ދިޔައިރު ބައެއް ހަމަލާތައް ވަނީ ގޯލުގެ އަރިމަތީ ދަނޑިއަށް އަމާޒުވެފައެވެ.\nލަނޑެއް ނުފެނި ފުރަތަމަ ހާފު ނިމިގެން ގޮސްފައިވާއިރު ދެވަނަ ހާފުގެ ފުރަތަމަ 20 މިނެޓު ތެރޭ ޔުވެންޓަސްއަށް ލީޑު ނަގާ ދިނީ މެންޗެސްޓާ ޔުނައިޓެޑުގައި ގިނަ ދުވަސްތަކެއް ހޭދަކުރި ކްރިސްޓިއާނޯ ރޮނާލްޑޯއެވެ.\nޔުނައިޓެޑުން ނަތީޖާ އެއްވަރުކުރީ 85 ވަނަ މިނެޓުގައި އޭރިޔާ ބޭރުން ޕޮގްބާ ވައްޓާލުމުގެ ސަބަބުން ލިބުނު ހިލޭ ޖެހުމަކުންނެވެ. ހިލޭ ޖެހުން ކާމިޔާބުކޮށް ބޯޅަ ގޯލުގެ ތެރެއަށް ވެއްދީ ޔުއަން މަޓާއެވެ. މެޗުގެ އެންމެ ފަހު މިނެޓުކޮޅު ތެރޭ ޔުނައިޓެޑުން ލީޑު ނެގީ އަނެއްކާވެސް ފޮނުވި ހިލޭ ޖެހުމެއް ގޯލުގެ ތެރެއަށް ވަންނަން ދަނިކޮށް ޔުވެންޓަސްގެ ސާންޑްރޯ އަތުން ބައިކޮޅަށް ވަދެގެންނެވެ.


Katrina Kaif aai Ishaan Khatter ge "Phone booth" iulaan kohfi\nއެކްސެލް އެންޓަޓައިންމަންޓުން މިދިޔަ އަހަރު ވަނީ އެ ކުންފުނިން ޕްރޮޑިއުސްކުރާ ފިލްމެއްގެ ތަރިންނަށް ކެޓުރީނާ ކައިފް އާއި އިޝާން ޚައްތަރު އަދި ސިދާންތު ޗަތުރަވޭދީ ހޮވާފައިވާ ކަމަށް ބުނެފަ އެވެ. ނަމަވެސް އޭގެ ފަހުން ފިލްމާ ގުޅޭ މާ ގިނަ ޚަބަރުތަކެއް ނީވި އޮތުމަށްފަހު ހޯމަ ދުވަހު ވަނީ ފިލްމުގެ ފުރަތަމަ ފޮޓޯ ޝޫޓް ދައްކާލާފަ އެވެ.\nއެކްސެލްގެ ހެޑް ފަރްހާން އަޚްތަރު ޝެއާ ކުރި މި ފޮޓޯ ޝޫޓްގައި ކެޓުރީނާ އާއި އިޝާން އަދި ސިދާންތު ފެންނަނީ ކޯޓު ފަޓުލޫނުގައި ތިއްބަ އެވެ.\nފަރްހާން ސޯޝަލް މީޑިއާގައި އިއުލާން ކުރި ގޮތުގައި މި ފިލްމުގެ ނަމަކީ "ފޯނު ބޫތު" އެވެ. އަދި މިއީ ބިރުވެރި ފިލްމެކެވެ. ފިލްމު ތައްޔާރުކުރަން ފަށަނީ އަންނަ އަހަރު ރިލީޒް ކުރަން ވިސްނައިގެން ކަމަށް ވެސް އޭނާގެ މެސެޖުގައި ބުނެފައި ވެއެވެ.\n"ހުރިހާ ރޫހާނީ ކަމަކާ ގުޅޭ މައްސަލަތަކަށް ހައްލު ހޯދަން މަޑުކޮށްލަން ޖެހޭ ފިހާރަ. ފޯނު ބޫތު 2021 ގައި ސިނަމާތަކަށް އަންނަނީ،" ފޮޓޯތަކާއެކު ފަރްހާން ޝެއާ ކުރި ޕޯސްޓްގައި ބުނެފައި ވެއެވެ.\nމިއީ ކެޓުރީނާ އާއި އިޝާން އަދި ސިދާންތު އެކަކު އަނެކަކާ އެކު މަސައްކަތް ކުރާ ފުރަތަމަ ފިލްމެވެ. އެކްސެލް އެންޓަޓައިންމަންޓްގެ ދެ ފިލްމެއް މީގެ ކުރިން ކެޓުރީނާ ކުޅެފައި ވެއެވެ. އެއި "ޒިންދަގީ ނާ މިލޭގީ ދޯ ބާރާ" އާއި "ބާރް ބާރް ދޭކޯ" އެވެ.\n"ފޯނު ބޫތު" ޑައިރެކްޓްކުރަނީ ގުރުމީތު ސިންގް އެވެ.


Luithakaaeku food court ge golhithah beelamah | Mihaaru\nލުއިތަކާއެކު ފުޑް ކޯޓުގެ ގޮޅިތައް ބީލަމަށް\nފުޑް ކޯޓުގައި ހިންގާ ކެފޭ އެއް: 13 ގޮޅިއެއް ކުއްޔަށް ދޫކުރަން ވަނީ ބިޑަށް ހުޅުވާލައިފައި.-- ފޮޓޯ: އަހުމަދު އަވްޝަން އިލްޔާސް/މިހާރު\n03 ޖެނުއަރީ 2021 - 11:22\nބޮޑެތި ލުއިތަކާއެކު އެސްޓީއޯއިން ފުޑް ކޯޓުގެ 13 ގޮޅިއެއް ބީލަމަށް ހުޅުވާލައިފި އެވެ.\nއެސްޓީއޯއިން މިދިޔަ ބުރާސްފަތި ދުވަހު ނެރުނު އިއުލާނެއްގައި ބުނީ މި ގޮޅިތަކަށް އެދި ޕްރޮޕޯސަލް ހުށަހެޅުމުގެ ފުރުސަތު މި މަހުގެ 14 ވަނަ ދުވަހުގެ މެންދުރު 2:00އާ ހަމައަށް ހުޅުވާލައިފައިވާ ކަމަށެވެ. އަދި ގޮޅިތައް ބަލާލަން ބޭނުންވާ ފަރާތްތަކަށް މި މަހުގެ ހަތް ވަނަ ދުވަހު އެ ފުރުސަތު ހުޅުވާލައިފައިވާ ކަމަށް ވެސް އެ ކުންފުނީގެ އިއުލާނުގައި ވަނީ ބުނެފަ އެވެ.\nމި ގޮޅިތަކާ ގުޅޭގޮތުން އެސްޓީއޯގެ މެނޭޖިން ޑިރެކްޓަރު ހުސައިން އަމްރު ކުރެއްވި ޓްވީޓެއްގައި ވިދާޅުވީ ކުރިން ނަގަމުން އައި ބައެއް ފީތައް ނުނަގަން މިހާރު ނިންމާފައިވާ ކަމަށެވެ. އެގޮތުން، ކުރިން ނަގަމުން އައި 100،00ރ. ގެ ބިޑް ސެކިއުރިޓީ އާއި އެޑްވާންސް ކުލި ނުނަގަން ނިންމާފައިވާ ކަމަށް އޭނާ ވިދާޅުވި އެވެ. އަދި ކުރިން ތިން މަހުގެ ސެކިއުރިޓީ ޑިޕޮޒިޓް ނެގި ނަމަވެސް މިހާރު ނަގާނީ ދެ މަހުގެ ސެކިއުރިޓީ ޑިޕޮޒިޓް ކަމަށް ވެސް އޭނާ ވިދާޅުވި އެވެ.\nމީގެ އިތުރުން ގޮޅިތަކުގެ ކުލި މިހާރު ކުޑަކޮށްފައިވާނެ ކަމަށާއި ކުރިން ބިޑް ހުށަހަޅާއިރު ހުށަހަޅަން ޖެހޭ ބިޒްނަސް ޕްލޭން މިހާރު ހުށަހަޅަން ނުޖެހޭނެ ކަމަށް އަމްރު ވިދާޅުވި އެވެ. އަމްރު ވިދާޅުވިގޮތުގައި ގޮޅިތަކުގެ ކުލި ވަނީ ތިންބައި ކުޅަ އެއް ބަޔަށް ކުޑަކޮށްފަ އެވެ.\nއަމްރު "މިހާރު" އަށް ވިދާޅުވިގޮތުގައި ލުއި ދޭން ނިންމީ ކުދި ވިޔަފާރިތަކަށް އެހީވުމުގެ ގޮތުންނެވެ. އެގޮތުން، ކުރިން ނަގަމުން އައި ކުއްޔަކީ ވަރަށް ބޮޑު އަދަދެއް ކަމަށާއި އޭގެ ސަބަބުން ވިޔަފާރިވެރިންނަށް ކެފޭ ހިންގަން ދަތިވާ ކަމަށް އޭނާ ވިދާޅުވި އެވެ.\n"އެތަން ހަދާފައި ހުރީ ހޭދަވާން ޖެހޭ ވަރަށް ވުރެ ހަރަދު ބޮޑުކޮށް. އެހެންވެ އެ ބައި ރިކަވާ ކުރަން އަގު ބޮޑުކޮށްފަ ހުރީ ކަމަށް ބެލެވެނީ. އަދި ބިޑަށް ލާއިރު ވެސް އެބަޖެހޭ ބައިވަރު ފައިސާ އެއްކޮށްފައި ބަހައްޓަން. މިހެން ހެދުމުން ކުދި ވިޔަފާރިތަކަށް އެތަން ކުއްޔަށް ނަގަން އެބަ ދަތިވޭ. އެހެންވެ އަޅުގަނޑުމެން ނިންމީ އެކަންތައްތައް ބަދަލުކޮށް ބިޑު ހުށަހަޅަން ފަސޭހަ ކޮށްދޭން،" އަމްރު ވިދާޅުވި އެވެ.\nފުޑް ކޯޓުގެ ގޮޅިތަކަށް އެދި ހުށަހަޅާ ފަރާތްތަކުގެ ތެރެއިން ބިޑް ކާމިޔާބުކުރާ ފަރާތްތަކުން ހަތް ދުވަހުގެ ތެރޭގައި ސެކިއުރިޓީ ޑިޕޮސިޓްގެ ގޮތުގައި ދެ މަސް ދުވަހުގެ ކުލި އެޑްވާންސްކޮށް ދައްކަން ޖެހޭނެ އެވެ. އެއީ އަކަފޫޓެއް 39ރ. ގެ ރޭޓުންނެވެ. ކުރިން އަކަފޫޓަކަށް 53ރ. ދައްކަން ޖެހެ އެވެ.\nފުޑް ކޯޓުގައި ހިންގާ ރެސްޓޯރަންޓްތަކާއި ކެފޭތަކަށް ފަރުނީޗަރު ފޯރުކޮށްދޭނީ އެސްޓީއޯއިންނެވެ. އެ ޔުނިޓްތައް ހިންގާ ފަރާތްތަކުން އިތުރު ފަރުނީޗަރު ގެންދިއުމަކީ މަނާ ކަމެކެވެ.\nއެސްޓީއޯ ފުޑް ކޯޓް\nއެއްވެސް އެންބިއެންސެއް ނެތްތަނެއް، އެހާތިރީގަ ދަމާފަ ހުންނަ ސަތަރިގަޑެއް ހޫނުގަދަކަމުން ނުލާހިކު އުނދަގޫ، ފިނިކުރަން ޖަހާފަ ހުންނަ ފަންކާގަޑުން އަންނަނީ ކުރިމަތީ ތިބި މީހުންގެ ސެންޓްވަހާ ދާވަސް. މިއަށްވުރެ ކަސްޓަމާ ފްރެންޑްލީ ހިތްގައިމު ގޮތަކަށް މިތަން ހަދަން ނޭގުނީތަ. ހީވަނީ ކުޑިއެއްތެރޭ އަވިން ނުވަތީ ވާރޭން ސަލާމަތްވާ ވަދެގެން އުޅޭހެން.\nކުރިން ކުއްޔަށް ނަގައިގެން ތިބި މީހުންގެ އަތުން ނެގި ފީތަކަށް ކޮން ލުޔެއްތޯ ދެއްވާނީ ؟ ނުލިބޭ ސެކިޔުރިޓި ޚިދުމަތަކާ ، ފަޔާ ސާރވިސް ޚިދުމަތާ ، ކުނި މެނޭޖް ކުރުމުގެ ނަމުގައި ނަގާ ބޮޑު ފީ އަށް ގޮތެއް ހަދާދޭން ވެއްޖެ ނޫންތޯ. ތަނުން ވަގަށް ނެގި އެއްވެސް އެއްޗެއް ލިބިފަ ނެތްވާހަކަ ވެސް ދަންނަވަން\nއެޑްވާންސަށް2މަހުގެ ކުލި ، މަހަކަށް 35000 ×2މަސް = 70000 = 1 މަސް ކުލި 110000 ރުފިޔާ، ކުޑަތަ ބަންދުވާ ވަރު ؟\nމާލޭގައި ހުރި ހުސްބިންތަކާއި އެސްޓީއޯ ފަދަ ތަންތަނުގެ ނަމުގައިހުރި ބޭކާރު ބިންތައް ހުސްކޮށް އެތަންތަން މިހާރު ސައިހޮޓާ ހިންގާ ފަރާތް ތަކަށް (އިމާރާތުގެ ވެރިފަރާތެއްނޫން ވިޔަފާރި ހުއްދައޮތް ފަރާތަށް) އިސްކަން ދޭގޮތަށް އެތަންތަން ޑިވޮލޮޕްކޮށް ފުޑްކޯޓް ހަދާދޭނެ ބަޔަކު ހޯދާ އެމީހުން އިންވެސްޓް ކޮށް ސިޓީ ކައުންސިލުން ބަލަހައްޓާގޮތަށް ހަދާ މާލޭގައި ކެއުން އަގުހެޔޮވާނެ ގޮތަކަށް ކަންކަން ކުރާންވެއްޖެ ނޫންތޯ؟\nތިޔައީ ބޮޑުވެގެންވާ ޖަރީމާއެއް..\nއަކަ ފޫޓެއް ރިސޯޓު ކުއްޔަށްވުރެ ބޮޑު...\nރިސޯޓަކަށްވުރެ ފައިދާބޮޑުވީމައެހެންވަނީ ރިސޯޓްހިންގާމީހުން އެއްފަހަރު ކައިފަ 2ފަހަރު ނުކައި ފާހާނައަށް،ދާން ޖެހޭތީ\nޕާޓީގެ އިސްވެރިންނަށް ތިޔަތަންތަން ބަހައިލަން ރާވާރޭވުމެއް، ތިޔައިން ކޮންމެ ގޮޅިއެއް ނަގައިނީ ނުފޫޒް ގަދަކޮންމެވެސް މީހަކު ދެން އެވެރިން ކުއްޔަށްދޭނީ ކުރިން ހަމަހުރި ބޮޑުއަގުގައި، އެވެރިން ތިބޭނީދެން ކުލި ނަގާލަ ނަގާލަ ކުއްޔަށް ނެގިމީހައި ރެއާދުވާލު ބުރަމަސައްކަތުގައި ކުލިދެއްކުމުގައި، މިނޫން ގޮތަކަށް ތިޔަތަންތަން ނުދާނެ\nރަގަޅު އެއްގޮތެއްވެސް އެބަ އޮތް ތޯ؟ ދިވެހިން ދިވެހިންގެ ގޮތުގައި މިގޮތައް އަބަދައް ނުލައްވާށި


vnews - Fahun libunu quota gai Hajjah dhaa meehunah maadhamaa fureynekamah angaifi\nފަހުން ލިބުނު ކޯޓާގައި ހައްޖަށްދާ މީހުނަށް މާދަމާ ފުރޭނެކަމަށް އަންގައިފި\nމިއަހަރު ރާއްޖެއިން ހައްޖަށް ދިއުމަށް ފަހުން ލިބުނު ކޯޓާގައި ހައްޖު ކޯޕަރޭޝަންގެ ހަވާލުގައި ހައްޖަށްދާ މީހުން މާދަމާ ހަވީރު ފުރަން ހަމަޖެހިފައިވާ ކަމަށް އެ ކޯޕަރޭޝަނުން އަންގައިފި އެވެ.\nސައުދީން ރާއްޖެއަށް އިތުރުކޮށްދިން 1000 ކޯޓާގެ ތެރެއިން 900 ޖާގަ ހައްޖު ކޯޕަރޭޝަނަށް ދިނުމުން އެކޯޕަރޭޝަނުން ނިންމީ ވަގުތު ނެތުމާއެކު 400 މީހުން ހައްޖަށް ގެންދިއުމަށެވެ.\nނަމަވެސް މިއަދާއި ހަމައަށްވެސް އެމީހުންނަށް ފުރޭނެގޮތް ހަމަޖެހިފައއެއް ނުވެއެވެ.\nމިރޭ އަނެއްކާވެސް ހައްޖު ކޯޕަރޭޝަނުން ވަނީ މާދަމާ ހަވީރު5ޖަހާއިރު ފުރަން ތައްޔާރުވުމަށް އެފަރާތްތަކަށް އަންގާފައެވެ. ފަހުވަގުތު އިންތިޒާމުތައް ހަމަޖައްސަން ޖެހުމުން ބުދަ ދުވަހާ ހަމައަށް އައިއިރުވެސް ވިސާގެ ކަންތައް ވެސް އޮތީ މުޅިން ހަމަނުޖެހި ކަމަށް އިތުބާރުހުރި ފަރާތަކުން މައުލޫމާތު ލިބިފައިވެއެވެ. އެކަމަކު އެކަންކަން ހަމަޖައްސައި އިއްޔެ ވަނީ ހައްޖުވެރިންގެ ތަމްރީނު ޕްރޮގްރާމް ކުރިއަށް ގެންގޮސްފައެވެ. އަދި ބުރާސްފަތި ދުވަހުގެރޭ ހައްޖުވެރިންގެ ފޮށި ހަވާލުކުރުމަށް އެންގުމުން ހައްޖުވެރިން ވަނީ ފޮށިވެސް ހަވާލުކޮށްފައެވެ.\nހައްޖު ކޯޕަރޭޝަނުން ހައްޖުވެރިންނަށް ކުރިން އަންގާފައި އޮތީ ހުކުރު ދުވަހު ހަވީރު 3:30 ގައި ފުރުމަށް ހަމަޖެހިފައިވާތީ ހުޅުލެއަށް ދިއުމަށް ހެނދުނު 11:00 ގައި ފާލަމަށް ދިއުމަށެވެ.\nއެ އެންގުމަށް ހައްޖުވެރިން ތައްޔާރުވެފައި ވަނިކޮށް ކުއްލިގޮތަަކަށް ވަނީ ފުރޭގޮތް ނުވާ ކަމަށް އަންގާފައެވެ.\nހައްޖުވެރިންނަށް ހައްޖު ކޯޕަރޭޝަނުން ފޮނުވި މެސެޖުގައި ބުނެފައިވަނީ ސައުދީ އެއާލައިނަށް ދިމާވި ޓެކްނިކަލް މައްސަލައަކާ ގުޅިގެން އެގަޑީގައި ފުރޭގޮތް ހަމަނުޖެހޭކަން އަންގާފައިވާ ކަމަށެވެ. އަނެއްކާވެސް ހައްޖުވެރިން ފުރުން މާދަމާ ހަވީރަށް ހަމަޖެހިފައިވާކަމަށް އަންގާފައިވާއިރު، ރާއްޖެއަށް ފުރަތަމަ ދިން 1000 ކޯޓާއަށް ދިޔަ މީހުންނާއެކު ދުނިޔޭގެ އެކި ކަންކޮޅުތަކުން 1.3 މިލިއަން މުސްލިމުން ވަނީ ހައްޖުގެ އަޅުކަމަށް މައްކާއަށް ޖަމާވެފައެވެ.\nކުރީ އަހަރު 700 ޖާގައިގެ ބޭނުންނުކުރެވި، އަދި މިއަހަރުވެސް ހައްޖު ކޯޕަރޭޝަނުން ފަހުވަގުތު އެންގި އެންގުމަށް ދާން ތައްޔާރުވި 400 މީހުންނަށް ވެސް ހައްޖަށް ދެވުމުގެ އުންމީދު ކުޑަވެފައިވާއިރު، ހައްޖަށް ދިއުމަށް ބޭނުންވެގެން ފައިސާ ދައްކައި ޚަލާސްކޮށްފައިވާ އެތައް ބަޔަކު ހައްޖު ކޯޕަރޭޝަންގެ ކިޔޫގައި އެބަތިއްބެވެ. އަދި ހައްޖަށް ދާން ބޭނުންވެގެން ފައިސާ ދައްކާފައިވާ މީހުން ގިނަކަމުން 2025 ވަނަ އަހަރާ ހަމައަށްވެސް ޖާގަ ފުލްވެފައިވާ ކަމަށް މައުލޫމާތު ލިބެ އެވެ.


ނައިފަރު މޮނިޓަރިންގައި 74 ދުވަސް: ނަމޫނާ ދަައްކައި ނުރައްކާ ކުޑަކޮށްފި – Dhen.mv\nނައިފަރު މޮނިޓަރިންގައި 74 ދުވަސް: ނަމޫނާ ދަައްކައި ނުރައްކާ ކުޑަކޮށްފި\nޢާލިމް އަބްދުއްލަތީފް June 4, 2021 - 4:07 pm\nއަތޮޅުތެރޭގެ ރަށްތަކުގެ ތެރެއިން އެންމެ ގިނަ ދުވަސްތަކެއް ވާންދެން މޮނިޓަރިންގައި އޮތް ރަށަކީ ޅ.ނައިފަރެެވެ.\nނައިފަރު މޮނިޓަރިންގެ ހާލަތަށް ލެވުނުތާ މިހާރު މިވަނީ 74 ދުވަސް ވެފައެވެ. މާރޗު 23އިން ފަށައިގެން މޮނިޓަރިންގެ ހާލަތުގައި ރަށް އޮތުމުގެ ސަބަބުން ރައްޔިތުންނަށް ވަނީ ގިނަގުނަ ދަތިތަކަކާ ކުރިމަތިވެފައެވެ.\nނައިފަރު ކައުންސިލްގެ ރައީސް މުހައްމަދު ރަޝީދު "ދެން"އާ ވާހަކަ ދައްކަވަމުން ވިދާޅުވީ އެ ރަށުގެ ހާލަތު މިހާރު ރަނގަޅު ވަމުން އަންނަ ކަމަށެވެ. އަދި މިހާރު ރަށުގައި ރެންޑަމް ސާމްޕަލް ނެގުމުގެ މަސައްކަތް ކުރަމުން އަންނަ ކަމަށާއި މިއަދުގެ ހަވީރު4އިން 6އަށް ވެސް ރަށުގެ ތިން ސަރަހައްދެއްގައި ވަކި ތަރުތީބެއް ނެތި ސުންކު ނެގޭނެ ކަމަށް އޭނާ ވިދާޅުވިއެވެ.\nމުހައްމަދު އިތުރަށް ވިދާޅުވީ ރަށް މޮނިޓަރިންގެ ހާލަތުން ނެގުމަށް އޮތް އުއްމީދަކީ މިހާރު މި ނެގޭ ސުންކުތަކުން ފައްސިވާ މީހުންގެ އަދަދު މަދުވުން ކަމުގައެވެ. އެގޮތުން ކޮންމެ ދުވަހަކު ވެސް 300އެއްހައި ސުންކު ނެގުމަށް މަސައްކަތް ކުރަމުން އަންނަ ކަމުގައި އޭނާ ވިދާޅުވިއެވެ.\nއަދަދުތައް ބޮޑުތަނުން ދަށަށް\nނައިފަރުގައި ފައްސިވާ މީހުންގެ އަދަދު މިވަނީ ވަރަށް ބޮޑުތަނުން ދަށަށް ގޮސްފައެވެ. އެ ރަށުން މިހާތަނަށް ޖުމުލަ 897 މީހަކު ކޮވިޑަށް ފައްސިވެފައި ވީ ނަމަވެސް އޭގެ ތެރެއިން ބޮޑުބައެއް ވަނީ ބަލިން ރަނގަޅުވެފައެވެ. މިހާރު އެ ރަށުގައި ހަރަކާތްތެރި ވޭދަނައިގެ އަދަދަކީ 39އެވެ.\nއެ ރަށުން ޖުމުލަ 4376 ސުންކު ނެގިފައިވާއިރު 3469 ސުންކު ވަނީ ނައްސިވެފައެވެ.\nއެ ރަށުގައި މިހާރު ކަރަންޓީނުގައި ހުރި ގެތަކުގެ އަދަދަކީ ވެސް 07އެވެ.\nރައްޔިތުންނަށް މާލީގޮތުން ބޮޑެތި ގެއްލުން ތަކެއް\n"ދެން"އާ ވާހަކަ ދައްކަވަމުން މުހައްމަދު ވިދާޅުވީ ރަށުގެ ރައްޔިތުންނަށް މި ބަލިމަޑުކަމުގެ ސަބަބުން މާލީ ގޮތުން ގިނަ ގެއްލުންތަކެއް ވެފައިވާ ކަމަށެވެ. އެގޮތުން އެރަށުގެ ރައްޔިތުންނަކީ ވަރަށް ގިނައިން އަމިއްލަ މަސައްކަތް ކުރާ ބައެއް ކަމުގައި ވެސް އޭނާ ފާހަގަ ކުރެއްވިއެވެ.\n" ކޮންސްޓްރަކްޝަންގެ މަސައްކަތް އަދި މަސްވެރިކަން މިިހާރު އޮތީ ހުއްޓިފަ، މަހަށްދާ މީހުންނާ އެމީހުންގެ އާއިލާތަކުގެ މީހުން ޕޮސިޓިވް ވީމަ މަހަށް ވެސް ނުދެވޭ، އެހެންވީމަ މާލީ ގޮތުން ވަރަށް ބޮޑު ދަތިކަމަކާ ވަނީ ކުރިމަތިވެފަ" މުހައްމަދު ވިދާޅުވިއެވެ.\nމީގެ އިތުރުން އޭނާ ވިދާޅުވީ ނައިފަރުގައި އެކަމުގެ ސަބަބުން ރައްޔިތުންނަށް އާންމު ދިރިއުޅުމުގައި ކުރަން ޖެހޭ ޚަރަދުތައް ކުރުމުގައި ވެސް ދަތިތަކާ ކުރިމަތިލާން ޖެހޭ ކަމަށެވެ.\nފެސިލިޓީއެއް ވަނީ ނިމިފައި\nމުހައްމަދު ވިދާޅުވީ ފައްސިވާ ފަރާތްތައް ގޭގައި ބައިތިއްބައިގެން ކަންކަން ހަމަޖައްސަން އުނދަގޫ ވެދާނެތީ ފައްސިވާ ފަރާތްތައް ބޭތިއްބުމަށް ކޮވިޑް ފެސިލިޓީއެއްގެ މަސައްކަތް މިހާރު ކުރަމުން އަންނަ ކަމަށެވެ. އަދި އެ މަަސައްކަތް މިހާރު ނިމުމަކާ ހަމައަށް އައިސްފައިވާއިރު ކައިރި ރިސޯޓްތަކުންނާއި ހެޔޮއެދޭ ފަރާތްތަކުގެ އެހީތެރިކަން އޭނާ ވަނީ ފާހަގަ ކުރައްވާފައެވެ.\nމީގެ އިތުރުން އޭނާ ވިދާޅުވީ ދައުލަތުގެ ފަރާތުން މިހާލަތުގައި އެ ރަށަށް ފޯރުކޮށްދޭން ޖެހޭ ތަކެތި ފޯރުކޮށްދިނުމުގައި އެހީތެރިކަން ބޭނުންވާ ކަމަށެވެ. އަދި މި ހާލަތުގައި ހަރަދުކުރާނެ ބަޖެޓެއް ހަމަޖެހުމަކީ ވަރަށް ބޮޑަށް އެދޭ ކަމެއް ކަމުގައި އޭނާ ވިދާޅުވިއެވެ.\nގިނަ ދުވަސްތަކަކަށް ފަހު ނައިފަރުގެ ހާލަތު މިވަނީ ރަނގަޅުވާން ފަށައިފައެވެ. މިކަމުގައި ރައްޔިތުންގެ އެއްބާރުލުން ފާހަގަކޮށް މުހައްމަދު ވަނީ ރައްޔިތުންނަށް ޝުކުރު އަދާ ކުރައްވައިފައެވެ.\nނައިފަރުން މިހާތަނަށް 04 މީހަކު މި ބަލީގައި ނިޔާވެފައިވާއިރު އޭގެ ތެރެެއިން 03 މީހުންނަކީ އެ ރަށަށް ނިސްބަތްވާ ތިން މީހުންނެވެ. އަނެކަކީ ހިންނަވަރަށް ނިސްބަތްވާ މީހެކެވެ.\nނައިފަރަކީ ހަމަ ރުނޑިން އުޅޭ ރަށެއް\nބުނާނެ ހެޔޮބަހެއް ނެތިއްޔާ އެއެޗެއް ނުބުނެހުރުން ސަޅިއެއް ނޫންތަ؟\nނައިފަރަކީ އަބަދުވެސް ކެތްތެރި، ހިތްހެޔޮ، ބަސްއަހާ، މީހުންނަށް އަޅާލާ އޯގާތެރި ރައްޔިތުންތަކެއް ދިރިއުޅޭ ރަށެކެވެ.\nޓެސްޓު ނުކޮށްދޭ ކަމުގެ އެއްވެސް ޝަކުވާއެއް ނުލިބޭ: އަލިފުށި ކައުންސިލް\nއިކޮނޮމިކް މިނިސްޓަރު ފައްޔާޒް ކޮވިޑް-19އަށް ފައްސިވެއްޖެ\nއަލިފުށީގައި އިހުމާލުތައް ގިނަ، އަލާމާތްތައް ފެނުނަސް ޓެސްޓު ނުކޮށްދޭ ކަމުގެ ޝަކުވާ!\nފީއަލީން ދެއްކީ ނަމޫނާއެއް: ފުރަބަންދާއެކު ވޭދަނަތަކުގެ އަދަދު ދަށަށް!\nލަތީފް މީކާއީލަށް: އެމްޑީޕީ ވެރިކަމަށް އައީ 12 މެމްބަރުންގެ ފޮޓޯ ވިއްކައިގެން\nއިތުރު މަރަކާއެކު ރާއްޖެއިން ކޮވިޑް-19 ޖެހިގެން ނިޔާވި މީހުންގެ އަދަދު 188އަށް\nއަހަންނަކީ ޑްރަގުގެ އެއްވެސް ނެޓްވޯކަކާ ގުޅުން ހުރި މީހެއްނޫން:މިސްބާހް\nއދ. ގެ އާންމު މަޖިލީހުގެ ރައީސްކަން ރާއްޖެއަށް މިނިސްޓަރ ޝާހިދު ކާމިޔާބު ކޮށްދެއްވައިފި


Kiyaalun Muhimmu: Vazeefaa Nethi Ethakeh Zuvaanunneh, Kaaethikolhu Hoadumah Kunikothalhu Haavanee ކިޔާލުން މުހިންމު: ވަޒީފާނެތި އެތަކެއް ޒުވާނުންނެއް، ކާއެތިކޮޅު ހޯދުމަށް ކުނިކޮތަޅު ހާވަނީ – Huvadhoo News Kiyaalun Muhimmu: Vazeefaa Nethi Ethakeh Zuvaanunneh, Kaaethikolhu Hoadumah Kunikothalhu Haavanee Huvadhoo News\nކިޔާލުން މުހިންމު: ވަޒީފާނެތި އެތަކެއް ޒުވާނުންނެއް، ކާއެތިކޮޅު ހޯދުމަށް ކުނިކޮތަޅު ހާވަނީ\nއާންމު އުސޫލުގެ ދަށުން މިއަދުވެސް ހުކުރު ނަމާދުކޮށް ނިމިގެން އޮފީހަށް ވަދެ ޝޯޝަލް މީޑިއާތަކުގައި އާޓިކަލް އެއް ލިޔެލަން ރަގަޅު ކަމެއް ފެނޭތޯ މަސައްކަތް ކުރީމެވެ. އެގޮތުން ޓުވިޓާ އަށް ވަދެ ބަލަމުން ދިޔައިރު ލޮލުގަ އަޅައިގަތީ ވަރަށްވެސް ހިތަށް އަަސަރުކުރިވި މަންޒަރެކެވެ. ވީޑިއޯއެއް ޝެއަރކޮށް މީހަކު ކޮށްފަ އޮތް ޓުވީޓެކެވެ. އޭގެން ފެންނަނީ ޒުވާނަކު މަގުމަތީ ބަހައްޓާފައިވާ ކުނިކޮތަޅުތަކެއްގެ ތެރެއިން އެއްޗެއް ފެނޭތޯ މަސައްކަތް ކުރާ މަންޒަރެވެ. ހިތަށް އަސަރުކުރުވި މަންޒަރެކެވެ. ފެނުނު ވީޑިއޯއިން އަދި ވީޑިއޯ ޓުވީޓު ކުރި ފަރާތުން އޭގައި ލިޔެފައިވާ ލިޔުންކޮޅުން އަޅުގަނޑަށް ސިފަވި ކަންތައްތަކަށް ޖެހިލާނަމެވެ. ކޮންމެވެސް ވަރަކަށް ސިޔާސީ ކުލަވަރެއްވެސް އެ ޓުވީޓުން ފެނުނެވެ.\nޓުވިޓާގައި މީހަކު ކޮށްފައިވާ ޓުވީޓެއްގައި ބުނެފައިވަނީ، އޭނާ ދިރިއުޅޭ ގޭގެ ބެލްކަނީ އިން ބޭރު ބަލާލިއިރު ފެނުނު މަންޒަރެއްގެ ވާހަކައެކެވެ. މިހާރުވެސް ކުނިކޮތަޅު ހާވައިގެން ކައިގެން ބޮއިގެން އުޅޭ މީހުން މަދެއް ނޫންކަމަށެވެ. ވަޒީފާއެއް ނެތިފަ އެތަކެއް ޒުވާނުންނެއް އުޅޭ ވާހަކައެވެ. ބަނޑުފުރާނަ މުއްތި ކުރާނެ ގޮތެއް ނެތިފަ އެތައް ބަޔަކު ތިބި އިރުވެސް ރައީސް ސޯލިހު އަށް ގައުމީ މަޖިލިސް އަށް ކެމްޕެއިން ކުރެވުނީމަ ނިމުނީ ކަމަށެވެ.\nހަގީގަތުގައި ވެސް ރަގަޅު ވާހަކަތަކެކެވެ. ގޭގެ ބެލްކަނީ އިން ނިކުމެ ބޭރު ބަލާލުމުން އެކަންޏެއް ނޫނެވެ. މަގުމަތިން ވެސް އަދި އެހެނިހެން ތަންތަނުންވެސް ކާއެތިކޮޅެއް ލިބޭތޯ ނޫނީ ބޭސްފަރުވާ އަށް ސަލާންޖަހާ މީހުން ވަކި މަދެއް ނޫނެވެ. ނިދާނެ ތަނެއް ނެތިވެ މަގުމަތީ ނިދާމީހުން މަދުން ނަމަވެސް ފެނެއެވެ. ލިބޭ މަދު ލާރިކޮޅުން ގޭގެ ހަރަދުކޮށްފަ ދެން އިތުރަށް އާއިލާގެ އެހެން ޒަރޫރީ ބޭނުންތަކަށް ހަރަދު ކުރާނެ ގޮތެއް ނެތިގެން ސަލާންޖަހާ މީހުންވެސް މަދެއް ނޫނެވެ. ގައުމު ތަރައްގީވަމުން އަންނަ ޒަމާނެއްގައި ޒުވާނުން މަގުމަތީ ޑަސްބިން ތަކުން ކާނެ އެއްޗެއް ހޯދަން ޖެހޭ ހިސާބަށް ދިއުމަކީ ސަރުކާރުތަކުން ވެސް އަދި ވަޒީފާދޭ އެހެނިހެން އަމިއްލަ ފަރާތްތަކުންވެސް ލަދުގަންނަން ޖެހޭ ކަމެކެވެ. ތަހުޒީބީ މުޖުތަމައެއް ބިނާކުރެވޭނީ އެންމެނަށް ވެސް ހަމަހަމަ ފުރުސަތު ލިބިގެންނެވެ. ވަކި ބަޔަކަށް ހުރިހާ ކަމެއް ލިބެން ޖެހޭ އުސޫލަށް ނިމުމެއް އަންނަން ޖެހެއެވެ. ސަލާން ޖެހުން ހުއްޓެން ވެއްޖެއެވެ.\nތަރައްގީވެފައިވާ ޒަމާނެއްގައި ޒުވާނުން ވަޒީފާ ނުލިބި މަގުމަތީގައި ކުރާނެ ކަމެއްނެތި އުޅެން ޖެހުމަކީ ލަދުގަންނަން ޖެހޭ ކަމެކެވެ. ވަޒީފާ ތަކަށް ނުގޮސް ތިބޭ ހުރިހާ ޒުވާނުންނަކީ، ވަޒީފާތަކަށް ނުގޮސް ދިރިއުޅުން ބޭކާރު ގޮތުގައި ހޭދަކޮށްލާ ބައެއްކަމުގައި ދެކިގެން ނުވާނެއެވެ. ވަޒީފާ ނުލިބިގެން ވަޒީފާ ލިބޭތޯ ސަލާންޖަހާ ޒުވާނުންވެސް މަދެއް ނޫނެވެ. ނަމަވެސް ވަޒީފާގެ ފުރުސަތު އެވަރަށް ނެތީއެވެ. ނޫނީ ސިޔާސީ ބޮޑު ޕާޓީއެއްގެ ނުވަތަ ސިޔާސީ ނުފޫޒުވެރިއެއްގެ ފަހަތުގައި ނެތުމުން ވަޒީފާ ނުލިބެނީއެވެ. ވަޒީފާގެ މާހައުލުގައި ސިޔާސީ ނުފޫޒުން އެއްކިބާވެ، އެމީހެއްގެ ހުރި ގާބިލް ކަމަކުން އެމީހަކަށް އެކަށޭނެ ވަޒީފާލިބެން ޖެހެއެވެ. ވަޒީފާ ނެތިވެ ޒުވާން ޖީލެއް ހަލާކުވެގެންދާ މަންޒަރު ބަލަން ތިބެވޭކަށް ނެތެވެ. މިއަށްވުރެ ދުރުވިސްނުން ގެންގުޅެން ޖެހެއެވެ. ވަޒީފާ ނުލިބި ޒުވާނުން މަގުމަތިވާ ވަރަކަށް ކުށްކުރުން އިތުރުވެގެންދާނެއެވެ.\nGeyge balcony in beyru balaali iru fenunu manzaru. Adhives kuni kothalhu haavaagen kaigen boegen ulhey meehun madheh noon. Vazeefa nethifa ethah zuvaanun. Bandu furaana muhthi kuraane gotheh nethifa ethah bayaku thibi iru ves RS ah gaumee majlis ah campaign kurevuneema evee pic.twitter.com/Icx92FDZ1T\n— Ibrahim Abaan Abdul Lathyf (@IbrahimAbaann) September 9, 2021\nދެންއޮތީ ސިޔާސީ ބޭނުންތަކަށް ޒުވާނުންގެ ބޭނުން ހިފައި، ތިމާގެ އަމިއްލަ ބޭނުން ނިމުނީމައި އެޒުވާނުން އަނެއްކާވެސް މަގުމަތިކޮށްލާ ވާހަަކައެެވެ. ކޮންމެ އިންތިހާބަކާއި ކައިރިވުމުން ކޮންމެ ބަޔަކުވެސް ޒުވާނުންގެ ކުރިއެރުމާއި ޒުވާނުންގެ މުސްތަގުބަލަށްޓަކައި ނަމުގައި، ބޮޑެތި މެނިފެސްޓޯތަކާއި އެތަކެއް ހުވަފެންތަކެއް އެޒުވާނުންނަށް ދައްކާލައެވެ. ހިންދީ ބަހުރުވައިގަ އަޅުގަނޑަށް މިކަމާ ގުޅޭ ގޮތުން ފާހަގަ ކޮށްލެވޭ ކުރު ޖުމްލައެއް އޮވެއެވެ. “ރާތްގައީ ބާތްގައީ” ރަގަޅު ވާހަކައެކެވެ. ތިމާގެ ބޭނުންފުދުނީމަ އެވާހަކަ ނިމުނީއެވެ. ސިޔާސީ ވެރިން ޒުވާނުންގެ ބޭނުން ހިފަނީ “ވަން ނައިޓް ސްޓޭންޑް” ގެ ގޮތުގައި ކަމަކީ ގަބޫލުކުރަން ޖެހޭ ހަގީގަތެކެވެ. ޒުވާނުން މަގުމަތިވެފަ ތިބޭއިރު އެތަން ފެންނަ ސަރުކާރެއްވެސް އަދި އެކަން ހައްލުކުރުމަށް މަސައްކަތް ކުރާ ސިޔާސީ ނުފޫޒުވެރިއެއްވެސް ނުފެންނާނެއެވެ.


ޚިދުމަތުގެ އަރުތަ އެވޯޑު 2019 – އަޒްމާ އަދި އަމަތުﷲ އަށް – MNUSU\nޚިދުމަތުގެ އަރުތަ އެވޯޑު 2019 – އަޒްމާ އަދި އަމަތުﷲ އަށް\nޚިދުމަތުގެ އަރުތަ އެވޯޑަކީ މިދިޔަ އަހަރު ސިއާ ތަޢާރަފް ކުރި އެވޯޑެކެވެ. މިދިޔަ އަހަރު އަބްސީ ސަރ އަށް ދިން ފެއަރވެލްގައި ތަޢާރަފް ކުރި މި އެވޯޑަކީ ސިއާ އާއި އެފް.އޭ ގެ ކަންކަމުގައި ސިއާގެ މެމްބަރުންގެ އިތުރުން އެންމެ ރަނގަޅަށް ހަރަކާތްތެރިވާ ދަރިވަރަކަށް ނުވަތަ ދަރިވަރުންތަކަކަށް ހިތްވަރުދީ އަގުވަޒަން ކުރުމުގެ ގޮތުން ސިއާ އިން ދޭން ނިންމި އެވޯޑެކެވެ.\nމި އެވޯރޑް މި ދިޔަ އަހަރު އެންމެ ދަރިވަރެއް ހޯދި ކަމުގައި ވިޔަސް މިއަހަރު މި އެވޯރޑް ދެ ދަރިވަރުންން ހޯދާފައިވާކަން އުފަލާއިއެކު ފާހަގަ ކުރަމެވެ. މިއަހަރު އެފް.އޭ ގެ ލީޑަރުން ގިނަވެފައިވާ ކަން މި ކަމުގެ ސަބަބުން ވެސް އެބަ ހާމަ ވެއެވެ. މިކަން ފާހަގަވާ އަނެއް ކަމަކީ މި އެވޯރޑް މިބުރު ތިންވަނަ ކުއްޖަކަށް ލިބެންވެސް ވަރަށް ވާދަކުރި ކަމެވެ. މި ދެކުދިންނަށް ލިބުނީ ހަމަ އެންމެ ހަރަކާތެއްގައި އިތުރަށް ކަންކަން ކުރުމުގެ ސަބަބުންނެވެ.\nއަޒްމާ އިބްރާހީމް އަދި އަމަތުﷲ އަބްދުﷲ ސިއާ އަށް ތަޢާރަފް ވީ މި އަހަރުގެ ފުރަތަަމަ ސެމިސްޓާގައި އޮތް ވޮލީބޯޅަ މުބާރާތުގެ ތެރެއިންނެވެ. ޓީމުގެ ޕްލެޔަރުންގެ އިތުރުން ޓީމަށް ހިތްވަރު ދީ އެހެނިހެން ކަންކަންވެސް މި ދެ މީހުންނާއި އަދި އިތުރު ކުދިން ވެސް ދިޔައީ ކުރަމުންނެވެ. ވޮލީ އިން އުފެދުނު ރަހުމަތްތެރި ކަމާއެކު އަޒްމާ އާއި އަމަތު އަދިވެސް ވޮލީ ޓީމުގެ ބައެއް ކުދިންނާއިއެކު އަދި އާ ކުދިންތަކަކާއެކު ފުޓްސަލްގައި ބައިވެރިވިއެވެ. ފުޓްސަލްގައިވެސް ދަނޑު ބޭރަށް ބޭނުންވާ ޖޫހާ އެއްޗެހި ތައްޔާރުކުރުމަށް ވެސް އަޒްމާ ހަރަކާތްތެރިވިއެވެ. މީގެ އިތުރުން ޓީމުގެ މުހިންމު ކުޅުންތެރިއެއްގެ ގޮތުގައި އަމަތު ވަނީ ވެފަ އެވެ.\nދެންވެސް ހަމަ ވޮލީ އާއި ފުޓްސަލް ކުޅުނު ބައެއް ކުދިންނާއި އާ ކުދިންކޮޅަކާއި އެކު ނެޓްބޯޅައިގައި ބައިވެރިވި ޓީމުގައި ވެސް އަޒްމާ އާއި އަމަތު ހުއްޓެވެ. ނެޓްބޯޅަ ޓީމްވެސް މުހިންމު ކުޅުންތެރިއަކަށް އަމަތުވެފައި ވާއިރު އަޒްމާ ވެސް ދިޔައީ ހިތްވަރު ގަދަ ކުޅުމެއް ކުޅެމުންކަން ފާހަގަކޮށްލެވެއެވެ. އެންމެ ފަހުން ފެކަލްޓީ ރަމްޒުކޮށްދޭން ފުރުސަތު ލިބިފައިވަނީ ’އެމް.އެން.ޔޫ.އެސް.ޔޫ ޕްރެޒެންޓްސް ދަ ނެކްސްޓް ލެވެލް‘ ޓެލެންޓް ޝޯ ގައެވެ. އެ ޝޯގައި އެފް.އޭ އިން ހުށަހެޅި ޑްރާމާގެ އެންމެ އިސް ރޯލް ކުޅެފައިވަނީ ވެސް ހަމަ އަޒްމާ އާއި އަމަތު އެވެ. މި ދެ ދަރިވަރުން ބައިވެރި ނުވެ އޮތީ މަދަހަ މުބާރާތާއި ޤުރުއާން މުބާރާތުގައި އެކަންޏެވެ. އެހެން ނަމަވެސް މި އެވޯރޑް މި ދެ ދަރިވަރުން ނޫން އެހެން ދަރިވަރުންތަކަކަށް ހައްޤު ހެއްޔެވެ؟\nކުރިއަށް އޮތް އަހަރުވެސް ފެކަލްޓީ އޮފް އާރޓްސް ގެ ލީޑަރުން ހަރަކާތްތަކުގައި ބައިވެރިވާ މިންވަރު އިތުރުވެ މި އެވޯރޑަށް ގިނަބަޔަކު ވާދަ ކޮށް ހޯދަން މަސައްކަތް ކުރުމަކީ ’ސިއާ‘ ގެ އުއްމީދެވެ.


vnews - Ziyadha ge firimeeha ge massala high court gai isthiunaaf kurany\nގދ. ތިނަދޫ ޒިޔާދާ ނައީމްގެ ފިރިމީހާ އިބްރާހިމް ޝާހު -- ވީފޮޓޯ\n2015 ވަނަ އަހަރުގެ ޑިސެމްބަރު މަހުގެ 28 ވަނަ ދުވަހުގެ ރޭ މަރުވި ގދ. ތިނަދޫ، ޒިޔާދާ ނައީމްގެ ފިރިމީހާ، އިބްރާހިމް ޝާހުގެ މައްޗަށް އުފުލުނު އެއްވެސް ދައުވާއެއް ސާބިތު ނުވާ ކަމަށް ކްރިމިނަލް ކޯޓުން ކުރި ހުކުމް އިސްތިއުނާފް ކުރަން ޕްރޮސެކިއުޓާ ޖެނެރަލްގެ އޮފީހުން ނިންމައިފި އެވެ.\nޒިޔާދާ މަރުވި މައްސަލާގައި އޭނާގެ ފިރިމީހާ ޝާހުގެ މައްޗަށް ދައުލަތުން ހަތަރު ދައުވާއެއް އުފުލި އެވެ. އެއީ އަނބިމީހާއާއެކު ގަދަކަމުން ބަދު އަހްލާގީ އަމަލު ހިންގި ކަމުގެ ކުށުގެ ދައުވާ، މީހަކު މަރުވެދިޔުމުގެ ފަރުވާ ކުޑަ އަމަލެއް ކުރުމުގެ ދައުވާ، މަރުވެ ދިއުމުގެ އިހުމާލުގެ އަމަލެއް ކުރުމުގެ ދައުވާ، އަދި އޮރިޔާން ކާޑް ގެންގުޅުމުގެ ކުށުގެ ދައުވާ އެވެ.\nޝާހުގެ މައްޗަށް ހިންގި ޝަރީއަތަށްފަހުގައި ކްރިމިނަލް ކޯޓުން ކަނޑައެޅީ އެއިން އެއްވެސް ދައުވާއެއް އޭނާގެ މައްޗަށް ސާބިތު ނުވާ ކަމަށެވެ. އެނގިފައިވާ ގޮތުގައި ޕްރޮސެކިއުޓާ ޖެނަރަލްގެ ފަރާތުން ޝާހްގެ މައްޗަށް ސާބިތު ނުވި ހަތަރު ދައުވާ ވެސް ހައިކޯޓުގައި އިސްތިއުނާފު ކުރަން ވަނީ ނިންމައި، އެ މަސައްކަތް ފަށާފަ އެވެ.\nޝާހުގެ މައްޗަށް ކުރި އެއްވެސް ދައުވާއެއް ސާބިތުނުވުމުން އާންމުންގެ ގިނަ ބައެއްގެ ފާޑުކިޔުންތައް ކްރިމިނަލް ކޯޓުގެ އެ ހުކުމަށް އަމާޒު ވެގެންދިޔަ އެެވެ. އަދި ޒިޔާދާއަށް އިންސާފު ހޯދައިދިނުމަށް ގޮވާލައި އެތައް ބަޔަކު ވަނީ ސޯޝަލް މީޑިއާގައި ޝުއޫރު ފާޅުކޮށްފަ އެވެ.\nބަދުއަހުލާގީ މައްސަލަތަކުގެ ގިނަ ޝަރީއަތްތައް ކްރިމިނަލް ކޯޓުގައި ކުރިއަށް ގެންދާ ގޮތަށް ޝާހުގެ ޝަރީއަތް ކުރިއަށް ގެންދިޔައީ ވެސް އާންމުންނާއި ނޫސްވެރިންނަށް ނުވަދެވޭ ގޮތަށް ސިއްރުންނެވެ. އަދި މިހާތަނަށް ކްރިމިނަލް ކޯޓުގެ ހުކުމް ވެސް އާންމުކޮށްފައި ނުވާތީވެ ޝަރީއަތް ކުރިއަށް ދިޔަ ގޮތުގައި ތަފުސީލެއް ނުލިބެ އެވެ.\nބަދު އަހުލާގީ މައްސަލަތައް ފަދަ މައްސަލަތަކުގައި އަނިޔާ ލިބުނު މީހާގެ މަސްލަހަތު ރައްކާތެރި ކުރަން ނުވަތަ މުޖްތަމައުގެ އާންމު އިޖްތިމާއީ މިންގަނޑު ހިފެހެއްޓުމަށް ޝަރީއަތްތައް ސިއްރުކުރުމުގެ ބާރު ކޯޓުތަކަށް ދީފައިވެ އެވެ. އެކަމަކު ކޯޓުތަކުގެ ނިންމުންތައް އާންމު ކުރަން މިހާރު ޖިނާއީ އިޖުރާއަތުގެ ގާނޫނު ލާޒިމް ކުރެ އެވެ.\nޒިޔާދާގެ މަރުގެ މައްސަލަ ތަހުގީގު ކުރުމަށްފަހު ފުލުހުން ބުނެފައިވަނީ ޒިޔާދާގެ މައްސަލައިގައި ތަހުގީގަށް ލިިބިފައިވާ މައުލޫމާތަށް ބަލާއިރު، ޒިޔާދާއާ ގަދަކަމުން ޖިންސީ އަދި ޖިސްމާނީ އަނިޔާ ޝާހު ކުރިކަން އެނގިފައިވާ ކަމަށެވެ. އެ ގޮތުން ޒިޔާދާގެ ޕޯސްޓްމޯޓަމް ޕްރިލިމިނަރީ ރިޕޯޓުގައި ޒިޔާދާގެ ހަށިގަނޑުގެ އެކި ގުނަވަންތަކަށް އަނިޔާ ލިބިފައި ހުރި ކަމާއި، އޭނާގެ ކަނާއަތުގެ މުލައްދަނޑިއާއި ވާއަތުގެ މުލައްދަނޑީގައި ވެސް އަނިޔާ ލިބިފައި ހުރި ކަމުގެ ނިޝާންތަކެއް ހުރި ކަން ފާހަގަކޮށްފައިވެ އެވެ.\nޒިޔާދާ މަރުވީ ޝާހު އަނިޔާކޮށްގެން ލިބުނު ޒަހަމްތަކަށް ފަރުވާ ހޯދުން ލަސްވެގެން ކަމަށް ތުހުމަތުތަކެއް ކުރެވުނު ނަމަވެސް ޝާހާއި އޭނާގެ އާއިލާ އިން ވަނީ މިތުހުމަތުތައް ދޮގުކޮށްފަ އެވެ.


Raajje hingumugai High commisioner Sunjay! Raees Solih kobaa?\nރާއްޖެ ހިންގުމުގައި ހައިކަމިޝަނަރ ސަންޖޭ! ރައީސް ޞާލިހް ކޮބާ؟\n- 1 month ago6- އިނާޒް މޫސާ\nރާއްޖޭގެ ރައީސުލްޖުމްހޫރިއްޔާ އެންމެ ފަހުން ނޫސްވެރިންނާއި ބައްދަލުކުރައްވާފައިވަނީ މީގެ ތިން މަސްކުރިން 23 ޖޫން ވަނަދުވަހުއެވެ. ރައްޔިތުންނަށް އެދުވަހު ދެއްވީ ކުރިއަށް އޮތީ ދަތި6މަސްކަމުގެ ވާހަކަފުޅެވެ. ރައްޔިތުންގެ ކިބައިން އެދިލެއްވީ ކެއްތެރިކަމާއި ސާބިތުކަން ދެއްކުމަށެވެ. އެންމެން އެކު އެކީ މަސައްކަތްކޮށްގެން ކޮވިޑް-19 ގެ ބަލި މަޑުކަމުން އަރައިގަނެވޭނެ ވާހަކައެވެ. ރައީސް ޞާލިހް ގެ މި ވާހަކަފުޅާއެކު ރައްޔިތުންނަށް އެމަނިކުފާނު ވަނީ ގެއްލިފައެވެ. ތިމާވެއްޓާއި ބެހޭ ދުވަހަކު ޓުވިޓަރ މެދުވެރިކޮށް ދުވަހުގެ ތަހުނިޔާ ވިދާޅުވާތަން ފެނިދާނެއެވެ. ރަސްމީޔާތެއްގައި ރެކޯޑްކޮށްފައިވާ އެމަނިކުފާނުގެ ވީޑީއޯ މެސެޖްއެއް ޕްލޭ ކުރައްވާނެއެވެ. މިއީ ރައީސުލްޖުމްހޫރިއްޔާ ވިދާޅުވެފައިވާ ތަދު6މަހުގެ ތެރެއިން3މަސް އެމަނިކުފާނު ނިންމަވާލެއްވި ގޮތެވެ.\nރާއްޖޭގެ ދައުލަތުގެ އެންމެ އިސްވެރިޔާ ޤައުމު ހިންގުމާއި، ރައްޔިތުންނާއި ދުރުގައި މި ބަލި ބަޑުކަމުގައި ހުންނަ ހުރުމަކީ ގިނަ ބަޔަކު އެކަމާއި ސުވާލު އުފައްދާކަމެކެވެ. އެންމެ ބޮޑަށް މި ސުވާލުތައް ފެންމަތިވާން ފަށާފައި މިވަނީ ރައީސް ޞާލިހްއަށް ވުރެން އިންޑިއާއިން ރާއްޖެއަށް ކަނޑައަޅުއްވާފައިވާ ސަފީރު ސަންޖޭ ސުދީރ ގެ ޝެޑިއުލް ދިވެހިންނަށް ހުސްކޮށްފައިވާތީއެވެ.\nނޫސްތަކުން ރައީސްއަށް ވުރެން ގިނައިން ސަފީރު ޖާގަހޯއްދަވާތަން ފެންނަން ފަށާފައިމިވަނީ، ސަފީރުގެ ހިންގުތެރިކަމުންނެވެ. ގިނަ މަސައްކަތްތަކެއް ދިވެހިންނަށް ފަހިކުރުމަށް މަސައްކަތްޕުޅުކުރައްވަމުން، ގިނަ ލޯން ތަކެއް މިވަނީ ދަތިވެފައިވާ ދިވެހި މާލީޔާއަށް ދެއްވައި ވަޅުޖެހެމުން އަންނަ އިޤްތިސާދަށް ކޮންމެވެސް ވަރެއްގެ ފަރުވާއެއް ދެއްވާފައެވެ. މިއީ ދެޤައުމުގެ ޑިޕްލޮމެސީގެ ދަށުންކުރެވޭ ކަމެއްކަމުން ސަފީރުގެ މާބޮޑު ސާމިލްވުމެއް ނެތިވެސް މިކަންކަންކޮށް ނިންމާލެވިދާނެއެވެ. ނަމަވެސް މި ދަތި ވަގުތުގައި ސަފީރު ދިވެހިންނަށް ދައްކުވައި މި ދެއްވާ މިސާލު ދިވެހި ސަރުކާރުން ބަލައިގަންނަންޖެހެއެވެ. ރައްޔިތުންނަށް ވެރިން ފެނި، ވެރިންގެ މަސައްކަތްތުން ހޯދާ ކުރި އެރުން މި ދަނޑިވަޅުގައި ރައްޔިތުންނަށް ދައްކުވައިދީ އެ ރައްޔިތުންނަށް ކަންކަން ސާފުކޮށްދޭންޖެހެއެވެ. ދަތިކަމުން އަރައިގަންނަން ކުރާ މަސައްކަތާއި އެ އުންމީދު ދައްކުވައިދޭންޖެހެއެވެ. ރައީސުލްޖުމްހޫރިއްޔާގެ ޓުވިޓަކަށްވުރެން، ރެކޯޑް ކުރެވިފައިވާ ހިތާބަކަށްވުރެ މުހިންމުވަނީ މިހެންވެއެވެ.\nޤައުމުގެ މިހާލަތުގައި ވަނިކޮށް ހައި ކޮމިޝަނަރ ސަންޖޭ ވަނީ ސަރުކާރުގެ އިސްވެރިންނާއި ކުންފުނިތަކުގެ ވެރިންނާއި ބައްދަލުކުރައްވަވާފައެވެ. އެކި ދާއިރާތަކުގެ ވެރިންނާއި ބައްދަލުކުރެއްވުމުގެ އިތުރުން ސިޔާސީ ޕާޓީތަކުގެ ވެރިންނާއި ވެސް ވަނީ އޭނާ ބައްދަލުކުރައްވަވާފައެވެ. ރާއްޖޭގެ މިވަގުތު އިދިކޮޅު ކޯލިޝަންއިން ތަކުރާރުކޮށް އެދުމުންވެސް ރައީސްގެ ފައިންޕުޅުވަނީ ފެންނަގޮތްނުވެފައެވެ.\nރައީސް ޞާލިހް މަސައްކަތުގެ ސްޕީޑް ލަސްކަމުގެ ވާހަކަ މީގެ ކުރިން މަޖިލިސް ރައީސް ނަޝީދުވަނީ ފާހަގަކުރައްވަވައި ފާޑުވިދާޅުވެފައެވެ. އެހެންކަމުން ރައީސް ގެ ބަދަލުގައި ސަރުކާރުގެ އިސް ތެރިން މިނިސްޓަރުން ޤައުމުގެ ހުރިހައި ކަމެއްގައި ސާމިލް ކުރުވަން މިވަނީ ފެށިފައެވެ. ނަމަވެސް ރައީސް ނުފެނެއެވެ. ސަފީރު އެބޭފުޅުންނާއެކު ބައިވެރިވެއެވެ.\nދާއިރާތަކުގެ މެންބަރުނާއި ބައްދަލުކުރުމުގައި ވެސް ސަފީރުގެ ހަރަކާތްެރިކަން ފާހަގަކުރެވެއެވެ. ރަށްރަށް ވަޑައިގެން ކަންކަން އިފްތިތާހްކުރުމާއި މަޖިލިސް މެންބަރުންގެ އަޑު އަހައި ދާއިރާތައް ކުރިއެރުވޭނެ ގޮތްތަކާ ބެހޭގޮތުން ވާހަކަ ދައްކައި މަޝްވަރާ ދަނީ ކުރެވެމުންނެވެ.\nއެހެންކަމުން މި ފެންނަނީ ރައީސުލްޖުމްހޫރިއްޔާގެ މަސައްކަތުގެ ހުސްކަން ސަފީރު ފުރުއްވާތަނެވެ. ނުވަތަ އިދިކޮޅުން ބުނާހެން ރާއްޖެ ހިންގަނީ މައިސަރުކާރު އިންޑިއާއިންކަމެވެ.\nކީރިތި ކުރައްވަމުން ވެންޓިލޭޓަރު ހޯދަނީ\nމިކަމުން އެނގިގެންދަނީ އިބޫއަކީ ބޯބުރާންތިކައިފަހުރި ނުބައި ނުލަފާ މީހެއްކަން.\nދިވެހިންނަށް ނިދިން ހޭލެވޭނީ ކޮންދުވަހަކުންބާއޭ މަ ހިތައް އަރާ. އަރާމު ބާލީހަކަށްލާފަ ގައިގަ ރަޖާ އަޅާފަ ނާނާމިކިޔަނީ ކިހާ ވަގުތުކޮޅަކަށްބާ. ދެންވެސް ޓީވީ އަށް އަރާ ކީރިތި ކުރެެއްވީމަ ރައްޔިތުމީހާވީ އެއާ އެއްވަރަށް ހަޅޭލަވާފަ ރޯންތޯ؟\nކުރީމީހާ ހެދިހެން ދެއިރު ދެދަޅައަށް ޓީވީއަށް އަޜާ ކޮސްގޮވާކަށް ނުޖެހެޔޭ ކޮޔާ! ޢެބޭ ބުނިވިއްޔަ ގެއަށް ވެއްދި އެއްޗިހި ހަލާލެއް ނޫނޭވެސް...ބޭންކޮކޭ ... ހަލާލޭ\nދިވެހިރައްޔިތުން މިވަނީ އަމިއްލަ އަތުން ޖެހިފާހަގައިގެ ސަބަބުން ގައުމަށް ގައްދާރުވެފަ . ބަހާއަމަޅުދިމާނުވާ ދެފުށް ކެހެރިއަކާގައުމު ހަވާުލުކޮއް ފަ . ޓެރަރިސްޓެއް ދަނބިދަރިއަކަށް ގައުމު ހިބަކޮއްދީފަ . ގައުމެއް ކުޅުނެއް ނެތް މީހަކަށް ގައުމު ވެދުންކޮއްފަ . ހަމައެކަނި ފައިސާގެއަޅުންނަށްވެފަތިބޭ ބަޔަކަށް ގައުމު ހިބަ ކޮއްދީފަ .\nޕޮމްޕެއޯގެ ދަތުރުކުރާ ގައުމުތައް އިންޑިއާއާއި އެއްގަލަކަށް އެރުވިއްޖެނަމަ އިންޑިއާ ކަނޑުގެ ކޮންޓްރޯލް އިންޑިއާއަށް ލިބިދާނެ: ސްވާމީ 1 1 day ago


ބުނެދޭށޭ ރުހެމޭ 25 – Esfiya – Dhivehi Vaahaka Site\nބުނެދޭށޭ ރުހެމޭ 25\n- by dhiraa wish - 31- May 13, 2019\nހަވީރުގެ ހިޔާ ޖެހިގެން އައި ވަގުތު ބަގީޗާގެ އެންމެ ގަސްބޯ ދިމާލުގައި ދުވަމުންދިޔަ ކުޑަ ދެފިރިހެންކުދިންގެ ލުއިލުއި ހުނުމުގެ އަޑުން ފަޒާ ހިސޯރުކޮށްލައިފައިވެއެވެ. އެކަކު އަނެކަކުގެ އަތުނުވާންވެގެން ދުވަމުންދިޔައިރު ދޭތެރެއިން ލާނެތްގޮތަކަށް ހިނިތުންވެލަނީ ހިތްތަކަށްވެސް ފިނިކަން ލިބޭނޭފަދަ ގޮތަކަށެވެ.\nމަޔާންގެ އަތުނުވާންވެގެން ޒެލް ދުވަމުންދިޔައިރު ދޭތެރެއަކުން ފަހަތްބަލާލައެވެ. އެއާއިއެކު ކުރިއަށްވުރެ ބާރަށް ދުއްވައިގަންނަނީ ހީގަންނަމުންނެވެ. އެދޮންމޫނުމަތި ދަލުން ފެންވެރެމުންދިޔައިރު ކުޑަކުޑަ ޒެލްގެ މޫނުމަތިން ފެންނަނީ އެންމެ ފުރިހަމަ ހިނިތުންވުމެވެ.\n“ޔާން… އާދޭ އަތްލަން…” ޒެލްގެ ފަހަތުން ދުވަމުން އައި މަޔާންގެ ފިޔަވަޅުތަކަށް ލަސްކަމެއްއައިރު ޒެލް ފަސްއެނބުރިބަލާލަމުން ބުނެލިއެވެ. އޭރު މަޔާން ހުރީ ގަހަށް ލެގިލައިގެން ބަނޑުގައި އަތްއަޅާލައިގެންނެވެ. މޫނުމަތީގައި ދާތިކިތައް ވިދަމުންދިޔައިރު ފުންކޮށް ނޭވާލަމުންދިޔަގޮތުން ވަރުބަލިވެފައި ހުރިކަން އިނގެއެވެ.\n“ޒެއްލު މާބާރަށް ދުވަނީ…. ޔާން ވަރުބަލިވެއްޖެ…” މަޔާން ޝަކުވާކޮށްލަމުން ފެހި ވިނަގަނޑުމަތީ އޮށޯވެލިއެވެ. މަޔާންގެ ބޮލުގައި ބޯ ޖައްސާލަމުން ޒެލް އޮށޯވެލީ މަޔާންއާއި ދާދިގާތުގައެވެ. އެވަގުތު ދެކުދިން އެކަކު އަނެކަކަށް ބަލާލަމުން ލުއިގޮތަކަށް ހީލިއެވެ.\n“ޒެއްލު… ބަލާލަ ޔާން ކުރެހި ޑްރޮވިންއެއް… ޔާން އެންޑް ޒެއްލު…” މަޔާން އޭނަގެ ޖީބުގައި ފަތްޖަހާލައިފައި އޮތް ކަރުދާސްގަނޑު ނަގައި ނިއުޅާލަމުން ޒެލްއަށް ދައްކާލިއެވެ.\n“ބެސްޓްފްރެންޑްސް….” ޒެލް މަޔާން ކުރެހި މަންޒަރަށް ނަޒަރު ހުއްޓައިލައިގެން އޮވެ ކުރެހުމުގެ ތިރީގައި ލިޔެފައިވާ ބަސްކޮޅު ކިޔާލިއެވެ. ކުރެހުމުގައި ޒެލްއާއި މަޔާން ތިބީ އަތުގުޅުވައިލައިގެން ނުހަނު ރީތިކޮށް ހިނިތުންވެލައިގެންނެވެ.\n“ޒެލް ބޮޑުވީމަވެސް ޔާންގެ ބެސްޓްފްރެންްޑް ގޮތުގައި ހުރެދެއްޗޭ… ޔާން ބޭނުމީ ބޮޑުވެގެން ޑޭޑީ މެން އުޅޭހެން އުޅެން….” މަޔާން ޒެލްގެ މޫނަށް ބަލާލަމުން ޒެލްގެ އަތުގައި ހިފާލިއެވެ.\n“ޒެލްވެސް…” ޒެލް ކުޑަހުނުމަކާއިއެކު ބުނެލިއެވެ. އެއާއިއެކު ދެކުދިން އެކަކުއަނެކަކަށް ބަލާލަމުން ހީލިއެވެ.\n“ޕްރޮމިސް…” މަޔާން ކުޑަވާއި އިނގިލިދައްކާލުމާއިއެކު ޒެލް މަޔާންގެ ކުޑަވާއި އިނގިލީގައި ހިފާލަމުން މައުސޫމްގޮތަކަށް ބުނެލިއެވެ. އެވަގުތު ތުއްތު ޒެލްއާއި ޔާން އެކުއްޖަކު އަނެއް ކުއްޖަކު ގައިގައި ބައްދާލީ އެ ކުޑަ އަމަލުންވެސް އެދެމެދުގައިވީ ލޯބި އަންގައިދެމުންނެވެ.\n“މިޙުުރާން….” ފަހަތުން މިލީނާގެ އަޑުއިވުމާއިއެކު މިޙުރާންއަށް ހިޔާލީ ދުނިޔެއިން ނިކުމެވުނުއިރު ފަސްއެނބުރިބަލާލި ހިނިތުންވެލަމުންނެވެ. މިލީނާގެ ނަޒަރު ފިރިމީހާގެ މޫނަށް ހުއްޓުނު ކުޑަ ވަގުތުކޮޅު އެލޮލުގައިވީ ނުތަނަވަސްކަމުގެ އަސަރު އެންމެ ނަޒަރަކުން ނަގައިގަތެވެ. އެކަމުގެ ސަަބަބު ވިސްނި މިލީނާއަށް ތުންފަތުގައި ދަތްއަޅާލެވުނުއިރު މިޙުރާންއާއި ގާތަށް ފިޔަވަޅެއް އަޅާލިއެވެ. މިލީނާ މިޙުރާންގެ އަތުގައި ހިފާލަމުން މިޙުރާންގެ މޫނަށް ނަޒަރު ހުއްޓާލިއެވެ. އެ ނަޒަރުން އެކަނިވެސް މިޙުރާންގެ ހިތުގައިވާ ނުތަނަވަސްކަން މިލީނާއަށް އިނގޭކަމަށް ބުނެލިފަދައެވެ.\n“މިތަން ފެނުނީމަ ޔާންމެންގެ ތުއްތުއިރުމަތިން ހަނދާނެއް ނުވޭތަ؟ މިއަދުވެސް އެދެކުދިންގެ ހުނުމުގެ އަޑު އިވޭފަދަ… ކިހާ ލޯބިން ޒެލްއާއި އަހަރެމެންގެ ޔާން އުޅުނީ…” މިހުރާން އެއްފަރާތަކަށް ނަޒަރުހުއްޓައިލައިގެން ހުރެ ވާހަކަދެއްކިއިރު ލޯ ތެމޭގޮތްވީ މާޒީގެ ހަނދާނެއް އާވެފައެވެ.\n“އަހަރެމެންނަށް ނުފެނިހުރެ ތުއްތު ޒެލް ބޮޑުވެ ޒުވާނަކަށްވެއްޖެ… ޒެލްގެ މޫނުން އަހަރެންގެ އެކުވެރިޔާގެ ސޫރަ ފެންނަފަދަ…. އެދެލޯ އެ ހިނިތުންވުން… ހަމަ އެއްވެސް ތަފާތެއް ނެތް…. ދިރިހުރި ތަސްވީރެއް ލޯމަތިން ފެންނަފަދަ… މިދުވަސްދެކެން އަޒް ހުރިނަމަ…” މިޙުރާންގެ އަޑުކުރެހިގެންދިޔައިރު މިލީނާ މިޙުރާންގެ ކޮނޑުމަތީ އަތްބާއްވާލިއެވެ.\n“އަޒްއާއި އަހަންނާއިމެދު އޮތްފަދަ ގުޅުމެއް ޔާންއާއި ޒެލްއާއިމެދު އޮންނާނޭކަމަށް އަހަރެން ހީކުރިން… އެކަމަކު ކަންތައް ބަދަލުވެގެންދިޔައީ އަހަރެމެން އުއްމީދުވެސް ނުކުރާފަދަ ގޮތަކަށް… ދުވަހުވެސް ހީނުކުރަން ޒުވާން އުމުރުގައި އަޒް އަހަރެމެންނާއި ވަކިވެގެން ހިނގައިދާނޭކަމަށް…. އަޒް ކަފުނުގައި ނިދާލިތާ އެތަށް އަހަރެއްވެގެންދިޔައިރުވެސް އަދިވެސް އަހަރެންގެ ހިތަށް އުނދަގޫވޭ… އަޒްއަށްޓަކައި އަހަންނަށް ކޮށްދެވުނީ ކޮންކަމެއް؟” މިޙުރާންގެ ވާހަކަތަކުން އަމިއްލަ ނަފްސު ކުށްވެރިކުރާވަރު ހާމަވިއެވެ.\n“ތިހެން ނުބުނޭ މިޙުރާން… ކުރެވެން އޮތް ހުރިހާކަމެއް މިޙުރާން ކުރީމެއްނު… އަހަރެން އަދިވެސް ޤަބޫލުކުރާކަށް ބޭނުމެއްނޫން… އަޒް އަހަރެމެންނާއި ވަކިވެގެންދިޔައީ އަހަރެމެން އެންމެންގެ ހިތްރޮއްވާލައިފައި… އިންޝާ ﷲ އަޒްއާއިއެކީ ވަޅުލެވިގެންދިޔަ ކެހިވެރި ހަޤީގަތް ދުނިޔެއަށް ފާޅުވެގެންދާނެ ދުވަހެއް އަދި އަންނާނެ… އަހަރެމެންނަށް އޮތީ އެދުވަހަކަށް އިންތިޒާރުކުރުން…” މިޙުރާންގެ ލޮލުން އޮހިގަތްކަރުނަތައް މިލީނާ ފޮހެލަދިނީ އޯގާތެރިކަމާއިއެކުގައެވެ. އެއާއިއެކު މިޙުރާންއަށް ބަލާލީހިތްވަރުދޭފަދަ ގޮތަކަށެވެ. އެ ނަަޒަރުން އެކަނިވެސް ހުރިހާކަމެއް ހަމައަކަށް އެޅިގެންދާނެ ދުވަހެއް އަންނާނެެކަމުގެ ޔަގީންކަން މިލީނާ ދިންފަދައެވެ. އެއްވެސް ސިއްރަކީ ދުނިޔެ އުމުރަށް ސިއްރެއްގެ ގޮތުގައި އޮންނާނޭކަމަކަށް ނުވާއިރު ކޮންމެވެސް ދުވަހަކުން އެ ސިއްރު ފާޅުވެގެންދާނެއެވެ. އަނިޔާވެރިންނާއި ކުށްވެރިންނަށް ހައްޤު ޝަޒާ ދުނިޔޭގައި ލިބިގެންދާނެއެވެ.\nވިލާރޮއްޖެއްވެސް ނެތް ސާފު އުޑުގައި ދުވާލުގެ ރާނީ އިރު ރަނިކަންކުރަމުންދިޔައީ އޭގެ އެންމެ ހޫނުކަން ދުނިޔެއަށް ފޯރުވަމުންނެވެ. ދުނިޔެމައްޗަށް ވެރިވެފައިވާ ދިލަ ހޫނުކަން ކޮންމެވެސް ވަރަކަށް ކުޑަކޮށްދެނީ ޖެހިލާ ފިނި ވައިރޯޅިތަކުންނެވެ.\nމެންދުރުގެ އެންމެ ހޫނުގަދަ ވަގުތު ހައިޒަލް، މިކްޔާލް، ޒިޔާން އަދި ޔަޒްދާން ތިބީ ބްލޫސް ކޮމްޕެނީއާއި ކައިރީހުންނަ ރެސްޓޯރެންޓްގައި ފިނި ބުއިމަކަށް އިންސާފުކުރާށެވެ. ޔަޒްދާން ޒިޔާން އަދި މިކްުުޔާލް ވާހަކައެއްގައި ތިބިއިރު ހައިޒަލް އިނީ ނައިނާއަށް މެސެޖްކުރުމުގެ ފޯރީގައެވެ. އެ ކުޑަވަގުތުކޮޅުވެސް ނައިނާއާއި ވާހަކަ ނުދައްކާ ކެތްނުވަނީހެން ހީވިއެވެ. ހައިޒަލްގެ އެކިވާހަކަތަކުން ނައިނާ ރުޅިއަރުވަމުންދިޔައިރު އެ މޫނުމަތީ މިއަދު ވަނީ އެންމެ ރީތި ހިނިތުންވުމެވެ.\nއެންމެން އަމިއްލަ ވާހަކަތަކަށް ގެއްލިފައި ތިބިވަރުން ހައިޒަލް ކުރާކަމަކަށް މާބޮޑު ސަމާލުކަމެއް ނުދިންނަމަވެސް މިކްޔާލް އިނީ ރެސްޓޯރެންޓްއަށް ވަދެވުނީއްސުރެ ހައިޒަލްގެ ހަރަކާތްތަކަށް ފާރަވެރިވެގެންނެވެ.\n“އެެއްބައި މީހުންގެ މޫނުމަތިން ހާދަ ހަނދުވަރުދެޔޭ މިދުވަސްކޮޅު… ހައި ކޮންކޮޅަކުން އިރުއަރައިގެން އުޅޭ ދުވަސްކޮޅެއްތަ؟” މިކްޔާލް އިރުކޮޅެއްވާންދެން ހައިޒަލްގެ މޫނުމައްޗަށް ވެރިވާ ކުލަަވަރު ދެކެން އިނދެފައި ވާހަކަދެއްކުމާއިއެކު އެންމެންގެ ނަޒަރު ހައިޒަލްއަށް ހުއްޓުނެވެ. އެވަގުތު މިކްޔާލް ކުޑަކޮށް ބޯއަރިކޮށްލަމުން ހައިޒަލްގެ ފޯނަށް ނަޒަރެއްދިންއިރު ހައިޒަލް ފޯން ލޮކްކޮށްލަމުން މިކްޔާލްއަށް ނުރުހުމުގެ ނަޒަރެއްދިނެވެ. އެ ބެލުމުގައިވީ އިންޒާރުގެ ނަޒަރުން ހައިޒަލް ބުނަން އުޅޭ އެއްޗެއް ފަހުމްވީއިރު މިކްޔާލް ލާނެތްގޮތަކަށް ހިނިތުންވެލިއެވެ.\nއެވަގުތު ދުވެފައި ކަހަަލަގޮތަކަށް ކޮންމެވެސް މީހަކު ރެސްޓޯރެންޓްތެރެއަށް ވަދެގެން އައިިރު ހުރިހާ ޒުވާންގެ ނަޒަރުގެ އެދިމާލަށް ދަތުރުކުރިއެވެ. އެއްފަހަރާއި ހުރިހާ އެންމެންގެ ނަޒަރު ނައިނާއާއި ދިމާވިގޮތުން ލަދުގަތްވަރުން ނައިނާގެ ދޮންމޫނަށް ރަތްކުލަފާއްދާލިއެވެ. އޭރު ހުރިހާ ޒުވާނުން ތިބީ ނައިނާ މިތަނަށް އަންނަންޖެހޭ ސަބަބެއް ނަގައިނުގަނެވިފައެވެ. މިކްޔާލް ފިޔަވައެވެ.\n“އަމް… މިކްޔާލް ސަރ ގުޅުއްވާފައި ބުނުއްވީ ޒިޔާން ސަރ ހޯއްދަވައޭ…” އެންމެންގެ ނަޒަރު މޫނާއި ސީދާވެފައިހުރިގޮތުން ނައިނާއަށް ވާހަކަދައްކަން އުނދަގޫވިއެވެ. އެ ޖުމްލައާއިއެކު ޒިޔާން ދެފަރާތަށް ބޯހޫރާލިއިރު ހައިޒަލް މިކްޔާލްއަށް ބަލާލީ ބުމަގޮށްޖަހާލައިގެން އިނދެއެވެ.\nއޯވް… ޒިޔާ ބުންޏޭތަ ބުނެވުނީ…. ނައިނާ އައިކަން ރަނގަޅޭ… ވީ ނީޑް އަ ގާރލް ހިޔަރ…” މިކްޔާލްގެ ފަހު ޖުމްލަތަކާއިއެކު ހައިޒަލް އަލިފާނުގެ ނަޒަރަކުން ބަލާލިއިރު މިކްޔާލް ނޭނގޭކަމަށް ހެދިއެވެ. މިކްޔާލްއާއި ގާތަށް އިން ގޮނޑި ދަމާލަމުން ނައިނާއަށް އިށީނުމަށް އިޝާރާތްކޮށްލުމާއިއެކު ހައިޒަލް ނައިނާގެ އަތުގައި ހިފާ ގެނެސް އޭނައާއި ޖެހިގެން އިން ގޮނޑީގައި ބޭންދުވިއެވެ. އެއާއިއެކު މިކްޔާލް ހައިޒަލްއާއި ދިމާލަށް ބަލާލީ ލާނެތް ނަޒަރަކުންނެވެ. އޭރު އެހެން ޒިޔާންއާއި ޔަޒްދާން ތިބީ ހައިޒަލްގެ އެހަރަކާތުގެ މާނަ ނަގާނޭގޮތެއް ނޭނގިފައެވެ.\n“ގާއިޒް… މިއީ ވަރަށް އިމްޕޯރޓެންޓް މީޓިންއެއް އިނގޭ… ސޭ ވެލްކަމް ޓު އަވަރ ނިއު ކަޕްލް… ހައި އެންޑް ނައިނާ….” މިކްޔާލް ތެދުވެލަމުން އެންމެންނަށް އަޑުއިވޭވަރަށް ބުނެލުމާއިއެކު ހައިޒަލް ދަތްތަކަށް ބާރުވެގެންދިޔައެވެ. އެވަގުތު އެންމެންގެ ނަޒަރު ނައިނާއާއި ހައިޒަލްއަށް ހުއްޓުނުއިރު އެ މޫނުތަކުން ފެނުނީ އިތުރަށް އިނގެން ބޭނުންވެފައިވީކަމުގެ ކުލަވަރެވެ. ހައިޒަލް ދެފަރާތަކުން ބޯހޫރާލިއިރު މިކްޔާލްއާއި ދިމާލަށް ބަލާލިއެވެ. މިކްޔާލްގެ ލާނެތްކަމާއިއެކުވެސް އެންމެންގެ ތެރޭގައި އޭނައާއި ނައިނާގެ ގުޅުމުގެ ވާހަކަ ކިޔާލާނެކަމަށް އޭނަ ހިޔެއްނުކުރެއެވެ. އޭރު ލަދުގަތްވަރުން ނައިނާ އިނީ އެތަނުން ފިލަން ބޭނުންވެފައެވެ.\n“މިކްޔާލް ޔޫ ޑެވިލް….” ހައިޒަލް މޫނު ހަދާލަމުން މިކްޔާލްގެ ގައިގައި ބޮޑިއެއްއަަޅުވާލަން އަތް އުފުލާލައިފަވެސް އަތް ތިރިކޮއްލައިފިއެވެ.\n“މިހާރު ދެން ހާދަ ޗޭންޖޭ… ކުރީގެ އެރުޅިވެރި ބައި ދިޔަތަނެއްވެސް ނޭނގެ… ހުރިހާ ޝުކުރެއް އަހަރެމެންގެ ނައިނާ ފަހަރިއަށް….” މިކްޔާލް އިތުރަށް ހައިޒަލް ރުޅިއަރުވަންވެގެން ދިމާކުރިއެވެ. އޭރު ޒިޔާންއާއި ޔަޒްދާން ތިބީ ކުރިމަތީ ނިއުޅެމުންދިޔަ ޑްރާމާ ފެނި ހިނިއައިސްފައެވެ.\n“އެ ތެދެއްތަ ހައި އަންގާވެސްނުލާ ނައިނާއާއި ޑޭޓްކުރަން ފެށީތަ؟ ކޮންގްރާ… ދެކުދިން ވަރަށް ގުޅޭ އިނގޭ…” ޔަޒްދާން ހިނިތުންވެލައިގެން އިނދެ ކިޔާލިއެވެ.\n“އަހަރެމެންގެ ޓީމަށް އިތުރުކުއްޖަކު އިތުރުވީނު… ރިދްއާއި ޒިޔާގެ މާޔާއާއި ޔަޒާގެ މަންހަލް އެންޑް ނައިނާވެސް ހުންނާނެއެއްނު… ހަތަރުމީހުންކަމެއް ރާވަންވީނު… މިހާރު ހައިވެސް އެކަންޏެއް ނުވާނެއެއްނު… އެހެންނޫނަސް އޭނަ ކޮންއިރަކުދޯ އެކަނިވީ… އަބަދުވެސް ކޮންމެވެސް ބިޓުގަނޑެއް ގެޓް ޓުގެދަރއަށް ގެނެއެއްނު… ދެފަހަރު ހަމަޔަށް އެއްކުއްޖަކު ނުގެންނާނެ…” މިކްޔާލްގެ ފަހުޖުމްލައާއިއެކު ހައިޒަލް ބާރަށް މިކްޔާލްއަށް ގޮވާލަމުން އިންޒާރުގެ ނަޒަރެއް ދިނެވެ. އެ މޫނުމަތިން އެވަގުތު ފެނިލި ކުލަވަރުން ޔަޒްދާންއާއި ޒިޔާންގެ ހުނުން ހިފަހައްޓާލަން މަޖުބޫރުވިއެވެ.\n“ނައިނާއަށް އިނގިދާނެެއަތީ ހާދަ ހާސްވެޔޭ… ހައި އަކީ ޕްލޭ ބޯއީ އޮފް ދަ ސެންޗުއަރީކަން ނޭނގޭމީހަކު މި ރާއްޖެއަކު ނޫޅޭނެ….” މިކްޔާލް މޫނަށް ވައްތަރެއް ޖައްސާލަމުން ހައިޒަލްއާއި ދިމާކޮށްލިއެވެ. އޭރު އެ މޫނުމައްޗަށް ވެރިވެފައިވީ ކުލަވަރު ފެނި މިކްޔާލް ހީލީ ލާނެތްގޮތަކަށެވެ.\n“ބުނަން.. ތިމީހުން ޖަހާ ސަކަރާތުގައި ކޮންމެހެން ނައިނާ ބައިވެރިކުރާން އުޅޭނެކަމެއް ނެތް…” ހައިޒަލް ނުރުހިފައިކަހަލަގޮތަކަށް ބުނެލަމުން މިކްޔާލްއާއި ދިމާލަށް ކަޅިއަޅައިގަތެވެ.\n“މިސްޓަރ ޖޭ… ނައި އެކަނި ގެންދާށޭ މިއުޅެނީ…” މިކްޔާލް ބުނެލުމާއިއެކު ހައިޒަލްގެ ހަށިގަނޑު ވަގުތުން ސީދާވެގެންދިޔައެވެ.\n“އިނަފް ގާއިޒް… ހައި އާއި މިކް މިތާ ތަޅާފޮޅުންގަނޑެއް ހިންގާނުލައްޗޭ…” މިހުރިހާއިރުވަންދެން ހިމޭނުން އިން ޒިޔާން ބުނެލިއެވެ.\n“މިދެމީހުންވެސް ހީވަނީ ނައިނާދެކެ ލޯބިވަނީހެން…. އިޒް އިޓް އަ ލަވް ޓްރޭންގަލް…” ހައިޒަލްއާއި މިކްޔާލްގެ އަރާރުންވުން ފެނި ނޭނގޭފަދަ ފޯރިއެއް އައިސްފައި އިން ޔަޒްދާން މަޖަލަކަށް ހަދާފައި ސުވާލުކޮއްލިއެވެ. އެއާއިއެކު ހައިޒަލް މިކްޔާލްއަށް ބަލާލީ ދެލޯ ހަނިކޮއްލައިގެން އިނދެއެވެ. ވަގުތުން މިކްޔާލް އަތްއުފުލާ އަމާންދިންކަން އަންގާލިއިރު މުޅި މާހައުލުގައި ގުގުމާލީ ތިން ޒުވާނުންގެ ހުނުމުގެ އަޑެވެ. ހައިޒަލް “ޖެލަސީ” ފަރާތް އަލަށް ފެނުނުއިރު ހުރިހާ ޒުވާނުންނަށް އެކަން މަޖާކަމަކަށްވިއެވެ. ހައިޒަލް އެ މީހުންނަށް ދައްކާ ހަރުކަށި މިޒާޖާއިއެކު މިފަދަ ބައެއް ފޮރުވިފައިވާކަމަށް އެ ޒުވާނުން ހިޔެއްވެސް ނުކުރެއެވެ. މީގެކުރިން ކިރިޔާވެސް ހައިޒަލްގެ ލާނެތްބައި ފެނިފައިވަނީ އެންމެ ގާތް އެކުވެރިޔާ މިކްޔާލްއަށެވެ.\nޝަލީންއާއި މަޔާންގެ ލޯތްބަށް ބަހާރު މޫސުމް އައިސްފައިވާއިރު ދެލޯބިވެރިންގެ ލޮލުން އުފާވެރިކަން ނޫނީ ނުފެނެއެވެ. ދެލޯބިވެރިން އެކީގައި ގިނަވަގުތު ހޭދަކުރާއިރު މަޔާން ދޭ ލޯބިން ޝަލީންގެ ހިތްވަނީ ފުރިފައެވެ. މަޔާންގެ މަތިވެރި ލޯބި ޝަލީންއަށް ހުރިހާ އުފަލެއް މިލްކުކޮށްދީ އެންމެ އުފާވެރި އަންހެންކުއްޖާއަށް ހަދައިދީފިއެވެ. ދެލޯބިވެރިންގެ ލޯބި ކުރިލާ އާރޯވަމުން ދުނިޔޭގެ ލޯތަކަށް ސިއްރުން މަޔާންގެ ޕެންޓްހައުސްގައެވެ. ދެޒުވާނުންގެ އުފާވެރިކަމާއިއެކު ޕެންޓްހައުސްގައި ހަނދާނުން ނުފިލާނޭ ވަގުތައް ހޭދަކުރަމުންދިޔައިރު ކުރިމަތިވާން އުޅޭ ކޮޅިގަނޑުގެ ނުރައްކާތެރިކަން ރޭކާވެސް ނުލައެވެ. އެ ހަމަހިމޭންކަމަކީ އަންނަން އުޅޭ ކޮޅިގަނޑުގެ ބޮޑުކަން އަންގައިދިން އިންޒާރެއްކަން ޝަލީންއަށް ނަގައެެއްނުގަނެވުނެވެ. އޮމާން އަމާން ހަޔާތް ބިންދާލަން އުޅޭ ރާޅުގެ ބޮޑުމިން މަޔާންގެ ލޯބިން ދީވާނާވެފައިވާ އެހިތަށް ވަޒަންވެސް ކޮށްނުލެވުނެވެ. ބިންދާލާ ރާޅުން އޭނާގެ މުޅި ހަޔާތް ހަފުސްވެ މަޔާންއާއި ދޭތެރޭ ދެކޭ ނަޒަރިއްޔާތު މުޅިން ބަދަލުވެގެންދާނެއިރު ޝަލީންގެ ހިތަށް އެކަމުން ކުރާނޭ އަސަރު އިނގެނީކީވެސް ނޫނެވެ.\nހަވީރު ހިޔާ ޖެހެމުންއައިރު މެންދުރުގެ ދިލަހޫނުކަން މަޑުމަޑުން ކެނޑެމުންދިޔައެވެ. ޖެހެމުންދިޔަ ފިނިރޯޅިތަކުން ދުވަހުގެ ވަރުބަލިކަމާއި ލޮނޑުކަން ކުޑަކޮށްދެއެވެ. ޑިއުޓީ ނިމިގެން ނައިނާ އެންޓްރެންސަށް ނިކުމެ ފޯޓިކޯގައި މަޑުކޮށްލައިގެން ހުރި ހައިޒަލްގެ އިންތިޒާރުގައެވެ. ޕޯޓިކޯގެ ތަނބެއްގައި ލެގިލައިގެން ހުރިއިރު އެ މޫނުމަތީވީ އެންމެ ރީތި ހިނިތުންވުމެވެ. ހައިޒަލްއާއިއެކު އޭނަގެ އުފާވެރިކަން ދެގުނަވެފައިވާކަހަލައެވެ. ފަހަތުން ފިޔަވަޅުތަކެއްގެ އަޑުއިވިފައި ނައިނާގެ ހަށިގަނޑު ސީދާވެގެންދިޔައިރު ފަސްއެނބުރި ބަލާލިއެވެ. އޭރު ހައިޒަލް ދުވެލައިފައި އައިސް ނައިނާއާއި އަރާހަމަވީއެވެ.\n“ކުޑަކޮށް ލަސްވެއްޖެދޯ…” ހައިޒަލް ނައިނާއަށް ބަލާލަމުން ބުނެލިއެވެ. އެވަގުތު ނައިނާ ނޫނެކޭ ބުނުމުގެ ގޮތުން ބޯހޫރާލިއެވެ. އެއާއިއެކު ދެޒުވާނުންގެ ފިޔަވަޅުތަށް ބެހެއްޓީ ތަންކޮޅެއް ދުރުގައި ޕާރކްކުރެވިފައިވާ ހައިޒަލްގެ ކާރާއި ދިމާލަށެވެ.\nހައިޒަލް ނައިނާއާއި ވީ ފަރާތުގެ ދޮރުހުޅުވާލުމަށްފަހު އަރަން އިޝާރާތްކޮށްލިއިރު ނައިނާ ކާރާއި ދިމާލަށް ބަލަހައްޓައިގެން ހުރީ ތަފާތު ނަޒަރަކުންނެވެ. މަޑުމަޑުން ނައިނާގެ އަތް ގެނެސް ބިއްލޫރިގަނޑުގައި ޖައްސާލިއިރު ދެފަރާތަށް ބޯހޫރާލީ މާޒީވީ ދުވަހެއްގެ ނައިނާ ކާރަށް އަރާ ހަމަޖެހިލިއިރު ހައިޒަލް ނައިނާގެ ސީޓްބެލްޓް އަޅުވާލަދިނުމަށްފަހު ނައިނާއާއި ދުރުވެލިއެވެ. އޭރު ނައިނާ ދެލޯ ބޮޑުކޮށްލައިގެން އިންގޮތުން ހައިޒަލްގެ ތުންފަތްމަތީ ލާނެތް ހިނިތުންވުމެއް ކުޅެލިއެވެ.\n“ނައިނާ ކާރުގެ ބިއްލޫރިތައް ފުޑާލީތީވެސް ރައިޑްއެއް ދިނުން ޑިޒާވްވޭދޯ…” ހައިޒަލް ނައިނާއާއި ދިމާކޮށްލިއިރު އެ މޫނުމަތިން ފެނިލީ ނުސިޔާނުކަމެވެ. އެ ނުސިޔާނު ތޫނު ނަޒަރުން ނައިނާގެ މޫނު ރަތްކޮށްލުމުގައި ކާމިޔާބުކުރިއިރު އެވަގުތުކޮޅު ދެޒުވާނުންގެ ނަޒަރު ސީދާވިއެވެ. މަޑުމަޑުން ދެއަތުގެ އިނގިލިތައް ލާމެހިގެންދިޔައިރު ތުންފަތްމައްޗަށް ރީތި ހިނިތުންވުމެއްވެރިވިއެވެ.\nހ. ޑައިމެންޑް ވޭލީގެ ކުރިމައްޗަށް ކާރު ހުއްޓާލިއިރު ނައިނާ ކާރު ފައިބަމުން ހައިޒަލްއަށް ހަނާ އަޅާލިއެވެ. އޭރު ހައިޒަލް ކާރު ދުއްވާލީއެވެ. ނައިނާ ހައިޒަލް ކާރުގައި ގޮސް ނިވާވަންދެން ބަލަހައްޓައިގެން ހުރެފައި ގެއަށް ވަންނަން ހިނގައިގަތެވެ.\n5 ބުރީގެ ޑައިމެންޑްވޭލީއަކީ ނައިނާގެ މައިންބަފައިން މިދުނިޔެ ދޫކޮށްފައި ދިޔަ ހަަމައެކަނި ތަރިކަ މުދަލެވެ. ނައިނާގެ ބައްޕަ ނިހާންގެ ދުނިޔޭގައި އެ އިމާރާތް ރަނގަޅުފެންވަރަކަށް ހެދިފައިވީނަމަވެސް ދުވަސްވުމުގެ ސަބަބުން މިހާރު އެއިމާރާތް ފެންނަނީ ފުދޭވަރަކަށް ވީރާނާކޮށެވެ. އެންމެ ކުރިން ތިރީބައިތަކުގައި މީހުން ކުއްޔަށް އުޅުނުނަމަވެސް އެ ފަންގިފިލާތަށް ހުސްކޮށް އޮންނަތާ ދުވަސްތަކެއްވެއްޖެއެވެ. މަޑުމަޑުން އިމާރާތުގައި އުޅެމުންދިޔަ މީހުން މަދުވަމުންގޮސް އިމާރާތްމުޅިން ހެން ފަޅުވެއްޖެއެވެ.\nޖެހިގެން ހުރި އިމާރާތްތަކާއި އަޅާބަލާއިރު އެ އިމާރާތުން ފެންނަނީ ދުވަސްވެފައިވާކަމުގެ ކުލަަވަރުތަކެވެ. އިމާރާތުގެ ބޭރުގައި ލެވިފައިވާ ނޫކުލަ ގިނަދުވަސްވެގެން ފޮހެވިގެންގޮސްފައިވާއިރު އެ ދޭތެރެތަކުން ސިމެންތި ކުލަ ފެނެއެވެ. ގެއަށްވަންނަން ހާއްސަކޮށްފައިވާ ދޮރާށިގައި ލެވިފައިވާ ދަވާދު ފިލައިފައި ހުރި ދޮރުވެސް ވަނީ ފީވެފައެވެ. ދޮރާށިން ފެށިގެން ސިޑިބަރިއާއި ހިސާބަށް ތަޅުން އަޅާފައިވާ ހުސް ތަންކޮޅުގައި ކޮންމެވެސް ވަރަކަށް ފޮށިގަނޑުތަކާއި އެހެނިހެން ސާމާނުތައް ބަހައްޓާލެވިފައިވެއެވެ. އޮމާންނުކޮށް ދޫކޮށްލެވިފައިވާ ސިމެންތި ހަރުފަތްތަކުގައި ކޮންމެވެސް ވަރަކަށް ފެހިޖަހައިފައިވަނީ ގިނަދުވަސްވެގެންހެން ހީވެއެވެ. އެކަކަށް އެރޭ ހަނި ސިޑިން ފަސްވަނަ ފަންގިފިލާއަށް އަރާ ނައިނާ މިސްރާބުޖެހީ އޭނަގެ އެޕާރޓްމެންޓާއި ދިމާލަށެވެ. މުށިކުލައިގެ ބޮޑު ދޮރެއްލާފައިވާ ދެ ކޮޓަރީގެ އެޕާރޓްމެންޓާއި އެކުވެގެން ހުރި ކުޑަކޮޓަރިއަކީ ހައިރާ އުޅެމުންދާ ބައެވެ.\nނައިނާ ތަޅުދަނޑިން އެޕާރޓްމެންޓް ދޮރު ހުޅުވާލަމުން އެތެރެއަށްވަދެ ފަންކާތައް ޖަހާލަމުން ދޮރުފަތަށް ލެގިލިއެވެ. އެވަގުތު ބޭރުން މީހަކު ދޮރުގައި ހިފާލިއިރު ނައިނާ ސިހިފައި ދޮރާއި ދުރުވެލަމުން ފަސްއެނބުރި ބަލާލިއެވެ. އެވަގުތު ހުޅުވާލެވުނު ދޮރުގެ ދޭތެރެއިން ހައިޒަލްގެ މޫނު ފެނިލިއިރު ނައިނާގެ ދެލޯބޮޑުވެގެންދިޔައެވެ. ވަގުތުން ހައިޒަލްގެ އަތުގައި ހިފާ އެޕާރޓްމެންޓް ތެރެއަށް ވެއްދިއިރު އަވަސް ހަރަކާތަކާއިއެކު ދޮރު ތަޅުލައިފިއެވެ.\n“ހައި މޮޔަވީތަ؟ ދައްތައަށް ފެނިއްޖެއްޔާ ކީކޭތަ ހީކުރާނީ…” ނައިނާ ހިތްހަމަނުޖެހިފައި ހުރެ ވާހަކަދެއްކިއެވެ.\n“ސުސް… ވާހަކަނުދައްކައްޗޭ…” އެވަގުތު ދުރުން ފިޔަވަޅުތަކެއްގެ އަޑު އިވިލިއިރު ހައިޒަލް ވާހަކަދައްކަން އުޅުމާއިއެކު ނައިނާ ހައިޒަލްގެ އަނގަމަތީ އަތްއަޅާ ބާރުކޮއްލިއެވެ.\nއެ ކީއްވެހޭ ހިތަށް މަގޭ މިހެންވަނީ 4\nMe first dhw🥰\nMi vaahaka up kurani kn dhuvas thajeh ga thw\ndhira wish says:\nramazaan mahu dhe dhuvahunedhuvahu up kuraa gothah dhira ninmaafa ihnaanee…\ni am so sry for everything😥😥😥😥😥thnks for those who waited patiently for my story✨😊😊😊😊😊😊🎈🎈🎈🎈 i’ll upload next part on wednesday insha allah😁😁😁😁 thnks for the support from the readers😊😊😊😊😊😊😊😊🖤🖤🖤🖤🖤. feel free to comment…. readers support is my biggest motivation✨✨🖤💗💗💗😁😁😁💚💚💚🍺🍺🍺\nAlheyy soo curious🖤🖤❄🥰🥰🤭….next part upkohlaafa dhw iny..kiyaafa comment kuraanan Ingey in Sha Allah🙃😍🤩\nSoo curious💙💙 its ok dhiraa baeh faharu ehen ves vaane thank you2part up kohladhinyma…..😍\nahaann… here I haveafeeling that this zel is Haizal… then Naina’s aunt I guess who lives with her is Haizal’s mom… that Az I guess… haha… kiyaa the story is awesome and I’m loss of words… I haven’t read the whole ep yet, but i want to let u know about my feelings here… LOL! okay, so lemmi read the ep… luv ya\nlets c vaagoih ingidaane ehnu.\nalhe um sorry… kiyaa ey dhw bunevuny… * Dhiraa\nalhe um sorry… kiyaa ey dhw bunevuny… * Dhiraa so sorry\nhaizal ge mystery guess kurun tha miadhu miothee.. dhiraa varah confuse vey eba.. zel akee hai baa noonee new charcter eh tha? and hai ge charcter varah loabi mihaaru.. he changedalot dho because of naina… varh loabi naihai couple ulhey goih..


DeTune band London gai show eh dhenee | Mihaaru\n"ޑިޓިއުން ބޭންޑް" ލަންޑަންގެ ޝޯއަކަށް މާދަމާ ފުރާނެ.\nޑިޓިއުން ބޭންޑުން ލަންޑަނުގައި ޝޯއެއް ދެނީ\n21 އޯގަސްޓް 2018 - 17:58\nމި ބޮޑު އީދާ ދިމާކޮށް ރާއްޖޭގެ ވަރަށް ގިނަ ބޭންޑުތައް ރާއްޖޭގެ އެކި ސަރަހައްދުތަކުގައި މިހާރު ހަރަކާތްތެރިވަމުން އަންނަ އިރު، މަޝްހޫރު ބޭންޑް ޑިޓިއުން އިނގިރޭސި ވިލާތުގެ ލަންޑަނުގައި ޝޯއެއް ދޭން އެ ގައުމަށް މާދަމާ ފުރަން ތައްޔާރުވެއްޖެ އެވެ.\nފަސް މެމްބަރުން ހިމެނޭ ބޭންޑު ލަންޑަނަށް ފުރާނީ މާދަމާ ހެނދުނެވެ. ބޭންޑުގެ ޝޯ އޮންނާނީ އަންނަ ހޮނިހިރު ދުވަހެވެ. މިއީ، ލަންޑަންގައި އިންތިޒާމު ކުރާ ބޮޑު ކައިވެނީގެ ހަފުލާއެއްގައި ޕާފޯމް ކުރުމަށް، ޑިޓިއުން ބޭންޑަށް ލިބުނު ދައުވަތަކަށް ކުރާ ދަތުރެކެވެ.\nބޭންޑުގައި ހިމެނޭ ހަމައެކަނި އަންހެން މެމްބަރު ފާތުމަތު (ފެޒޫ) ފެޒްލީން ބުނީ ރާއްޖެ ތަމްސީލު ކުރަން ލަންޑަން ކަހަލަ ބޮޑު ސިޓީ އަކަށް ދެވުމަކީ ވަރަށް ބޮޑު ޝަރަފެއް ކަމަށެވެ.\n"އަހަރެމެން އެންމެން މިތިބީ މި ޓްރިޕާ ދޭތެރޭ ވަރަށް އުފަލުން. އެންމެ ބޮޑު އުފަލަކީ ބޭރު ގައުމެއްގައި ރާއްޖެ ރިޕްރެޒެންޓް ކޮށްލަން ފުރުސަތު ލިބުން،" މީގެ އަހަރުތަކެއް ކުރިން ވެސް ލަންޑަންގައި ޑިޓިއުން ޕާފޯމް ކުރިކަން ފާހަގަކޮށް އޭނާ ބުންޏެވެ.\nޑިޓުއުނުން އެންމެ ފަހުން ނެރުނު ވީޑިއޯ ލަވަ "ހިޔަމަ".\nރާއްޖޭގެ ރިސޯޓްތަކުގައި ގަވައިދުން މިއުޒިކް ކުޅޭ އެންމެ މަގުބޫލް ބޭންޑްތަކުގެ ތެރޭގައި ހިމެނޭ ޑިޓިއުންގައި ފެޒޫއާ އެކު ދެން ހިމެނޭ މެމްބަރުންނަކީ އަހުމަދު (ފުޖީ) ފުރްގާން، ހަސަން (ފާތީ) ފާތިހް، އަލީ (އައްޔަ) ޝާފިއު އަދި އަހުމަދު (އައްމަޑޭ) އާސިފް އެވެ.\nމިހާތަނަށް ވަރަށް ހިތްގައިމު އެތައް ދިވެހި ލަވަތަކާއި އިނގިރޭސި ލަވަތަކެއް ވެސް އެހުންތެރިންނަށް ދޫކޮށްލައިފައިވާ ޑިޓިއުން އަކީ ވަރަށް ތަފާތު ވީޑިއޯ ލަވަތަކެއް ވެސް ބެލުންތެރިންނަށް ގެނެސް ދީފައިވާ ބޭންޑެކެވެ.\nލަންޑަންގައި ވަރުގަދަ ޝޯއެއް ދޭން ޑިޓިއުން ފުރާއިރު، އެ ބޭންޑުގެ 12 ވަނަ އަހަރީ ދުވަސް ކުލަގަދަކޮށް ފާހަގަ ކުރުމުގެ ގޮތުން މާލޭގައި އަންނަ ނޮވެމްބަރު މަހު ޝޯތަކެއް ދޭން ވެސް ވަނީ ނިންމައިފަ އެވެ.\nޑިޓިއުންގެ އަހަރީ ދުވަހަކީ ފެބްރުއަރީ 18 އެވެ.\nއިތުރު ލިޔުންތައް އިނގިރޭސިވިލާތް ރާއްޖެ-އިނގިރޭސިވިލާތް


Gengulhey phone saafukollaifintha?\nފޯނު ސާފު ކޮށްލައިފިންތަ؟\nމީހަކު ފޯނު ބޭނުން ކުރަނީ: ފޯނަކީ ވެސް ތާހިރުކޮށް އޮންނަން ޖެހޭނެ އެއްޗެއް\nގުމްރީ އެއް ދުވެގެން ދާހެން ލޯބިވެރިޔާ މުށުން ދޫވެދާނެ އެވެ؛ އެކަމަކު ފޯނަކީ މުށުން ދޫ ނުވާނެ އެއްޗެެކެވެ. މިއީ މިހާރު އަހަރުމެންގެ އާދެ އެވެ. އަތުގައި ފޯނު ނޯންނާނީ ވަރަށް ކުޑަ އިރުކޮޅަކަށެވެ. ފާހަނާއަށް ވަންނަ އިރު ވެސް ގެން ގުޅޭ މޮޅު އަގު ބޮޑު ފޯނު މުށުން ދުލެއް ނުވެއެވެ. ނިދަން އެނދުގައި އޯށޯންނަނީ ވެސް ފޯނާއި އެކު އެވެ. ނިދައި ހޭލައިގެން އެންމެ ފުރަތަމަ ނަގާ އެއްޗަކީ ވެސް ފޯނެވެ. ރޯދަވީއްލަން ކައްކަމުން ނުވަތަ ހެދިކާ ހަދާ މަސްގަންޑެއް މޮޑެލަމުން ވެސް ފުރަތަމަ އެއްކަލަ ސޯޝަލް މީޑިއާ ދޫކޮށްލާ ފޮޓޯ ނަގާލަނީ ވެސް ފޯނުންނެވެ. ކެއުމުގެ ކުރިން ފޮޓޯއެއް ނަގަނީ ފޯނުންނެވެ. ދަރިފުޅު ނުކައިގެން ޔޫޓިއުބް އަޅުވާލާ ދިއްކޮށްލަނީ ވެސް އެ ފޯނެވެ. އެއްޗަކީ ދުނިޔެއަކީ ފޯނެވެ.\nފޯނަކީ އަހަރުމެން ވަރަށް ގިނައިން އަތްލާ އެއްޗަކަށް ވުމުން ފޯނުގައި ތަފާތު އެކިކަހަލަ ޖަރާސީމު ވެސް އެކުލެވޭނެ އެވެ. ކޮވިޑް-19 ކަހަލަ ބަލިމަޑުުކަމެއް އަހަރުމެންގެ ތެރޭގައި ބާރަށް ފެތުރޭއިރު މުށުން ދޫ ނުކޮށްލެވޭ ފޯނަކީ ފަހަރުގައި ވައިރަސް ހަރުލާފައިވާ "ހައިރިސްކް" އެއްޗަކަށް ވުމަކީ ވަރަށް އެކަށީގެންވާ ކަމެކެވެ. އަދި ފޯނަކީ އަހަރުމެން މޫނާއި އަނގަ އާއި ޑައިރެކްޓް ކޮންޓެކްޓްވާ އެއްޗެއްކެވެ.\nވައިރަހުން ސަލާމަތްވުމަށް އަތް ދޮވެފައި ވެސް ޖަރާސީމުން ފުރިފައިވާ ފޯނެއްގައި އަތްލުމުން އަނެއްކާ އަތް ނުތާހިރުވީ އެވެ. އެހެން ކަމުން ރައްކާތެރިކަމުގެ ގޮތުން އަޅާ އެއް ފިޔަވަޅު ކަމުގައި ވާންވީ އަހަރުމެން މި ގެންގުޅޭ ފޯނު ރަނގަޅަށް "ދޮވެ ސާފު" ކުރުމެވެ.\nފޯނު ސާފުކުރާނީ ކިހިނެއް؟\nފޯނު ސާފުކުރުމަށް ބްލީޗް ފެނަށް ފޯނު ލުމަކީ ފޯނަށް ގެއްލުން ވާނެ ކަމެކެވެ. ކޮންމެސް އެހެން ނުހަދައްޗެވެ. ފޯނު ސާފު ކުރުމަށް ތިރީގައި މިވާ ގޮތަށް އަމަލު ކުރާށެވެ.\nފުރަތަމަ ޑިސްޕޯސަބަލް އަންގިއެއް ލައްވާށެވެ. އަންގި ނެތް ނަމަ ފޯނު ސްވިޗް އޯފްކޮށްލާ ކަވަރު ނައްޓާލައި ރަނގަޅަށް ފޮހެލާށެވެ.\nސައިބޯނި ލައިގެން ރަނގަޅަށް އަތް ދޮވެލާށެވެ.\nއެއަށްފަހު ތާފަނާ ފެނަށް ކުޑަ ސައިބޯނިކޮޅެއް އެޅުމަށްފަހު މައިކްރޯފައިބާ ފޮތިކޮޅަކުން ނުވަތަ އައިނު ފޮހޭ ފޮތިކޮޅަކުން ރަނގަަޅަށް ފޯނު ފޮހެލާށެވެ. މިގޮތަށް ކަންތައް ކުރާއިރު ޗާޖް ޕޯޓަލް، މައިކް އަދި ސްޕީކަރަށް ފެން ނޭޅޭގޮތަށް ސާފު ކުރާށެވެ.\nއެއަށްފަހު ފޯނު ރަނގަޅަށް ޓިޝޫއަކުން ފޯނު ހިއްކާލާށެވެ.\nމި ގޮތަށް ފޯނު ސާފު ކޮށްލުމަކީ އެހާ އުނދަގޫ ކަމެއް ނޫނެވެ. އަދި މާ ގިނަ ވަގުތުތަކެއް ހޭދަވާނެ ކަމެއް ވެސް ނޫނެވެ. މި ދުވަސްވަރު ފޯނު ގެންގުޅުމާއި ގުޅޭ ބައެއް އާދަތައް ބަދަލު ކޮށްލުމަކީ ވެސް ކުރެވިދާނެ ކަމެކެވެ. މިގޮތުން ފޯނު ފޮޓޯއެއް ނެގުމަށް ފަހު އެ ފޮޓޯ އެހެން މީހަކަށް ދެއްކުމަށް ފޯނު އެކަކު އަނެކަަކުގެ އަތްމަތިން ބަދަލު ކުރުމުގެ ބަދަލުގައި ޑިޖިޓަލްކޮށް ފޮޓޯއެއް ފޮނުވާލާށެވެ. ފިހާރައަކަށް ދާ ނަމަ ބޭރުން އައިސް ވެސް ފޯނު ސާފު ކޮށްލުން ރަނގަޅު އެވެ. ފޯނު މޫނާއި ދުރު ކުރުމަށް ހެޑްސެޓް ނުވަތަ ބުލޫޓޫތް ޓެކްނޮލޮޖީ ބޭނުން ކުރެވިދާނެ އެވެ.\nފޯނު ސާފުކުރާގޮތް ދައްކަން ދިރާގުން އާއްމުކޮށްފައިވާ ވީޑިއޯއެއް\nކޮވިޑްގައި މަރުވާ މީހުންގެ ގަހަނާ ވަގަށް ނަގާ ބައެއް\nކޮވިޑް-19 އިގެ ބިރާ ހެދި ނިދަން އުނދަގޫވޭތަ؟\nދަތްދޮޅިއަށް މާސްކް ތިރިކުރުން: ހެޔޮވާވަރުކަމެއް ނޫން